Thi Soora Noon -7| Vaahaka ތި ސޫރަ ނޫން –7– Vaahaka\n1k 1 1\tAugust 21, 2021\n* އެ މޫނުން މިލީން ފެންނާތީ ޔައުލާންއަށް ކުރެވެނީ އެހެންކަހަލަ އިހުސާސެކެވެ. ފުންނޭވާއެއްލާފައި މިއަލް ކޮޅަށް ތެދުވެ އެމީހުންނާއި ކުރިމަތިލިއެވެ. "އޭތް އޭނަގެ އަތަށް ތި އަނބުރާ ދީ.." މިއަލް ކޮންމެވެސް އެއްޗެކޭ ބުނަން އަނގަ ހުޅުވާލި ތަނާހެން ޔައުލާން އައިސްފައި ޖެހިލުންވުމެއްވެސް ނެތި ބުނެލިއެވެ. މިއަލް ކުޑަކޮށް ހައިރާންވިއެވެ. މި ޔުއެލްއަށް މި އުޅެނީ ކިހިނެތް ވެގެން ހެއްޔެވެ.؟ *\n"ތީ ކާކުތަ..؟؟'' ސިޔައްޓެ ގޮވާލިއެވެ. ''ޔައުލާން ޒާމިން ހަލީމް.. ނައިސް ޓު މީޓް ޔޫ.." ޔައުލާންގެ އެ ތައާރަފާއިހުރެ ސިޔައްޓެގެ އަނގަ ބަންދު ވެއްޖެއެވެ. މިއަލް އިނީ ހަރަކާތެއް ކުރަން ނޭނގިފައެވެ. ނަމަވެސް ހިތާއި ހިތުން މިއަލްއަށް ޔައުލާންއަށް ޝުކުރު އަދާ ކުރެވުނެވެ. އެމީހުން ހަރަކާތެއް ގެންނަން ނޭނގިފައި ހުރުމުން ޔައުލާން ކުރިއަށް ޖެހިފައި ސިޔައްޓެގެ އަތުން ގިޓާރ އަތުލިއެވެ. މަންޒަރު ބަލަން ހުރެފައި ބަހެއް ނުކިޔާ ރިޒްވާން ދުރަށް ހިނގައިގަތުމުން ލޯ އަޅާލާފައި ސިޔައްޓެ ރިޒްވާންގެ ފަހަތުން ހިނގައިގަތެވެ. ޔައުލާންއަށް ބަލަމުން އެމީހުން ފާޑަކަށް ކުދި ކިޔަމުން އެތަނުން ދާން ހިނގައިގަތެވެ.\n"އަން.." އެމީހުން ދާތަން ބަލަން ހުރި މިއަލްއަށް ހޭވެރި ކަމެއްވީ ޔައުލާން މިއަލްގެ އަތަށް ގިޓާރ ދިއްކޮށްލުމުންނެވެ. މިއަލް ގިޓާރގައި ހިފިއެވެ. "ކީއްވެގެންތަ މިތަނުގައި އެކަނި ތި އިންނަނީ..؟" ޔައުލާން އަމިއްލައަށް އިސްނަގައިގެން ފުރަތަމަ ވާހަކަ ދެއްކިއެވެ. ''ކަމެއް ނުވޭ.. ފްރެންޑެއް އަންނަން ދެން މިތަނުގައި މި އިނީ..." މިއަލް ބުނެލިއެވެ. "ތި ފްރެންޑް އަންނަންދެން އަހަރެން މިތަނުގައި އިށީނދެލިޔަސް އެންމެ ރަނގަޅުތަ..؟" ޔައުލާން އަހާލިއެވެ. ހައިރާންވެފައި މިއަލް ބޯ ޖަހާލިއެވެ.\n"މިއަލް.. ދޯ ކިޔަނީ..؟" އިށީންނަމުން ޔައުލާން އަހާލިއެވެ. "ހްމްމް.." މިއަލް ކުރު ޖަވާބެއް ދިނެވެ. "ކިތަށް އަހަރު..؟'' ޔައުލާން އަހާލިއެވެ. "އެއިޓީން.. ނައިންޓީން ވަނީ.." މިއަލް ބުނެލިއެވެ. "އޯވްވް.. އެހެންވިއްޔާ ބުނެބަލަ.. އެމީހުން ކީއްވެގެންތަ މިއަލްއަށް އުނދަގޫ ކުރަނީ..؟" ޔައުލާން އެހި ސުވާލުން މިއަލްއަށް އުނދަގޫވިއެވެ. "ކަޑަ ސުވާލެއްނަމަ އޯކޭ ޖަވާބު ނުދިނަސް.." ޔައުލާން އެހެން ބުނެލުމުން މިއަލް އެއްޗެކޭ ނުބުނެ ނިޔަފަތިތަކާއި ކުޅެން ފެށިއެވެ. ''ޔައުލާން.. މިރަށަށް އައީ ކީއްކުރަން..؟'' މިއަލް ނުކެރިފައި ހުރެ އެއްސެވެ. ދެންމެ ޔައުލާން ތައާރަފްވީ އިރު ޔުއެލްގެ ބަދަލުގައި ޔައުލާންއޭ ބުނުމުން ޔުއެލް އަކީ ވަނަމެއްކަން މިއަލްއަށް ދޭހަވިއެވެ. ޔައުލާންގެ ގާތަށް ހިނިއައެވެ. "ކީއްވެ އަހަރެންނާއި ދިމާލަށް ޔުއެލްއޭ ކިޔާފައި ނުގޮވަނީ..؟" ޔައުލާން އަހާލިއެވެ. "އެއީ... އަހަރެން ކުރިން ހީކުރީ ޔައުލާންގެ އަސްލު ނަމަކީ ޔުއެލް ކަމަށް.." މިއަލް އެހެން ބުނެލުމުން އިޚްތިޔާރަކާއި ނުލާ ޔައުލާންއަށް ހެވިއްޖެއެވެ. މިއަލް ކުޑަކޮށް ރަކިވިއެވެ.\nނަވާލް ވެސް ޔައުލާން އާއި ޔުއެލް ނޫނީ ދަރިފުޅުގެ ނަމުން ނޫނީ މުޚާތަބު ނުކުރަންޏާ މިއަލްއަށް ހީވާނީ ވެސް އެހެންނެއް ނޫން ހެއްޔެވެ.؟\n"އެ ނަމަކީ ފްރެންޑްސް އާއި ފެމެލީއަށް ޚާއްސަ ނަމެއް.. ދެން މިވެވުނީއެއްނު އެކުވެރިންނަށް.. ދެން އޯކޭވާނެ މިއަލް މަށަށް ޔުއެލްއޭ ކިޔާފައި ގޮވިޔަސް.." ޔައުލާން ކުޑަކޮށް ހީނލާފައި ސަލާމަށް އަތް ދިއްކޮށްލިއެވެ.\n"އޭތް ބަލާލަ..!" އަހުނަފް ޝަފްވާންގެ އަތުގައި ކޮށްޓާލިއެވެ. ''ކޯޗަކަށް..؟ އިރުވާހުދެއް ފެނުނީތަ..؟" ޝަފްވާން އަހާލިއެވެ. "ނޫނެކޭ އިރުވާހުދެއް ނޫނޭ.. އޭނދީ މިލީން..!" އަހުނަފް އެހެން ބުނެލުމުން ޝަފްވާންގެ ގަޔަށް ހީވީ ކަރަންޓް ޝޮކެއް ޖެހިހެންނެވެ. ރޭ ދިމާވި "މިލީން" މިތަނުން ނަމަވެސް ފެންނާނެކަމުގެ އުންމީދު ކޮށްގެން އިން ޝަފްވާން ފުންމައިގެން ކޮޅަށް ތެދުވުމުން އަހުނަފް ވެސް ތެދުވިއެވެ. "އެއީ އެ އަންހެން ކުއްޖާ.." ޝަފްވާން ވަށައިގެން ހޯދާލިއެވެ. "ކަލޭ ކީއްވެގެންތަ މޫދާއި ދިމާލަށް ތި ބަލަނީ..؟ މިލީން އެކޮޅުގަޔޭ އެހުރީ..!'' ގަސްގަނޑުގެ މަތީގައި އިށީނދެގެން އިން މިއަލް ދައްކާލަންވެގެން އަހުނަފް އެދިމާލަށް އިނގިލި ދިއްކޮއްލިއެވެ. "ކަލޭ މިތާ މަޑުކުރާތި.. އެބަ އަންނަން ވަރަށް އަވަހަށް.." ޝަފްވާން އަވަހަށް އެ ދިމާލަށް ހިނގައިގަތެވެ.\nމިލީން މިރަށުން ފެނުމާއި އެކީ ޝަފްވާން ކުއްލިގޮތަކަށް އެއްޗެކޭ ނުކިޔާ ދުއްވައިގަތުމުން އަހުނަފަށް ހުރެވުނީ ސުވާލުމާކުތަކެއް ސިކުނޑީގައި ޖަހައިގެންނެވެ. ނަމަވެސް ޝަފްވާންގެ ބަސް އަހައިގެން ހުރެ އަހުނަފް އަނެއްކާ ގާތަކުގެ މަތީގައި އިށީނެވެ. ވިސްނާށެވެ. "ލީން މިކޮޅުގައި..؟ އެވެސް އެހެން ފިރިހެން ކުއްޖަކާއި އެކީ..؟" "މިލީން" އާއި އެކީގައި އިން ފިރިހެން ކުއްޖާ އަހުނަފްގެ ލޮލުގައި އަޅައިގަތީ ދެނެވެ. "އައްދޭ.. ޝަފްވާން ބްރޭކް އަޕް ވީމައި ހާދަ އަވަހަކަށް ލީން އެހެން ކުއްޖަކާއި އެކީ އެހުރީ..؟؟" އަހުނަފް ޚިޔާލުގައި ކައްކަމުން ދިޔަ ރިހައިގެ ލޮނުރަހަ ހެޔޮވަރު ކުރަމުން ގެންދިޔައީ ހިތަށް އައިހާ ގޮތަކަށެވެ. އެންމެފަހަރަކުވެސް އެތަނުގައި އިށީނދެގެން އެ އިނީ މިލީން ނޫންކަމަށް ވިސްނައިގަންނާކަށް އަހުނަފް ހިތަކަށް ނޭރިއެވެ.\nމިއަލް އެއްމިޔަނަކަށް ހީނލާފައި ޔައުލާންގެ އަތުގައި ހިފާ ސަލާމް ކޮށްލިއެވެ. ޔައުލާން އަދިވެސް ހުރީ މިއަލްގެ މޫނަށް ބަލާށެވެ. އެމޫނުން ޔައުލާންއަށް ހަމަ މިލީން ސިފަވާ ވަރުންނެވެ. ''މިއަލްގެ އެއްވެސް ދައްތައެއް ނުވަތަ އަންހެން ކޮއްކޮއެއް ހުރޭތަ..؟" ޔައުލާން ޝައްކެއް މަތީގައި ހުރެފައި އަހާލިއެވެ. މިލީން އާއި ވައްތަރުކަމުން އޭނާގެ ހިތަށް ވަހުމެއް ވަނީއެވެ. "ނޫން... އެކަމް ބޭބެއެއް ހުރޭ.." މިއަލް ބުނެލިއެވެ. އެ ދެމެދުގައިވާ ބީރައްޓެހިކަން މަޑުމަޑުން ނެތެމުން ދާންފެށިއެވެ.\nބާރު ހިނގުމެއްގައި ޝަފްވާން އެދިމާލަށް ދިޔައީ މިއަލް ދިޔުމުގެ ކުރިން މިއަލް އާއި ބައްދަލުވޭތޯއެވެ. ޝަފްވަންއަށް އެހިސާބަށް ދެވުނުއިރު ހީނލައިގެން އިން މިއަލް ފެނުމުން ޝަފްވާން މިއަލް ގާތަށް ނެގި ފިޔަވަޅު މަޑު ޖައްސާލަން ޖެހުނީ މިއަލްގެ ގާތުގައި އިން ފިރިހެން ކުއްޖާ ފެނިފައެވެ.\nއިސްތަށިގަނޑުގައި އަތް ހިންގާލަމުން ޝަފްވާން އަނބުރާ އައިކޮޅަށް ދާން ހިނގައިގަތެވެ. ވާނީވެސް އެހެންނެވެ. "މިލީ އަހަންނާއި ބްރޭކް އަޕް ވެފައި އެހާ އަވަހަށް އެހެން ފިރިހެން ކުއްޖަކާއި އެކީ..؟ ނޫން ހަމަ ޔަގީން.. އެއީ މިލީއެއް ނޫން.. އެއީ މިނީ ވައްތަރު ޖަހާ އެހެން އަންހެން ކުއްޖެއް..." ޝަފްވާންއަށް ބުނެވުނެވެ. ޝަފްވާންގެ ހިތުގައި "މިލީން" އާއި ދޭތެރޭ އުފެދުނު ޝައުގުވެރިކަން ވީ އިތުރެވެ. ޝަފްވާން ދާން ހިނގައިގަންނަން އުޅެފައިވެސް "މިލީން''އާއި ދިމާލަށް ބަލާލިއެވެ. ޔައުލާން އިނީ ޝަފްވާންއަށް ފުރަގަސްދީގެން ކަމުން ނަސީބު ދިމާކުރިގޮތުން ޝަފްވާންއަށް ޔައުލާންއެއް ނުފެނުނެވެ. ޔައުލާން ފެނުނު ނަމަ ވާނީ ކިހިނެތްކަން ބުނެދޭންވެސް ދައްޗެވެ. ދެމީހުންވެސް އެކަކު އަނެކަކު ދަންނާނެތީއެވެ.\nމީހަކު ބަލަން ހުރިހެން ހީވެގެން މިއަލްއަށް ޔައުލާން އިން ދިމާއިން ފަހަތަށް ބަލާލެވުނެވެ. މިއަލްއަށް އޭނައާއި ދިމާލަށް ބަލަހައްޓައިގެން ހުރި ޝަފްވާން ފެނުނެވެ. "އިޓްސް ހިމް..!" އެންމެ ނަޒަރަކުން އެކަނިވެސް މިއަލްއަށް އެއީ ރޭ އޭނައަށް ފެނުނު ފިރިހެންކުއްޖާ ކަން އެނގުނެވެ. ވާނީ ވެސް އެހެންނެވެ. މިއަދު އިރުއެރީއްސުރެ ފަށައިގެން އެ ފިރިހެން ކުއްޖާ ނޫން މީހަކާއި ދޭތެރޭ މިއަލްއަކަށް ނުވިސްނެއެވެ.\nއެ ފިރިހެން ކުއްޖާގެ މޫނުމަތިން ކުލަ ފަނޑުވެފައި ވާތަން ފެނިފައި މިއަލްގެ ތުންފަތުން ވެސް ހިނިތުންވުން ފޭދުނެވެ. އެ ފިރިހެން ކުއްޖާ އޭނާގެ މޫނަށް ބަލަން ހުރެހުރެފައި ދާން ހިނގައިގަތެވެ. އެ ފިރިހެން ކުއްޖާގެ ފަހަތުން ހިނގައިގަންނަން ބޭނުން ވިޔަސް މިއަލް އެތަނުގައި މަޑުކުރީ ޔައުލާން އާއި ވާހަކަ ދައްކަން އިންދާ ކުއްލިގޮތަކަށް ދިޔުމަކީ ރީތި ގޮތަކަށް ނުވެދާނެތީއެވެ. އަދި އިތުރުން އެތަނުން ދާނީ ކިއަނާ އައުމުން ކިއަނާ އާއި އެކީގައި ކަމަށް ކިއަނާއަށް ވައުދު ވެވިފައި ކަމަށް ވާތީއެވެ.\n"ލީންގެ ގާތުގައި އިން ސޮރު ފެނުނީދޯ..؟" އަނބުރާ ގާތަކުގެ މައްޗަށް އައި ޝަފްވާން ފެނުމުން އަހުނަފް އަހާލިއެވެ. ޝަފްވާން ބޯ ޖަހާލިއެވެ. "މިލީން މިރަށުގައި ކީއްތަ ކުރަނީ..؟ އަނެއްކާ އޭނަ ކަލޭ ފަހަތުން ރޭ އައީތަ..؟" އަހުނަފް އެހެން އަހާލުމުން ޝަފްވާން އަނެއްކާ ވެސް ބޯ ހޫރާލިއެވެ. ''މަށަށް ހަމަ ޔަގީން އެއީ މިލީން ކަން.. ތިއޮތީ ބޮޑު ލަނޑު ލިބިފައެއްނު..؟" އަހުނަފް ހޭންފެށިއެވެ. "ތިދެލޯ ހުޅުވާފައި ރަނގަޅަށް ބަލާލަބަލަ.. އެއީ މިލީއެއް ނޫނޭ.. އެކުއްޖާގެ އިސްތަށިގަނޑު ފަނެއް ނޫނޭ.. އެހެންނޫނަސް ކަލެއަށްވެސް އިނގެއެއްނޫންތަ އިއްޔެ މިލީ މަގޭ ފަހަތުން ނާންނަކަން..؟؟" ޝަފްވާން އެހެން ބުނެލުމުން ހުނުން ހުއްޓާލާފައި އަހުނަފް މިއަލް އާއި ދިމާލަށް ބަލާލިއެވެ.\n"ދޮގެއް ނޫން.. އެހެންވިއްޔާ އެއީ ހަންޑި އެއްތަ..؟ ޔަގީން ކަލެއާއި އަޅައިގަނެގެން ކަން އެއުޅެނީ.." އަހުނަފް އަނެއްކާވެސް ދިމާކުރިއެވެ. "އަހަރެން ހޮޓްވީމަ ޖިންނިންވެސް މިހާރު ފުލުން ނުނައްޓާދޯ..؟" ޝަފްވާން ހިނިގަނޑެއް ޖަހާލިއިރު އަހުނަފް އެއަށްވުރެ ގަދަޔަށް ހޭން ފަށައިފިއެވެ.\n"އެލް..!!!" ކުއްލިއަކަށް ޖޯޝާއި ފޯރިން ފުރިފައިވީ ކިއަނާގެ އަޑު އިވުމުން މިއަލް ފަހަތް ބަލާލިއެވެ. "އެ..ލް.." ޔައުލާން ފެނި ކިއަނާ ކުޑަކޮށް އަނގަ ސަކަރާތްވިއެވެ. މިއަލްގެ ނަންވެސް ބޭރުވީ ފާޑެއްގެ ރާގަކަށެވެ. "އަހަރެން މިދަނީ ގެއަށް.. ދާނަންތަ.؟" ޔައުލާން ތެދުވަމުން އަހާލިއެވެ. "ނޫން.. އަހަރެން ގެއަށް ދާނީ ފަހުން.." މިއަލް އެހެން ބުނުމުން ޔައުލާން އަތްހޫރާލާފައި ދާން ހިނގައިގަތެވެ. "ޔެސް.. އަހަރެމެން ދެމީހުން އެއް ދުވަހެއްގައި އެނިވާރސެރީ އޮންނާނީ ދޯ..؟؟" ކިއަނާ އެހެން ބުނެލިގޮތަށް މިއަލްގެ އަތުގައި އޮޅުލައިގަތެވެ. "ކީކޭޔޭ..؟" މިއަލް އަހާލިއެވެ. ކިއަނާގެ ވާހަކަ މިއަލްއަށް ސިފަވީ އަރަތެއްގެ ގޮތުގައި ކަމަށް ވާތީއެވެ. "އެލް އަދި އެ ބޯއީ އާއި މަށާއި ރީއަލް އާއި.. އެއްދުވަހެއްގައި ދޯ އޭ ދެމީހުންގެ އެނިވާރސެރީ އޮންނާނީ.." އާނާ ބުނެލިއެވެ.\n"އޭ ދޮންބެ އާއި އާނާ.. ކަމެއްތަ..؟" މިއަލް ވެސް އަހާލީ ސުވާލެކެވެ. "އާނ ޔެސް.. ދެން ބުނެބަލަ.. އެއީ ކޮން ނަމެއް ކިޔާ ކުއްޖެއްތަ..؟ އެހެން މީހަކަށް ނޭނގުނަސް މަށަށް އެނގެން ޖެހޭނެއްނު.." ކިއަނާ އަހާލިއެވެ. "އެއީ އަމް.. އަހުމަދު ޔައުލާން ހަލީމް.. އަހަރެންގެ އެކުވެރިއެއް.." މިއަލް ކުޑަކޮށް ހެވިފައި ހުރެ ބުނެލިއެވެ. "ޔޭ..! ޔައުލާން ދޯ..؟ ވެއިޓް..! އެކުވެރިޔެކޭ..؟ ޖަސްޓް ފްރެންޑްސްއޭ..؟" ކުރިންވެސް އަނގަ ސަކަރާތްވެފައި ހުރި އާނާ އިތުރަށް އަނގަ ސަކަރާތް ވެއްޖެއެވެ. "ހްމްމް.. އާނާ އިހަކަށް ގެއަށް ދޭ.. އަހަރެން ވަރަށް އަވަހަށް ގެއަށް ދާނަން.." އަދި ބަންގި ގޮވަން ކައިރި ނުވާތީ މިއަލް ބުނެލިއެވެ. "އެކަމަކު ރީއަލް ބުނީ އަހަރެންގެ ގާތު މިއަލްވެސް ގޮވައިގެން ގެއަށް ދާށޭ.. ބޮޑާ ނުހާކާ އާދޭ އަހަރެންނާއެކީގައި ގެއަށް ދާން.." އާނާ ކުސްތަޅާލާފައި ގެ އެކުވެރިއެއް..އާމިއަލްގެ އަތުގައި ހިފޭއްޓިއެވެ. "ދެން.. އިއްޔެހެން މާ ގިނައިރު މަޑެއް ނުކުރާނަމޭ... އާނާ ޔޫ ޓްރަސްޓް މީ ޑޯންޓް ޔޫ..؟" މިއަލް އެހެން ބުނުމުން ކިއަނާ ދުރަށް ދާން ހިނގައިގަތީ ދެލޯ ކުޑަކޮށްލާފައި މީ ހަމަ އެންމެ ފަހުފަހަރޭ ބުނެލަމުންނެވެ. މިއަލް ގަސްގަނޑު މަތީގައި އިށީނދެ ގިޓާރ ނެގިއެވެ.\nގެއަށް ދާން ތެދުވި ޝަފްވާންގެ ލޮލުގައި އެކަނި އިން މިއަލް އަޅައިގަތެވެ. "އައްދޭ އެ ހަންޑި އޭނަގެ ބިޓާއެކީ ގެއަށް ނުދަނީތަ..؟" އަހުނަފް ހީނގަނެފައި އަހާލިއެވެ. ޔައުލާން ވެސް ފެންނަން ނެތުމާއި އެކީގައެވެ. "ކަލޭ އިހަށް ގެއަށް ދޭބަލަ... މަ އެބަ ދަން ކުޑަ އިރުކޮޅަކުން.." ޝަފްވާން އެހެން ބުނެލުމުން ސާބަހޭ އައްސަރިބަހޭ ކިޔަމުން އަހުނަފްވެސް ގެއަށް ދާން ހިނގައިގަތެވެ.\n"އޭތް އޯތް..! ސައިކެއް އެބައޮތްތަ..؟" އަހުނަފް ހިނގައިގަތުމުން ޝަފްވާން އަހާލިއެވެ. "ނޫން.. މަ ސައިކަލެއް ނުގެންނަން.. ކާރުވެސް ބަނދަރު ދޮށުގައި ހުރި ދިމާލެއްގައި ޕާރކު ކޮށްފައި މަ މި އައީ.. އެހެންވީމައި މި ރަށުން ކުއްޖެއްގެ ސައިކެއް ނަގަން ޖެހޭނީ.." އަހުނަފް އެހެން ބުނެލުމުން ޝަފްވާން މިއަލްގެ ގާތަށް ދާން ހިނގައިގަތެވެ. ހިތަށްއަރާ ފުރެމުން ދިޔަ ސުވާލުތަކަށް ޖަވާބެއްހާ ހިސާބު ނަމަވެސް ލިބޭތޯއެވެ. އެ އަންހެން ކުއްޖާ އަކީ ކާކުތޯ ބަލަން ބޭނުމެވެ. އެ އަންހެން ކުއްޖާ މިލީން އާއި ވައްތަރު ވާން ޖެހޭ ސަބަބު ހޯދަން ބޭނުމެވެ. "އެއީ އަހޫ ބުނިހެން ހަންޑި ހޫރަކަށް ވެއްޖެނަމަޔޯ..؟" ހިތަށް އެރި ސުވާލަކުން ޝަފްވާންއަށް ހީނގަނެވުނެވެ.\n"އެ ޝަފްވާން ކީއްކުރީއޭ..؟" މިލީންގެ އެނދުގައި އިށީނދެލައިގެން އިނީ މިލީން އާއެކީގައި އޭލެވެލް ހަދާ ނިންމި ކުއްޖެކެވެ. ކްލާހުން މިލީން އާއި އެންމެ އެކުވެރި އައިރާއެވެ. ''ނޭނގޭ.. އިއްޔެ ޕާޓީ ގައި ކޮންމެވެސް ކަމެއް ވެގެން އުޅުނީ.. ފަހަކަށް އައިސް ހީވަނީ އެހެން މީހެއްހެން އުޅޭ ގޮތުން.. އިއްޔެ ޝަފްވާން ޕާރޓީ މެދުތެރެއިން ދިޔަ ގޮތަށް ނޭނގޭ ވީގޮތެއް.. ރޭގަނޑާއި ހެނދުނު އެކީ މަށަށް މެސެޖް ނުކޮށް މިއަދު ހަވީރު ވާން އުޅެނިކޮށް މަށަށް އޮތީ އެންމެ ޓެކްސްޓް އަކުން ބްރޭކްއަޕް ވާން ބޭނުންވާ ވާހަކަ ބުނެފައި.. އެހެން މެސެޖެއް ކުރިއަކަ ނުދިން.. ހުރިހާ އެއްޗަކުން ބްލޮކް ކޮށްލާފައި އޮތީ.. ނޭނގެ ކުއްލިއަކަށް ކިހިނެތްވީ ކަމެއް.." މިލީން ބުނެލިއެވެ.\n"އެކަމަކު ލީން އާއި ޝަފްވާން.. ޔޫ ގައިޒް އެހާ ޕާރފެކްޓް އިރު ޝަފްވާންގެ ބޮލަށް ކޮން ޚިޔާލެއް އައިސްގެންތަ އެހެން ހެދީ..؟" ލައިރާވެސް އިނީ ހައިރާންވެފައެވެ. ޝަފްވާން އެހެން ހަދާފާނެކަމަށް އައިރާވެސް ހިޔެއް ނުކުރެއެވެ. ''ޝަފްވާން އަކީ އަހަރެން ޑޭޓް ކުރި މީހުންތަކުގެ ތެރެއިން ވެސް އަހަރެންނަށް ލޯބި ވެވުނު ހަމައެކަނި މީހަކީ.." މިލީން އެހެން ބުނެލާފައި މޫނުމަތީ ބާލީސް އެޅިއެވެ. އައިރާ ދެރަވާގޮތްވިއެވެ. ޝަފްވާން އާއި ހެދި މިލީން އުޅުނުގޮތް އެންމެ ގާތުން ފެނުނީ އޭނާއަށް ކަމަށް ވާތީއެވެ. ނަމަވެސް މިލީން އެހެން ފިރިހެން ކުދިންނާއި އެކީ ގައިގޯޅިކޮށް އުޅޭގޮތް ހިތަށް އެރުމުން އައިރާއަށް މޫނު ހަދާލެވުނެވެ.\n"ދެރަ ނުވޭ... އެ ޝަފްވާންއަކީ ބޮޑު މޮޔައެއް.. އޭނައަށް ލީންގެ ރީތިކަން ރަނގަޅަށް ނުފެނުނީމައި އެހެން ހަދާނީ.. ޝަފްވާންއަށް ނޭނގެނީ އޭނައަށް އެ ދޫކޮށްލެވުނީ އަގުހުރި ޖަވާހިރެއްކަން.." އައިރާ ބުނެލިއެވެ. މިލީންގެ ހިތްހަމަޖައްސުވާދޭށެވެ. "އެކަމަކު... އަހަރެން އަދިވެސް ބޭނުންވަނީ ޝަފްވާން އާއިއެކީގައި އުޅޭށޭ.." މިލީން އެހެން ބުނެލުމުން އައިރާ ބޯ ހޫރާލިއެވެ. ބްލޫޓޫތް ސްޕީކަރުން އަލީ ގޭޓީގެ 'ޔޫސްޑް ޓު ޔޫ' އިވެމުން ދިޔައެވެ. އެވަރުން އެކަނިވެސް މިލީންގެ ހިތާމަތައް ބަޔާންކޮށްދެއެވެ. ލަވައިން އެ އިވެނީ މިވަގުތު މިލީންގެ ހިތުގެ ހާލަތެވެ.\n"ހައު އޭމް އައި ސަޕޯޒްޑް ޓު ބީ އޯލްރައިޓް..؟"\n"އެވަރ ސިންސް ވީ ސްޕްލިޓް އެޕާރޓް، ނޯ އައިމް ނޮޓް ޑުއިންގ ފައިން.."\n"އެންޑް އައި ކާންޓް ލައި، މައި ލައިފްސް ބީން ރިއަލީ ހާރޑް..."\n"އިޓްސް ޑިފިކަލްޓް ޓު ސީ ދަ ލައިޓް، ވެން ލައިފް އިޒް ފީލިންގ ޑާރކް..."\n"އައި ގޮޓް ޔޫސްޑް ޓު ޔޫ.. ޔެއަ އައި ގޮޓް ޔޫސްޑް ޓު ޔޫ..."\n"ޓު ޔޫ އެންޑް އައި.. އައި ގޮޓް ޔޫސްޑް ޓު ޔޫ.. ޔެއަ އައި ގޮޓް ޔޫސްޑް ޓު ޔޫ.."\n"ޔެއަ އައި ގޮޓް ޔޫސްޑް ޓު ޔޫ... ސޯ ލޫސިންގ ޔޫ އިޓް ހާރޓްސް އިންސައިޑް.."\n"ދެއަރސް ނަތިންގ ހާރޑާރ ދެން، ލޫސިންގ ދަ ވަން ޔޫ ލަވް ދަ މޯސްޓް.."\n"ބަޓް އިފް އައި ހޭޑް އަ ޗާންސް، އައިޑް ޓްރައި އަގެއިން، އައިޑް ޓްރައި ސަމް މޯރ.."\n"އައި ފީލް އިޓް އިން މައި ޗެސްޓް، އައި ފީލް އިޓް އިން މައި ބޯންސް."\n"އައި ނޯ އައިމް ޔޫސްޑް ޓު ޕެއިން، އިޓްސް ޖަސްޓް ނެވަރ ހަރޓް ލައިކް ދިސް ބިިފޯރ.."\n"އައި ގޮޓް ޔޫސްޑް ޓު ޔޫ.. ޔެއަ އައި ގޮޓް ޔޫސްޑް ޓު ޔޫ.. ޔެއަ އައި ގޮޓް ޔޫސްޑް ޓު ޔޫ.."\n''ޔެއަ އައި ގޮޓް ޔޫސްޑް ޓު ޔޫ... ސޯ ލޫސިންގ ޔޫ، އިޓް ހާރޓްސް އިންސައިޑް..."\n"އެއީ ކީއްވެގެންތަ ލީން..؟ ޝަފްވާންއަށް ވުރެ މާ ރީތި މީހުން އަދިވެސް ލީންގެ ފަހަތުން އެބަ ދުވޭ.." އައިރާ އެހެން ބުނެލުމުން މިލީން މޫނު މަތިން ބާލީސް ނެގިއެވެ. "އިޓްސް ބިކޯޒް އައި ލަވް ހިމް.." މިލީން އެހެން ބުނެލީ ހުވަފެނީ ރާގަކަށެވެ. ޝަފްވާންގެ އެ ކުޑަކުޑަ މެސެޖް އޭނާގެ ހިތާއި ހަމައަށް ފޯރީ ހަންޖަރެއްގެ ގޮތުގައެވެ. އެފަހުން އޭނާ ހިތާމަ ކުރިވަރު ދެނެވޮޑިގަންނަވާނީ ހުރިހާ ކަމެއްވެސް ބައްލަވާ ވޮޑިގެންވާ މާތް ﷲއެވެ.\n"އަހަރެން މި ދަނީ ގެއަށް ދާން އިނގޭ ލީން.." އައިރާއަށް ނުހުރެވުނީ ކަންނޭނގެއެވެ. އަތްދަބަސް ކޮނޑުގައި އަޅުވާލަމުން އައިރާ ދޮރާއި ދިމާލަށް ހިނގައިގަތެވެ. "ލީން މިރޭ ޕްރެކްޓިސްއަށް ދަން..؟" އައިރާ ދޮރު ހުޅުވާލަމުން އެއްސެވެ. "ކޮން ޕްރެކްޓިސްއެއް..؟" މިލީން ބާލީހުން މޫނު ނެގިއިރު މަޑު ކުލައެއްގެ އުރައެއް ލައްވާފައިވާ އެ ބާލީހުގައި މިލީންގެ ކަރުނަތައް ރަނގަޅަށް އެނގެން ހުއްޓެވެ.\n"ސްވިމިންގ ޕްރެކްޓިސްއަށް.." އައިރާ ބުނެލިއެވެ. "އަހަންނަކަށް ނުދެވޭނެ.." މިލީން ބުނެލިއެވެ. ދެލޯ ފޮހެލަމުންނެވެ. "އެކަމަކު ލީން.. ޝަފްވާނާއި ވަކިވީއޭ ކިޔާފައި އޭގެ މާނައަކީ ލީންގެ ދިރިއުޅުން ހަލާކުކޮށްލާށެކޭއެއް ނޫންދޯ..؟ އާފްޓަރ އަ ބްރޭކް އަޕް އިޓްސް ބެޓަރ ޓު ޖަސްޓް މޫވް އޮން ވިތް ޔުއަރ ލައިފް.. ދަ ވަން ހޫ ލެފްޓް ޔޫ ވިތް ނޯ ގުޑް ރީޒަން އެއިންޓް ގޮނަ ރިޓާރން.. ޔޫ ޖަސްޓް ހޭވް ޓު އެކްސެޕްޓް ދެޓް ފެކްޓް އެންޑް މޭކް ޔުއަރ ފިއުޗަރ ބްރައިޓަރ އިންސްޓެޑް އޮފް ކްރައިން އޯވަރ ދެޓް ޖަރކް އެންޑް ރުއިނިންގ ޔުއަރ ލައިފް.." އައިރާ ހިތްހަމަ ނުޖެހިފައި ބުނެލައިފިއެވެ. އައިރާ އެ ބުނީ ވެސް ދޮގު ވާހަކައެއް ނޫނެވެ.\n"އައިރާއަށް ކޯޗެއްތަ އެނގެނީ..؟ އައިރާ ދުވަހަކުވެސް މީހަކާއި ވަކިވިންތަ..؟ މިހާރު މަގޭ ހިތުގައި މިއަޅާ ވޭން އައިރާއަށް ތަޖުރިބާ ކުރެވިފައި ވަނީތަ..؟؟" މިލީން ދެރަވެފައި ހުރެވެސް ރުޅިއައެވެ. "އަހަންނަކަށް ނޭނގޭ.. އެކަމަކު އަހަރެން މި ދެއްކި ވާހަކައެއް މިދެއްކީ ލީން ދެރަކުރާކަށް ނޫން.. ލީންއަށް ހަމަ ރަނގަޅަކަށް މި ބުނީ މިހެން.. ގެޓް އޯވަރ ހިމް.." އައިރާ ބުނެލިއެވެ. މިލީން ހިތްހަމަ ނުޖެހިފައި ދުރު ބަލާލިއެވެ. އޭނައަކީ އެކަހަލަ މީހެއް ނޫނެވެ. މިލީން ދެކޭގޮތުގައި ލޯބިވާ މީހާ ދޫކޮށް ދިޔައީމައި އެކަން ގަބޫލުކޮށް އަނެއްކާ ދިރިއުޅުމައިގެން ކުރިއަށް ދިޔުމަކީ މިލީން ދެކޭގޮތުގައި ލޯތްބެއް ނޫނެވެ. "އެހެންނޫނަސް.. ލީން ޕްރެކްޓިސްއަށް އަންނައްޗޭ.. ފައިނަލްސް މިހާ ގާތްވެފައި އޮއްވާ ނައީމަ ކަޑައެއްނު..؟ އަދި ލީން ތީ ޓީމް ގައި ހުރި އެންމެ މޮޅު ފެތުންތެރިޔާ.. ލީން ނެތިއްޔާ ޓީމަށްވެސް ކިހާ ބޮޑު ގެއްލުމެއްދޯ އެވަނީ..؟ ކޯޗް ވެސް ނިކަން ހިތްހަމަނުޖެހޭނެ.." އައިރާ ވިސްނައިދިނެވެ.\n"އާނ އޯކޭ.. އަހަރެން ދާނަން.." މިލީން ކުރަކި އަޑަކުން ބުނެލިއެވެ. "ލީން އަދިވެސް އެއްފަހަރު ޝަފްވާން މައްސަލައާއި ދޭތެރޭ ވިސްނާނެކަމަށް އަހަރެން އުންމީދު ކުރަން.. ސީ ޔޫ އެޓް ޕްރެކްޓިސް އެންޑް ބާއި.." އައިރާ ހިތްހަމަ ޖެހިފައި ހަނާ އަޅާލަމުން ކޮޓަރިން ނުކުތެވެ.\nކައިރާ ދަންދެން މިލީން ގަދަކަމުން ހިފާއްޓައިގެން ހުރިހާ ކަރުނައެއް ބޭރުކޮށްލީ އެވަގުތެވެ. ސަބަބެއް ވެސް ނުބުނެ ޝަފްވާން އޭނައާއި ވަކިވީ ކީއްވެ ހެއްޔެވެ.؟ އެވަގުތު ޔައުލާން ނެތްކަމުގެ ފަޅުކަން މިލީންއަށް އިހުސާސްވިއެވެ. ދިމާވާ ކޮންމެ ކަމެއް ގައި ޔައުލާންގެ އެހީތެރިކަން މިލީންއަށް ލިބެއެވެ. ދެރަވިވަރުން މިލީން ފޯނު ނަގާ ޝަފްވާން އާއެކީ ނަގާފައި ހުރި ފޮޓޯތައް ބަލަން ފެށިއެވެ. ހިނިތުން ވެގެން ހުރެ ދެމީހުން ނަގާފައިވާ ފޮޓޯތަކަށް މިލީން ވަރަކަށް ބެލިއެވެ. ނަމަވެސް މައްސަލައެކޭ ކިޔާ އެއްޗެއް މިލީންގެ ލޮލަކު އަޅައެއް ނުގަތެވެ. ޝަފްވާންގެ މޫނު ފެންނަމުން ދިޔަ ވަރަކަށް މިލީންގެ ހިތް ދިޔައީ ޒަހަމްވަމުންނެވެ.\nއަހުނަފް ދިޔަކަން ޔަގީންކޮށްފައި ޝަފްވާން މަޑުމަޑުން ހިނގާފައި ގޮސް މިއަލް ފެންނަފަށުގައި މަޑުކޮށްލިއެވެ. ޝަފްވާން އެވަގުތު ހުރީ މިއަލްގެ ފަހަތުގައި ކަމުން މިއަލްއަށް ޝަފްވާން އައިކަމެއް ނޭނގެއެވެ. މިއަލްގެ އުނގުމަތީގައި އޮތް ގިޓާރ ޝަފްވާންގެ ލޮލުގައި އަޅައިގަތީ މާފަހުންނެވެ. "މަގޭ ގިޓާ.." އެރަށަށް އާދެވުނީ ގިޓާރ ބާއްވާފައިކަން ޝަފްވާން ހަނދާންވީ މާ ފަހުންނެވެ.\nމީހަކު އެއްޗެކޭ ބުނެލިހެން ހީވެގެން މިއަލް ފަހަތަށް ބަލާލިއެވެ. ޝަފްވާން މިއަލްގެ މޫނަށް ބަލާލިއެވެ. މިއަލްއަށްވެސް އިރުކޮޅަކު ޝަފްވާންގެ މޫނަށް ބަލަހައްޓައިގެން އިނދެވުނެވެ. އެ ގަދަ ނޫ ކުލައިގެ ދެލޮލަށް ގެނބިފައި އިނދެ މިއަލްއަށް ހަމަހޭވެރިކަން ލިބުނީ މަޣްރިބް ނަމާދަށް ބަންގި ގޮވި އަޑަށެވެ. ޝަފްވާން ވެސް ދިޔައީ ސިއްސައިގެންނެވެ. އެ ހިމޭން ވެފައިވާ މާހައުލުގެ ހިމޭންކަން ކުއްލިއަކަށް ނެތުމުންނެވެ. މިއަލް މަޑުމަޑުން އިސްއޮބާލާފައި ގެއަށްދާން ހިނގައިގަތެވެ.\nޝަފްވާން ހުރަސްކޮށްފައި ގޭ މަގަށް އެޅިއިރު މިއަލްގެ ހިތް ބާރުބާރަށް ތެޅެނީއެވެ. ޝަފްވާންއަށްވެސް އެ އަޑު ނީވޭ ކަމެއް ނޭނގެއެވެ. މިއަލް ގޯޅިން ލަނބާލަންދެން ޝަފްވާން ހުރީ ބަލަހައްޓައިގެންނެވެ. މިއަލް ދިޔުމުން ކުޑަ ހީލުމަކުން ޝަފްވާން ހިނިތުންވެލިއެވެ. އަދި ޝަފްވާން މިއަލް އިށީނދެލައިގެން އިން ތަނުގައި އިށީނދެލިއެވެ. މިއަލް ދިޔައީ އެތަނުގައި އޭނާގެ ގިޓާރ ބާއްވާފައިކަން ޝަފްވާނަށް ޔަގީންވީ އެ ގަސްގަނޑު މަތީގައި ލައްގާލާފައި ހުރި ގިޓާރ ފެނިފައެވެ.\nRrYn August 21, 2021\nވަރަށް ވަރަށް ރީތި ❤😊 މާޝާ ﷲ.. 💖


SunOnline: Dhivehinge nivalugai thibe bidheyseen viyafaari kurun huhtuvumah faaskohfi\nދިވެހިންގެ ނިވަލުގައި ތިބެ ބިދޭސީން ވިޔަފާރި ކުރުން ހުއްޓުވުމަށް ފާސްކޮށްފި\nމުއާވިޔަތު އަންވަރު 29 Nov 2021, 19:55\nފިހާރައެއްގެ ތެރޭގައި ބިދޭސީއަކު: ދިވެހިންގެ ނިވަލުގައި ތިބެ ބިދޭސީން ވިޔަފާރި ކުރުން ހުއްޓުވުމަށް މިއަދު ވަނީ ފާސްކޮށްފައި -- ސަން ފޮޓޯ/ ފަޔާޒު މޫސާ\nދިވެހިން ނިވާފަތްގަނޑަކަށް ހަދައިގެން ބިދޭސީންނަށް ހުރިހާ ފައިދާއެއް ލިބޭ ގޮތަށް ކުރާ ވިޔަފާރިތައް ހުއްޓުވުމަށް ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅި ބިލު މިއަދު ފާސްކޮށްފިއެވެ.\nއަމިއްލަ ފަރުދުންގެ ވިޔަފާރި ގާނޫނަށް އެ އިސްލާހު ހުށަހަޅުއްވާފައިވަނީ, ސަރުކާރުގެ ފަރާތުން ކުރެންދޫ ދާއިރާގެ މެމްބަރު އަބްދުލްޣަނީ އަބްދުލްހަކީމުއެވެ.\nއެ ބިލް މަޖިލީހުން މިއަދު ފާސްކޮށްފައިވަނީ ވޯޓުގައި ބައިވެރިވެވަޑައިގެންނެވި 53 މެންބަރުންގެ އިއްތިފާގުންނެވެ. ބިލު ފާސްކޮށްފައިވަނީ, ސަރުކާރުން ހުށަހެޅި ގޮތަށެވެ.\nބިލު ހުށަހެޅުއްވުމުގެ މަގުސަދެއް ކަމަށް ބުނެފައިވަނީ، އަމިއްލަ ފަރުދުންގެ ވިޔަފާރި ރަޖިސްޓްރީކޮށްފައިވާ ފަރާތްތަކަށް މިހާރު ދިމާވާ ދަތިތައް ހައްލުކުރުމުގެ އިތުރުން އެފަދަ ވިޔަފާރިތަކުގެ ހާލަތު ދެނެގަތުމަށް ފަސޭހަ އިންތިޒާމުތަކެއް ހަމަޖެއްސުމެވެ. ކުދި އަދި މެދު ފަންތީގެ ވިޔަފާރިއާ ރައްޔިތުންނަށް ލިބޭ އިގްތިސޯދީ ފުރުސަތުތައް ހަނިވިޔަ ނުދިނުމަށް ފިޔަވަޅު އެޅުމަކީ ވެސް އެ ބިލް ހުށަހެޅުމުގެ މަގުސަދެކެވެ.\nމިއަދު ފާސްކުރި އިސްލާހުގައިވަނީ, ދިވެހިން ނިވާފަތްގަނޑަކަށް ހަދައިގެން ކުރާ ވިޔަފާރިތަކުގެ ރެޖިސްޓްރީ ބާތިލްކުރާނެ ހާލާތްތައް ހިމަނާފައެވެ.\nއެގޮތުން އެ ވިޔަފާރީއަކީ ސިދާ ގޮތުން ނުވަތަ ނުސީދާ ގޮތަކުން ވެސް ބިދޭސީއަކު މަންފާ ހޯދުމަށް ހިންގާ ވިޔަފާރީއެއް ކަމުގެ ހެކި ރެޖިސްޓާރ އަށް ލިބިއްޖެ ނަމަ, ހުއްދަ ބާތިލު ކުރެވޭނެއެވެ.\nއެފަދަ ވިޔަފާރީއެއްގެ ވެރިފަރާތް ރާއްޖެއިން ބޭރުގައި ދިރިއުޅޭނަމަ, ވިޔަފާރި ހިންގުމުގެ ޒިންމާ އަދާކުރުމަށް ދިވެހި ރައްޔިޔެއް ހަމަޖައްސަން ޖެހޭނެއެވެ.\nމީގެ ކުރިން އޮންނަ ގޮތުން ނަމަ އަމިއްލަ ފަރުދުންގެ ވިޔަފާރީއެއް ރެޖިސްޓާރ ކޮށްދޭނީ ފަސް އަހަރު ދުވަހަށެވެ. ނަމަވެސް މިއަދު ފާސްކުރި އިސްލާހުގައި ވަނީ އެ މުއްދަތު 10 އަހަރަށް އިތުރުކުރުމަށް ހުށަހަޅާފައެވެ. އަދި މުއްދަތު ހަމަވުމުން ވިޔަފާރިކުރުމަށް ކުރިން ދީފައި އޮތް 90 ދުވަހުގެ މުއްދަތު ވަނީ އެއް އަހަރަށް އިތުރުކޮށްފައެވެ.\nއަމިއްލަ ފަރުދުންގެ ވިޔަފާރި ގާނޫނާއި ހިލާފްވާ މީހުން ކުރާ ޖޫރިމަނާގެ އަދަދު ވެސް ބޮޑު ކުރުމަށް މިއަދު ފާސްކުރި އިސްލާހުގައި ވަނީ ހިމަނާފައެވެ. އެގޮތުން ކުރިން, އެ ގާނޫނާއި ހިލާފްވުމުން ގިނަވެގެން ޖޫރިމަނާ ކުރަނީ 20,000 ރުފިޔާއިންނެވެ. އެ އަދަދު 100,000 ރުފިޔާއަށް އިތުރުކުރުމަށް މިއަދު ވަނީ ފާސްކޮށްފައެވެ.\nރޯދަމަހާ ދިމާކޮށް މިފްކޯއިން ދަޅުމަހުގެ އައު ރަހަތަކެއް\n100މެގަވޮޓު ބެހެއްޓޭވަރުގެ އިންޖީނުގެއެއް އަޅަނީ\nބިޔަ ވިޔަފާރިތަކަށް ވަދެ، އެސްޓީއޯއަށް ބިޔަބޮޑު ފައިދާއެއް


Kandu Gadha Vaanethy Samaalu Vumah Ilthimaas Koffi\nކަނޑު ގަދަވާނެތީ ސަމާލުވުމަށް އިލްތިމާސް ކޮށްފި\n9 މަސް, 1 ހަފްތާ,4ދުވަސް,7ގަޑި, 24 މިނެޓް, 32 ސިކުންތު ކުރިން 2350ފަތޯނާ ފާއިޒް\nކުރިއަށް އޮތް 24 ގަޑިއިރު ރާއްޖޭގެ ހުރިހާ ހިސާބަކަށްވެސް ކަނޑު ގަދަ ވާނެ ކަމަށް ލަފާ ކުރެވޭތީ ކަނޑު ދަތުރު ކުރާ ފަރާތްތަކުން އެކަމަށް ސަމާލުވުމަށް މޫސުމާއި ބެހޭ ޤައުމީ އިދާރާއިން އިލްތިމާސް ކޮށްފިއެވެ.\nޗެނަލް13އަށް މައުލޫމާތު ދެއްވަމުން މެޓް އޮފީހުގެ މީޑިއާ އޮފިޝަލު ވިދާޅުވީ، ކުރިއަށް އޮތް 24 ގަޑިއިރު ރާއްޖޭގެ އެކި ހިސާބުތަކަށް މޫސުން ގޯސްވާނެ ކަމަށެވެ. އެގޮތުން ހުރިހާ ހިސާބުތަކަށްވެސް ގުގުރުމާއެކު ބޯކޮށް ވާރޭ ވެހޭނެ ކަމަށް ލަފާ ކުރެވޭ ކަމަށް އޮފިޝަލް ވިދާޅުވިއެވެ.\nކުރިއަށް އޮތް 24 ގަޑިއިރު އެންމެ ބޮޑަށް ވިއްސާރަ ކުރާނީ، އުތުރާއި މެދުތެރެއަށް ކަމަށް މެޓް އޮފީހުން މައުލޫމާތުދެއެވެ. އެގޮތުން އުތުރުގެ އަތޮޅުތަކަށް ގަޑިއަކު5މޭލާއި 13 މޭލާއި ދެމެދުގެ ބާރު މިނުގައި ވައިޖެހޭނެ ކަމަށް ލަފާކޮށްފައިވާއިރު، ހުޅަނގާއި ހުޅަނގު އުތުރުން ގަޑިއަކު 8 މޭލާ 18 މޭލާ ދެމެދުގެ ބާރު މިނުގައި ވައިޖެހޭނެ ކަމަށް ލަފާކޮށްފައިވެއެވެ.\nމޫސުން ގޯސްވާނެ ކަމަށް ލަފާ ކުރެވޭތީ މެޓް އޮފީހުން ވަނީ ބައެއް ސަރަހައްދުތަކަށް ވައިޓް އެލާޓް ނެރެފައެވެ. އެގޮތުން ށ.އަތޮޅާއި ތ.އަތޮޅާއި ދެމެދުގެ ސަރަހައްދުތަކަށް ވައިޓް އެލާޓް ނެރެފައިވެއެވެ.\n6 ގަޑި ކުރިން 81 0\n7 ގަޑި ކުރިން 82 0\n7 ގަޑި ކުރިން 66 0


Baanaa Mahah Hama Agu Hoadha Dheyn Kunfunithakaa Vaahaka Dhakkaanan: Raees - Vaguthu\nބާނާ މަހަށް ހަމަ އަގު ހޯދައިދިނުމަށް އަމިއްލަ ކުންފުނިތަކާ މަޝްވަރާކޮށްގެން އަގަށް ބަދަލު ގެންނަން މަސައްކަތް ކުރައްވާނެ ކަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވެއްޖެއެވެ.\nރައީސް އެގޮތަށް ވިދާޅުވީ ށ. އަތޮޅަށް ކުރައްވަމުން ގެންދަވާ ދަތުރުފުޅުގައި ފޯކައިދޫ އަށް ވަޑައިގެން އެ ރަށުގެ މަސްވެރިންނާއި ދަނޑުވެރިންނާއެކު ބޭއްވި ބައްދަލު ބައްދަލުކުރެއްވުމުގައެވެ.\nރައީސް ވިދާޅުވީ ދަނޑުވެރިންގެ އެންމެ ބޮޑު ޝަކުވާއަކަށް ވެފައި އޮންނަނީ ދަނޑުވެރިކަމުން އުފައްދާ ތަކެތި ތާޒާކަންމަތީ މާކެޓްކުރުމުގެ ދަތިކަންކަމަށެވެ. އެދަތިކަން ޙައްލުކުރުމާއި ދަނޑުވެރިކަމަށް އިންވެސްޓްކުރުމަށް އެގްރޯނެޓް އެހީތެރިކަން ލިބިގެންދާނެކަން ރައީސް ފާހަގަކުރެއްވިއެވެ.\nމަސްވެރިކަމުގެ ދާއިރާއަށް އަލިއަޅުއްވާލައްވައި ވާހަކަ ފުޅު ދައްކަވަމުން ރައީސް ވިދާޅުވީ މަސްވެރިންގެ އެންމެބޮޑު ޝަކުވާއަކަށް ވެފައި އޮންނަނީ މަހަށް ހަމަ އަގު ނުލިބުމާއި މަސްކިރުމުގައި ހުރި ދަތިތަކާއި ބޭނުންވާ ވަރަށް އައިސް ނުލިބުންފަދަ ޝަކުވާތައް ކަމަށެވެ.\nއެކަންކަން ޙައްލުކުރުމަށްޓަކައި މިފްކޯގެ ކެޕޭސިޓީ އިތުރުކުރުމާއި ރާއްޖޭގައި މަސް ޕްރޮސަސްކޮށް ވެލިއު އެޑްކުރުމަށް ގިނަ މަސައްކަތްތަކެއް މިހާރުވެސް ކުރަމުން އަންނަކަން އެމަނިކުފާނު ފާހަގަކުރެއްވިއެވެ. އެގޮތުން ކުރިން މިފްކޯއިން މަސްބޭރުކުރުމަށް ކުރަންޖެހުނު ޚަރަދުތައް ކުޑަކޮށް މިފްކޯގެ އަމިއްލަ އުޅަނދެއްގައި މަސްބޭރުކުރަން ފަށާފައި ވުމާއި މަސް ސްޓޯކުރެވޭ މިންވަރު އެތައް ގުނައަކުން އިތުރުކޮށް މަސްގަތުމާއި ޕޮރޮސަސް ކުރުމުގެ ޤާބިލުކަން އިތުރުކުރެވިފައިވާކަން އެމަނިކުފާނު ފާހަގަކުރެއްވިއެވެ.\nމީގެ އިތުރުން މަހަށް ރަނގަޅު އަގެއް ހޯދައި ދިނުމަށް ކުރެވޭ މަސައްކަތުގެ ދަށުން މަސްގަންނަ ޕްރައިވެޓް ފަރާތްތަކާ ވެސް މަޝްވަރާ ކުރައްވާނެ ކަމަށާއި މަސްވެރިކަން ފުޅާކޮށް ތަރައްގީ ކުރުމަށް ކުރެވޭ މި ހުރިހާ މަސައްކަތްތަކާއެކު މަހުގެ އަގަށް ހެޔޮ ބަދަލުތަކެއް އަންނާނެކަން އެމަނިކުފާނު ފާހަގަކުރެއްވިއެވެ.\nމި ބައްދަލުކުރެއްވުމުގައި ފޯކައިދޫ މަސްވެރިންނާއި ދަނޑުވެރިން ވަނީ އެފަރާތްތަކަށް ކުރިމަތިވާ ދަތިތަކާ ގުޅޭގޮތުން ވާހަކަދައްކަވައިފައެވެ. އެގޮތުން އެރަށުގެ މަސްވެރިންނަށް އައިސް ޕްލާންޓެއް އެރަށުގައި ގާއިމުކުރުމަށް މަސްވެރިން އެދުނެވެ. ރައީސް ވަނީ މަސްވެރިންގެ ކަންބޮޑުވުންތަކަށް ޙައްލު ހޯދައިދެއްވުމަށް ސަރުކާރުން މަސައްކަތް ކޮށްދެއްވާނެކަމުގައި ވިދާޅުވެފައެވެ. އަދި މިފްކޯއަށް ގެންނަ ބަދަލުތަކާއި މަސްވެރިކަމާއި ދަނޑުވެރިކަން ތަރައްގީކޮށް ކުރިއެރުވުމަށް މިހާރު ކުރަމުންދާ މަސައްކަތްތަކާއެކު މި ދެ ސިނާއަތަށްވެސް އެދެވޭ ބޮޑެތި ބަދަލުތަކެއް އަންނާނެ ކަމަށް ވިދާޅުވިއެވެ.\nދަނޑުވެރިންނާއި މަސްވެރިންގެ ބައްދަލުކުރެއްވުމަށް ފަހު ރައީސް ވަނީ އެރަށުގެ ބަނދަރުގެ މަސައްކަތްކުރިޔަށްދާގޮތް ބައްލަވާލައްވައި ފެނަކައިގެ އައު އިންޖީނުގެ ބައްލަވާލައްވައިފައެވެ. ފޯކައިދޫގެ އައު އިންޖީނުގޭގެ މަޝްރޫއަކީ މިހާރުގެ އިންޖީނުގެ ސްކޫލާއި ޢާންމުންގެ ގެތަކާއި ކައިރީގައި ހުރިތަނެއްކަމުގައިވާތީ ކުރިމަތިވާ ދަތިތަކަށް ޙައްލުހޯދުމާއި ކަރަންޓްގެ ޚިދުމަތުގެ ފެންވަރު މަތިކުރުމަށް ހިންގާ މަޝްރޫއެކެވެ. ފޯކައިދޫގެ ބަނދަރަކީ 1200 ފޫޓް 250 ފޫޓުގެ ބޮޑުމިނުގައި ތަރައްޤީކުރެވޭ ބަނދަރެކެވެ.\nރައީސްގެ ނަޒަރު ކުޅުދުއްފުށި ނަލަ ގުޑިތަކަށް\nސެޕްޓެމްބަރު 8, 2021 15:12\nއަދިވެސް ތިވާހަކަ ނުދައްކަން ދޯ؟ ބަލަ 2018 އިން ފެށިގެން މަސްވެރިންނަށް ތިވާހަކަ އަޑު އިވޭ މިހާރު މީ 2021 އަދިވެސް ތި ބުނަނީ ކުންފުނިތަކާ ވާހަކަ ދައްކާނަމޭ ؟ މާނައަކީ މި ތިން އަހަރު މަސްވެރިންނަށް ފައިދާ ވާކަމެއްގާ އެއްވެސް ވަރަކަށް ކުންފުނިތަކާ ވާހަކަ ނުދައްކަމޭ ދެއްތޯ؟ ޝުކުރިއްޔާ........... ވީ ވައުދު ނުފުއްދި އަދިވެސް ވައުދުވާތީ.\nސެޕްޓެމްބަރު 8, 2021 16:06\nކުރާނަން، ހަދާނަން.... މީ މަނިކުފާނުގެ ބުރަދަނެއް ނެއް އަތްމަތީ ބަސްތަކެއް!! ވާ އެއްޗެއް ހަރާން!!\nސެޕްޓެމްބަރު 8, 2021 17:06\nދެއަހަރު ފަހުންތޯ ވާހަކަ ދައްކާނީ؟\nސެޕްޓެމްބަރު 8, 2021 18:52\nއިބުރާހީމަކީ ގަމާރެއްވީމާ ހީކޮއްފާނެ ފޯކައިދުން އެކަނި ވޯޓު ލިބުނަސް ވެރިކަމައް އާދެވިދާނެކަމައް\nސެޕްޓެމްބަރު 8, 2021 22:24\nވިދާޅުވެ ދައްވާ ހަމައަގަކީ ކިހާވަރެއް؟ މިފްކޮއަށް މަސްގަންނަ އިރު އެގަންނަ މަސް ވިއްކޭނީ ކިހާ ވަރެއްގެ އަގަކަށް ކަމެއް މިފްކޮއަކަށް ނެގެ. މަސް ފިނިކޮށްފަ ބަހައްތައިގެން ބެލެހެއްޓުމަށް ހަރަދުވާނެ ވަރެއްވެސް ނޭގެ.އެ މަސްތައްބަލަހައްތަން ބައިތިއްބާމީހުންގެ މުސާރައަށް ހަރަދުވާނެ ވަރުވެސް ނޭގެ. ތައިލެންޑަށް ވިއްކާ މަސް ބަރުކުރާ ބޯޓް ފްރައިޓަށް ހަރަދުވާނެ ވަރުވެސް ނޭގެ. ތައިލެންޑަށް ގޮސް މަސްބަރުކުރާ ޓްރެކަށް ހަރަދުވާވަރުވެސް ނޭގެ. ތައިލެންޑުން މަސްގަންނަމީހުން ޓަނަކަށް ދޭނީ ކިހާވަރެއްކަމެއްވެސް ނޭގެ. ވީމާ މަސް ބަނައިގެންއައުމުން މަސްގަންނައިރު ހަމަ އަގު ދޭނެ ގޮތަެއް ބުނެބަލަ. މިހާރުވެސް ދެނީ މިދެންނެވި ހުރިހާ ހަރަދަކަށް ބަލާފަ ދެވެން އޮންނަ ހަމައަގު .. ހަމައަގު އެގެއިރު ހަމައަގު ނުދޭން ތިޔައުލެނީ ކީއްވެ؟


China match'un engigen dhiyaee Raajje team ge haalathu!\nރިޕޯޓު - ރާއްޖެ - ޗައިނާ މެޗު\nޗައިނާ މެޗުން އެނގިގެންދިޔައީ ރާއްޖެ ޓީމުގެ ހާލަތު!\nޗައިނާއިން ވަނީ ރާއްޖޭގެ މައްޗަށް 0-5 ގެ ނަތީޖާއިން ކުރިހޯދާފައި\nމެޗަށް ރާއްޖެ ނިކުތީ އެކަށީގެންވާ ތައްޔާރީތަކާ ނުލައި\nކ. މާލެ 11 ސެޕްޓެންބަރ 2019 | ބުދަ 00:32 10,820\nޗައިނާ އަދި ރާއްޖެ ބައްދަލުކުރި މެޗުގެ ތެރެއިން - އިމޭޖަސް.އެމްވީ\nވޯލްޑް ކަޕް ކޮލިފައިންގައި އަމިއްލަ ގައުމުގައި ޗައިނާއާ ދެކޮޅަށް ރާއްޖެ ކުޅުނު މެޗަކީ އެތައް ބަޔެއްގެ ސަމާލުކަން ހުއްޓުނު މެޗެކެވެ. މެޗާ ރާއްޖެ ކުރިމަތިލިއިރު، ސަޕޯޓަރުން ތިބީ ވަރަށް ބޮޑު އުންމީދެއްގައެވެ. ބައެއް ސަޕޯޓަރުން މޮޅަކަށް ހިފިއިރު، ދެން ތިބި ސަޕޯޓަރުން އުންމީދު ކުރަމުންދިޔައީ މެޗު އެއްވަރުވެދާނެ ކަމަށެވެ. ނަމަވެސް ރާއްޖޭގެ މައްޗަށް ޗައިނާއިން ވަނީ 0-5 ގެ ތަފާތު ބޮޑު ނަތީޖާއަކުން ކުރި ހޯދާފައެވެ. މިއީ ހަމަ ގައިމުވެސް ސަޕޯޓަރުން އުންމީދުކުރި ނަތީޖާއެއް ނޫނެވެ.\nމި ނަތީޖާ ރާއްޖެ ކޮޅަށް ނިކުމެދާނެ ކަމަށް ކުރިންވެސް އޮތީ ބެލެވިފައެވެ. ސަބަބުތައް ބައިވަރެވެ. ވޯލްޑް ކަޕް ކޮލިފައިންއަށް އަމާޒުކޮށް ރާއްޖެއިން އެދެވޭ ގޮތެއްގައި ތައްޔާރުވެފައެއް ނުވެއެވެ. ޗައިނާއާ ދެކޮޅަށް މެޗު ކުޅުމުގެ ކުރިން، ކޮލިފައިންގައި ރާއްޖެ ނިކުތީ ގުއާމްއާ ދެކޮޅަށެވެ. ގުއާމް ކުރިން ރާއްޖެއިން ރަހުމަތްތެރިކަމުގެ މެޗެއް ރާއްޖެއިން ކުޅެފައެއް ނުވެއެވެ. އެގޮތުން ޗައިނާ މެޗަށް ރާއްޖެ ނިކުތީ މެޗު ތަޖުރިބާ މަދުކޮށް، އަދި ރަނގަޅަށް ތައްޔާރުނުވެއެވެ.\nޗައިނާ އަދި ރާއްޖެ ބައްދަލުކުރި މެޗުގެ ތެރެއިން - ފޮޓޯ: މިހާރު\nމީގެކުރިން ބޮޑު މެޗަކާ ރާއްޖެ ކުރިމަތިލާއިރު، ރަހުމަތްތެރިކަމުގެ މެޗުތައް ކުޅެއެވެ. ނަމަވެސް ކޮލިފައިންގައި ގުއާމް އަދި ޗައިނާއާ ދެކޮޅަށް ނިކުތުމުގެ ކުރިން ރަހުމަތްތެރިކަމުގެ މެޗެއް ނުކުޅުމަކީ ގިނަ ބައެއްގެ ފާޑުކިޔުން އަމާޒުވި ކަމެކެވެ. މި އަހަރު ރަހުމަތްތެރިކަމުގެ މެޗެއް ރާއްޖެއިން އެއްވެސް ގައުމަކާ ދެކޮޅަށް ނުކުޅެއެވެ.\nއަމިއްލަ ދަނޑުގައި ރަހުމަތްތެރިކަމުގެ މެޗެއް ރާއްޖެއިން އެންމެ ފަހުން ކުޅުނީ 2016 ވަނަ އަހަރުގެ ސެޕްޓެމްބަރު މަހު ބަންގްލަދޭޝްއާ ދެކޮޅަށެވެ. އެ މެޗުން ރާއްޖެ ވަނީ 0-5 ގެ ތަފާތުބޮޑު ނަތީޖާއަކުން ކާމިޔާބުކޮށްފައެވެ. އަދި ނިމިދިޔަ އިންޑިއަން އޯޝަން އައިލޭންޑް ގޭމްސްގައި ރާއްޖެއަށް ލަދުވެތި ނަތިޖާއެއް ލިބުނުއިރު، އެ މުބާރާތަށްވެސް ޓީމު ފުރީ އެކަށީގެންވާ ތައްޔާރީތަކާ ނުލައެވެ.\nރާއްޖެއަކީ އަމިއްލަ ދަނޑުގައި އަބަދުވެސް ތަފާތު ޓީމެކެވެ. އަމިއްލަ ދަނޑުގައި ނެރެފައި ހުރި ނަތީޖާތަކުން އެކަން އެނގެއެވެ. އޭގެ ތެރޭގައި 2001 ވަނަ އަހަރު ޗައިނާ އަތުން 0-1 ގެ ނަތީޖާއިން ބަލިވި މެޗާއި، 2004 ވަނަ އަހަރު ސައުތު ކޮރެއާ އަތުން 0-0 ގެ ނަތީޖާއިން އެއްވަރުވި މެޗު އަދި ގަތަރު އަތުން 0-1 ގެ ނަތީޖާއިން 2015 ވަނަ އަހަރު ބަލިވި މެޗު ހިމެނެއެވެ. މިއީ އަމިއްލަ ދަނޑުގައި ބައެއް ޓީމުތައް އަތުން ރާއްޖެއިން ހޯދާފައިވާ ރަނގަޅު ނަތީޖާތަކެވެ.\nރާއްޖެ އަދި ޗައިނާ ބައްދަލުކުރި މެޗުގެ ތެރެއިން - ފޮޓޯ: އިމޭޖަސް\nޗައިނާފަދަ ވަރުގަދަ ޓީމަކާ ދެކޮޅަށް ރާއްޖެއިން މެޗު ކުޅުނުއިރު، ރަނގަޅަށް ތައްޔާރު ނުވުމަކީ ބަލައިގަނެވޭނެ ކަމެއް ނޫނެވެ. މެޗަކާ ކުރިމަތިލާއިރު ޓީމަށް ތައްޔާރުވާން ފުރުސަތު ދޭން ޖެހެއެވެ. ރަނގަޅު ޓީމެއް ބިނާކުރެވޭނީވެސް ޓީމަށް ވަގުތު ދީގެން، ޓީމަށް އެކަށީގެންވާ ވަރަށް ފަރިތަކުރުންތައް ލިބިގެންނެވެ. 10 ވަރަކަށް ދުވަހުގެ ފަރިތަކުރުމާއެކު، ރަހުމަތްތެރިކަމުގެ މެޗެއްވެސް ނުކުޅެ ބޮޑެތި މެޗުތަކާ ކުރިމަތިލުން ހުއްޓުމަކަށް ގެންނަންޖެހެއެވެ.\nވޯލްޑް ކަޕް ކޮލިފައިންގައި މިފަހަރު ރާއްޖެއިން ކަނޑައަޅާފައިވަނީ އޭޝިއަން ކަޕަށް ކޮލިފައިވުމެވެ. އެގޮތުން އަދި ޗައިނާ އަތުން ބަލިވިޔަސް އެ ފުރުސަތެއް ނުގެއްލެއެވެ. ގްރޫޕްގައި ރާއްޖެއަށް އަދި ހަ މެޗު އެބަތޮވެ ރާއްޖެ ހިމެނެނީ ޗައިނާގެ އިތުރުން ގުއާމް އާއި ފިލިޕިންސް އަދި ސީރިޔާއާއެކު އެއް ގްރޫޕެއްގައެވެ. ގްރޫޕްގައި ރާއްޖެ ދެން ނިކުންނަން ޖެހޭނީ އަންނަ އޮކްޓޫބަރ މަހުގެ 10 ވަނަ ދުވަހު ރަށުން ބޭރުގައި ސީރިޔާއާ ދެކޮޅަށެވެ. މި މެޗަށް ދުރާލައި ރާއްޖެއިން ތައްޔާރުވާން ޖެހެއެވެ. ނޫންނަމަ، ކަނޑައަޅާފައިވާ ޓާގެޓް ހާސިލުވުމަކީ ވަރަށް ދުރު ކަމެކެވެ.


buruniyaz: ތިބާގެ އަބުރާއި ޢިއްޒަތެވެ\nތިބާގެ އަބުރާއި ޢިއްޒަތެވެ\nބައެއް އުޚްތުން ގާތުގައި ފޭސްބުކްގައި ފޮޓޯޖެހުމަކީ ރަނގަޅުކަމެއް ނޫނޭ ބުނުމުން މިފަދައިން ބުނެއެވެ. “މިއީ އަހަރެންނެވެ. އަހަރެން މަގުމައްޗަށް ނިކުންނައިރުވެސް މީހުންނަށް ފެންނާނީހަމަ އަހަރެންނެވެ. ހަމަ މި މޫނެވެ. އެހެންވީމަ ފޭސްބުކްއިން ފެނުމެކޭ މަގުމަތިން ފެނުމެކޭ ހުރީ ކޮން ތަފާތެއްހެއްޔެވެ؟”\nޖަވާބުގައި ދަންނަވަމެވެ. ވަރަށް ތަފާތެވެ. ޢާއްމުގޮތެއްގައި މަގުމަތީގައި އުޅޭއިރު ގިނަމީހުންނަށް ހަމަ ސީދާ ކުރިމަތީގައި ހުރެގެން ބަލާކަށް ނުކެރޭނެއެވެ. އެކަމަކު އިންޓަނެޓް މިއާ ވަރަށް ތަފާތެވެ. ކޮންމެ މީހަކަށްވެސް އެއްވެސް ޖެހިލުމެއް ހުރަހެއް ނެތި ތިބާގެ ފޮޓޯއަށް، ތިބާގެ ހަށިގަނޑަށް ބޭނުންއިރެއް ވަންދެން ބޭނުން ވަރަކަށް ބަލާލެވޭނެއެވެ. ތިބާ ވަނީ މުޅި ދުނިޔެއަށް ހާމަވެގެންނެވެ. ފޭސްބުކަށް ފޮޓޯލައި ތިބާގެ ޒީނަތްތެރިކަން އެހެންމީހުންނަށް ދެއްކުމަކީ އެތަކެއް ފިތުނައެއް އުފެދޭނެ ކަމެކެވެ. ފިރިހެނުން ހިލޭ އަންހެނުންނަށް ބެލުން ޙަރާމް ކުރައްވާފައިވާއިރު އެމީހުން އެކަމުން އެއްކިބާވުމަށް އެހީތެރިވުމުގެ ބަދަލުގައި ތިބާ އެ ފިތުނައަށް ތިޔަ މަގުފަހި ކުރަނީއެވެ. ސަބަބަކީ ތިބާ އަދި ބުރުގާ އަޅާފައި ހުރިނަމަވެސް ޒީނަތްތެރިކަމެއް ނުފޮރުވެއެވެ. އެންމެ ބޮޑަށް އަދި އެންމެފުރަތަމަ މީހުންގެ ސަމާލުކަން ދާނީ މޫނަށެވެ. ލޮބުވެތި އުޚްތުން ވިސްނަވާލައްވާށެވެ. ހިލޭ ފިރިހެނަކު ނުވަތަ ނުދަންނަ ފިރިހެނަކު ތިބާގެ ކުރިމަތީގައި ހުރެގެން ތިބާގެ މޫނާއި ލޮލާއި ތުންފަތާއި އެހެނިހެން ވަނާތަކަށް ބަލާނެވަރަކަށް ބަލާ ހިތްހަމަޖެހުން ހޯދަން ތިބާއަށް ރުހެވޭނެ ހެއްޔެވެ؟ ތިބާ އާއިމެދު ފާޙިޝް ވާހަކަ ދައްކާ އަޑު އަހަން ކެރޭނެ ހެއްޔެވެ؟ ލަދުވެތި ކަމެއް ހުރި އެއްވެސް އުޚްތަކު މިފަދަ ކަމަކަށް ނުރުހޭނެއެވެ.\nބައެއް އަޚުން ﷲ ބައްލަވާވޮޑިގެންވާކަން ހަނދުމަނެތި ތިބާ ހާމަ ކޮށްފައިވާ ފޮޓޯތައް ބެލުމުގައި ވަޤުތުތައް ހޭދަކުރެއެވެ. އެއީ އެ އަޚުންކުރާ ފާފައެއް ކަމާމެދު ޝައްކެއް ނެތެވެ. އެހެން ނަމަވެސް އެކަމަށް މަގުފަހި ކުރީ ކާކުތޯއެވެ. އެ ފާފައިގައި ތިބާގެ ޙިއްސާއެއް ނުވާނެތޯއެވެ.\nދެވަނަ ކަމަކީ ޢާއްމުގޮތެއްގައި މަގުމަތިން ދާ ކޮންމެ މީހަކަށް ނުވަތަ ތިބާ ފެންނަހާ ތަނަކުން ތިބާގެ ފޮޓޯ ނަގާކަށް ނުކެރޭނެއެވެ. އެހެންނަމަވެސް ފޭސްބުކްގައި ހުންނަ ފޮޓޯތައް ފަސޭހަކަމާއެކު ތިބާއަށް ނުވެސް އެނގި ބޭނުންމީހަކަށް ޑައުންލޯޑްކޮށް އަޕްލޯޑްކޮށްލެވޭނެއެވެ. ތިބާގެ ފޮޓޯތައް އެގޮތަށް ނަގަނީ ކޮންބައެއް ކަމެއް ރޭކާވެސް ނުލާނެއެވެ. އެހިސާބުން އެފޮޓޯތައް އެހެން މީހެއްގެ މިލްކަކަށް ވީއެވެ. ދެން އެފޮޓޯއަށް އޮތީ އޭނަގެ ޖާހިލުކަމާއި ނުބައިކަން ހުރި މިންވަރަކުން އެ ފޮޓޯއަށް އަންނާނެ ބަދަލެވެ. ވިސްނަވާލައްވާށެވެ. އެގޮތަށް ފޮޓޯބޭނުންކޮށްގެން އަސްލު ނޫން ޕްރޮފައިލް ހެދުމަކީ މިހާރު ޢާއްމު ކަމެކެވެ. މީހުންގެ ޢަބުރާއި ޢިއްޒަތަށް ބުރޫއަރާފަދަ ގޮތްގޮތަށް ފޮޓޯ އެޑިޓްކޮށް އިންޓަނެޓްގައި ފެތުރުމަކީ ބައެއް މީހުން މަޖަލަކަށް ކުރާ ކަމެކެވެ. އަޚްލާޤު ރަނގަޅު ކުދިންނަށްވެސް ކުރެވެނީ ކިހާވަރެއްގެ ކަމެއްކަން އިޙްސާސް ނުކުރެވި ފޮޓޯލުމުގެ ސަބަބުން މިފަދަ މީހުންގެ ޝިކާރައަކަށް ވެފައިވާ އެތައްކުދިންނެއްވެއެވެ. މިފަދަ ހިތާމަވެރި އެތައް ޙާދިޘާތަކެއް މުސްލިމް އަންހެންކުދިންނާ ކުރިމަތިވެފައި ވެއެވެ. ތިބާއަށް މިފަދަކަމެއް ކުރިމަތި ވެއްޖެނަމަ ތިބާ ދެރަވެ ލަދުގަންނާނެ ވަރު ވިސްނަވާލައްވާށެވެ.\nތިންވަނަ ކަމަކަށް ތިބާގެ ފޮޓޯއަށް ބަލާ ތިބާގެ ޒީނަތްތެރިކަމުން އެތައް ބަޔަކު ހިތްހަމަ ޖެހުމާއި އުފާ ހޯދާނެއެވެ. އެތައް ބަޔަކު ހިތުގައި ޝައިޠާނީ ޚިޔާލު އުފެދުމަށް މަގުފަހިވާނެއެވެ. އެފަދަ ގޮތަކަށް މީހަކު ތިބާ އާއި ދިމާލަށް ބަލާލާ ކޮންމެ ބެލުމަކަށް އެލިބޭ ފާފައިގައި ތިބާގެ ޙިއްޞާއެއްނުވާނެތޯއެވެ. އެހުރިހާ ފާފަތަކެއް ކޮނޑުގައި އަޅައިގެން ތިބާ އުޅެން ބިރެއް ޖެހިލުމެއްނުވޭހެއްޔެވެ. ތިގޮތަށް އުޅުމުގައި ވަގުތުހޭދަ ކުރަނިކޮށް މަރު އައިސް ތިބާގެ ދޮރުގައި ޓަކިދޭނީ ކޮން ވަގުތަކު ކަމެއް ނޭގޭނެއެވެ. ތިބާ ފޮޓޯ ލުމުގެ ސަބަބުން އެކަމަށް ޝައުގުވެރިވީ ކިތައްކުދިންކަން އެނގޭހެއްޔެވެ. އެއީ އާދައިގެ ކަމެއް ކަމަށް ބަލައި ފޮޓޯ ލާންފެށީ ކިތައްކުދިންހެއްޔެވެ. ތިބާގެ ފޮޓޯ ފެނުމުގެ ސަބަބުން އެކަން ކުރުމަށް ހިތްވަރު ލިބުނީ ކިތައްކުދިންނަށް ހެއްޔެވެ؟ ތިބާއަށް އެހުރިހާ ކުދިން ފޮޓޯ ލުމުގެ ސަބަބުން އުފެދޭ ފިތުނައިގެ ފާފަ އުފުލޭނެހެއްޔެވެ؟ ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ. ((وَمَنْ سَنَّ فِي الْإِسْلَامِ سُنَّةً سَيِّئَةً، كَانَ عَلَيْهِ وِزْرُهَا وَوِزْرُ مَنْ عَمِلَ بِهَا مِنْ بَعْدِهِ، مِنْ غَيْرِ أَنْ يَنْقُصَ مِنْ أَوْزَارِهِمْ شَيْءٌ)) (مسلم: 1017) މާނައީ: “އަދި އިސްލާމްދީނުގައި ނުބައި ކަމެއް އުފައްދައިފިމީހާގެ މައްޗަށް އެކަމުގެ ފާފަވެއެވެ. އަދި އެމީހާއަށްފަހު (އެމީހާއަށް ތަބާވެ) އެކަންކުރާމީހާގެ ފާފަވެސްވެއެވެ. އެކަންކުރާމީހުންގެ ފާފައިގެ ތެރެއިން އެއްވެސް އެއްޗެއް އުނިނުވާގޮތުގެ މަތީންނެވެ.”\nލޮބުވެތި އުޚްތުންނޭވެ! ވިސްނަވާލައްވާށެވެ. ތިބާގެ އަމިއްލަ ޞޫރަ އިޝްތިހާރު ކުރުމުގެ ކުރިން އަދިވެސް ވިސްނާށެވެ. “މާދަމާ ރިމޫވް ކޮއްލާނަމޭ…”ނުބުނާށެވެ. މާދަމާއަށް އިންތިޒާރު ނުކުރާށެވެ. ތިބާއާއެކު ވަނީ މިއަދެވެ. މާދަމާ އެފޮޓޯ ނަގަންދެން ތިބާ ދިރި ހުންނާނޭ ކަމުގެ އެއްވެސް ޔަޤީން ކަމެއް ނެތެވެ. ވަޤުތު ފާއިތުވުމުގެ ކުރިން ވިސްނަވާލައްވާށެވެ!\nPosted by buruniyaz.com at 12:19 PM


ބްރޯޑްކާސްޓިންގ ކޮމިޝަނުގެ ރައީސާއި ނާއިބް ރައީސް ވަކިކުރުން ލަސްވާތީ ބައެއްމެމްބަރުން ކަންބޮޑުވުން ފާޅުކޮށްފި ބްރޯޑްކާސްޓިންގ ކޮމިޝަނުގެ ރައީސާއި ނާއިބް ރައީސް ވަކިކުރުން ލަސްވާތީ ބައެއްމެމްބަރުން ކަންބޮޑުވުން ފާޅުކޮށްފި\nބްރޯޑްކާސްޓިންގ ކޮމިޝަނުގެ ރައީސާއި ނާއިބް ރައީސް ވަކިކުރުން ލަސްވާތީ ބައެއްމެމްބަރުން ކަންބޮޑުވުން ފާޅުކޮށްފި\nމޯލްޑިވްސް ބްރޯޑްކާސިންގ ކޮމިޝަންގެ ރައީސް މުޙައްމަދު ޝަހީބާއި ނާއިބު ރައީސް ފާޠިމަތު ޒައިނާ\nބްރޯޑްކާސްޓިންގ ކޮމިޝަނުގެ ރައީސާއި ނާއިބް ރައީސް ވަކިކުރަން ކޮމެޓީން ނިންމި ނިންމުން މަޖިލިސް ތަޅުމަށް އެޖެންޑާ ނުކޮށް ލަސްވާތީ މަޖިލީހުގެ ބައެއްމެމްބަރުން ކަންބޮޑުވުން ފާޅުކޮށްފިއެވެ.\nބްރޯޑްކާސްޓިންގ ކޮމިޝަނުގެ ރައީސާއި ނާއިބް ރައީސް ވަކިކުރަން ކޮމެޓީން ނިންމާފައިވާ ނިންމުން މަޖިލިސް ތަޅުމުގައި އެޖެންޑާ ކޮށްފައިނުވާ މައްސަލާގައި ވާހަކަ ދައްކަވަމުން މަޖިލީހުގެ ބައެއް މެމްބަރުން ވިދާޅުވީ މިމައްސަލަ އެޖެންޑާ ނުކޮށްގެންއުޅޭ ވަކިސަބަބެއް އެގިފައިނުވާކަމަށެވެ.\nނަމަވެސް ކޮމިޓީން މިމައްސަލަ ނިންމުމަށްފަހު މަޖިލީހުގެ ރިޔާސަތަށް ފޮނުވާފައިވާކަމަށާ، މިމައްސަލަޔަކީ ލަސްނުކޮށް ނިމެންޖެހޭ މައްސަލައެއްކަމުގައި ޕީއެސްއެމް ނިއުސްއަށް މައުލޫމާތު ދެއްވި މެމްބަރުން ވިދާޅުވެފައިވެއެވެ.\nމިމައްސަލަ އެޖެންޑާ ނުކޮށް ލަސްވަނީ ކީއްވެކަން ނޭގޭ ކަމަށާ އޭގެ މާފަހުން، ކޮމިޓީތަކުން ނިންމި ބައެއް މައްސަލަތައްވެސް މަޖިލީހުގައި އެޖެންޑާކޮށް ނިންމާފައިވާކަމަށް އެބޭފުޅުން ވިދާޅުވިއެވެ. ބްރޯޑްކާސްޓިންގ ކޮމިޝަނުގެ ރައީސާއި ނާއިބް ރައީސް ވަކިކުރަން ކޮމެޓީން ނިންމި ނިންމުން ޖެހިގެން އައިދުވަހު މަޖިލީހުގެ ރިޔާސަތަށްވަނީ ހުށަހަޅާފައެވެ.\nބްރޯޑްކާސްޓިން ކޮމިޝަންގެ2މެމްބަރަކު ވަކިކުރުމަށް ނިންމާފައިވަނީ ކޮމިޝަންގެ މެމްބަރުން ވަކިވަކިން ކޮމިޓީއަށް ހާޒިރުކޮށް ސުވާލުކުރުމަށްފަހުއެވެ. އެކޮމިޝަނުގެ މެންބަރުންގެ މައްސަލަތައް މަޖިލީހުގެ ކޮމިޓީން ބަލަމުން އަންނަނިކޮށް އެ ކޮމިޝަންގެ މެންބަރު އިސްމާޢީލް ޞަފްވާނާއި، ޙަސަން ނަބާޙު ވަނީ މެންބަރުކަމުން އިސްތިއުފާދެއްވާފައެވެ. ޞަފްވާން މަޤާމުން އިސްތިއުފާދެއްވާފައިވަނީ ގިނަ ދުވަސްތަކެއް ވަންދެން ވަޒީފާއަށް ނިކުމެވަޑައިނުގެން މުސާރަ ނެންގެވުމަށްފަހުއެވެ.\nޝަހީބާއި ޒައިނާ ބްރޯޑްކާސްޓިން ކޮމިޝަންގެ މެމްބަރަކަށް އައްޔަން ކޮށްފައިވަނީ5އޭޕްރީލް 2016 ގައެވެ. ޝަހީބު ބްރޯޑް ކާސްޓިން ކޮމިޝަނުގެ ރައީސްކަމުގައި ހުންނަވާތާ މިއީ ދެ ވަނަ ދައުރެވެ.


China'in Recovervi meehunge adhadhu thakaa medhu bodethi...\nޗައިނާއިން ވަނީ އެ ވާހަކަތައް ދޮގުކޮށްފައި\nކ. މާލެ |4އޭޕްރިލް 2020 | ހޮނިހިރު 13:05 | 19,636\nކޮރޯނާވައިރަސް ފެނުނު ހުނާންގެ ސީފުޑް މާކެޓް - އޭޕީ\nކޮވިޑް-19 ގެ ސަބަބުން މުޅި ދުނިޔެ މިވަނީ ހުއްޓުމަކަށް އައިސްފައެވެ. ގައުމުތަކުގެ އިގްތިސާދު އިނދަޖެހި، އެތައް ބަޔަކު ތިބީ ގޭ ބަންދުވެފައެވެ. އެކަމަކު އެ ބަލި އުފަންވެގެން އައި ޗައިނާ މިހާރު އޮތީ ހިންދެމިލައިގެންނެވެ. ދެ މަސް ދުވަހުގެ ގޭ ބަންދަކަަށް ފަހު ވޫހަން ވަނީ ހުޅުވާލާފައެވެ. އެ ސަރަހައްދުގައި ތާށިވެފައި ތިބި މީހުންނަށް އަންނަ ހަފްތާއިން ފެނިގެން ސަރަހައްދު ދޫކޮށް ދެވޭނެއެވެ. އެކަމަކު ވައިރަސް އަނެއްކާވެސް ފެތުރިދާނެ ކަމުގެ ބިރު އޮތުމުން އޮފިޝަލުން ވަނީ ވޫހަންގެ ރައްޔިތުން މާ ގިނައިން ބޭރަށް ނުނިކުތުމަށް އިލްތިމާސް ކޮށްފައެވެ.\nވައިރަހުން ސަލާމަތްވުމުގެ މަސައްކަތް ޗައިނާއިން ކުރަމުންދާއިރު، އެ ގައުމުން ރިޕޯޓްކުރާ ކޭސްތަކުގެ އަދަދުގެ ސައްހަ ކަމާއިމެދު ގިނަ ސުވާލުތަކެއް ވަނީ އުފެދިފައެވެ. ޗައިނާގެ ފޮރިން މިނިސްޓްރީގެ ތަރުޖަމާނު ހުއާ ޗުންޔިންގް ވަނީ މި ސުވާލުތަކުގައި ބުރަދަނެއް ނެތް ކަމަށް ވިދާޅުވެ އެ ތުހުމަތުތައް ދޮގުކޮށްފައެވެ. އޭނާ ވިދާޅުވީ ގޮތުގައި، ޗައިނާއިން ކޮވިޑް-19 އާ ގުޅޭ މައުލޫމާތުތައް ދުނިޔެއަށް ހާމަކުރަމުން އައި ދެފުށް ފެންނަ ގޮތަށް، ވަގުތުން ވަގުތަށެވެ.\nހަމަ އެއާއި އެކު ދުނިޔޭގެ ސިއްހަތު ޖަމިއްޔާ އިންވެސް ވަނީ ޗައިނާއާ ގުުޅުވައި ދައްކާ ވާހަކަތައް ދިފާއުކޮށްފައެވެ. ޗައިނާގެ ފޮރިން މިނިސްޓްރީން ތުހުމަތު ކުރާ ގޮތުގައި، އެމެރިކާއިން ޗައިނާގެ "ބޮލަށް ކަނޑާލަނީ" އެ ގައުމު މިއަދު އޮތް ހާލަތުންނެވެ.\nޗައިނާގެ އަދަދުތަކާއި މެދު ސުވާލު އުފައްދަނީ އެމެރިކާއިން އެކަންޏެއް ނޫނެވެ. ޗައިނާގެ ބިޒްނަސް ޕަބްލިކޭޝަން ކައިޒިނުން މީގެ ކުރިން ބުނެފައިވާ ގޮތުން، ޗައިނާއިން މީހުން މަރުވި އަދަދަށްވުރެ ގިނައިން ވޫހަން އަށް ''ފިއުނިރަލް އަރންސް'' ފޮނުވާފައިވާ ކަމަށެވެ. އަރންސް އަކީ މީހުންގެ ހަށިގަނޑު އަންދާލުމަށް ފަހު އަޅި އަޅަން ބޭނުންކުރާ ގުޅި ޒާތުގެ އެއްޗެކެވެ.\nނަމަވެސް ޖެނުއަރީ 25 ވަނަ ދުވަހުން ފެށިގެން ވުހަން ގައި ޖަނާޒާގެ ކަންތައް ހުއްޓާލާފައިވުމާއެކު ކޮރޯނާވައިރަސް ޖެހިގެން ނޫން ގޮތް ގޮތަށް މަރުވި މީހުން އެންދުމަށް ފަހު ބޭނުންކުރުމުގެ ފުރުސަތު ބޮޑެވެ.\nސީއެންއެންއިން މީގެ ކުރިން ރިޕޯޓްކޮށްފައިވާ ގޮތުން ފްރޮންޓް ލައިންގައި މަސައްކަތްކުރާ ފަރާތްތަކުން ހިއްސާކޮށްފައިވާ ވާހަކަތަކަށް ބަލާއިރު ޗައިނާއިން ރިޕޯޓްކުރާ އަދަދުތަކުގައި ފަރަގުތަކެއް އެބަ އުޅެއެވެ. މީގެ ފަހަތުގައި އެކަށީގެންވާ ވަރަށް ޓެސްޓު ނުކުރެވުން ހިމެނެއެވެ. މިއީ ހުރިހާ ގައުމެއްގައިވެސް ދިމާވެފައިވާ ހާލަތެވެ. ވޫހަންގައި ދިރިއުޅޭ ޑޯރާ ޖިއަންގް ބުނީ، އޭނާގެ ބޮޑުބޭބެ ގެ ޓެސްޓު ހަދަން ހަތަރު ދުވަސް ނެގި ކަމަށެވެ.\nވޫހަން ގައި ދިރިއުޅޭ ކައިލީ ހުއަ ބުނީ، ޖެނުއަރީ މަހުގެ މެދު ތެރޭގައި އޭނާގެ މަންމަ މަރުވުމަށް ފަހު ނިއުކްލިކް އެސިޑް ޓެސްޓް ހަދާފައިނުވާ ކަމަށެވެ. އެ ޓެސްޓް ހެދުދުނަމަ ކޮރޯނާވައިރަސް ހަށިގަނޑު ތެރޭގައި ހުރިކަމުގެ ނިޝަން ފެނުން އެކަށީގެންވާ ކަމަށް އޭނާ ބުންޏެވެ. އެކަމަކު އޭނާގެ މަންމަވެސް މަރުވި ސަބަބެއް ކަމަށް ކަނޑައަޅާފައިވަނީ ނިއުމޯނިއާ ކަމަށް ހުއާ ބުންޏެވެ. މަންމަ އަށް ފަރުވާދެމުންދިޔަ ޑޮކްޓަރު، މަންމަ އަށް ކޮރޯނާވައިރަސް ޖެހިފައިވުން އެކަށީގެންވާ ކަމަށް ބުނެފައިވެއެވެ. އެހެން ކަމުން ކޮރޯނާވައިރަސް ޖެހިގެން މަރުވީ ކަމަށް ބުނާ މީހުންގެ އަދަދުތަކުގެ ތެރޭގައި މަންމައެއް ނުހިމެނެއެވެ. އެއާއި އެކު ހުއާގެ މަންމަ މަރުވީ ކޮރޯނާވައިރަހުގެ ސަބަބުން ކަމަށް ރަޖިސްޓްރީ ކޮށްފައެއް ނުވެއެވެ.\nޗައިނާގެ އޮފިޝަލުން ގެންދަނީ އެ ގައުމުން ރިޕޯޓްކުރާ އަދަދުތަކާއި މެދު ސުވާލު އުފައްދާ ކޮންމެ ފަހަރަކު އެ ވާހަކަތައް ދޮގުކުރަމުންނެވެ. ޗައިނާއިން ބުނާ ގޮތުން އެ ގައުމުގައި ކޮވިޑް-19 ޖެހުނު 82،000 މީހުންގެ ތެރެއިން 76،000 މީހުން ވަނީ ބަލިން ރަނގަޅުވެފައެވެ.\nމިކަމުގައި ސުވާލު އުފެއްދުމުގެ ފަހަތުގައި އަދަދުތައް ގުނުމުގައި ގެންގުޅޭ އުސޫލުތަކަށް ދެތެރެ ދޭތެރެއިން ބަދަލު ގެނައުން ހިމެނެއެވެ. އެގޮތުން ދާދި ފަހުން ޗައިނާގެ ކަމާއިބެހޭ އިދާރާތަކުން ވަނީ، ބަލީގެ އަލާމަތެއް ނުފެނި ޕޮޒިޓިވްވާ މީހުންގެ އަދަދުތައް ހާމަކުރަން ފަށާފައެވެ.\nމިދިޔަ ހަފްތާގެ ތެރޭގައި ޗައިނާ ސަރުކާރުން ވަނީ އެހެން ގައުމުތަކުގެ ރައްޔިތުން އެ ގައުމަށް އެތެރެވިޔަ ނުދިނުމަށް ހަރުކަށި ފިޔަވަޅުތައް އަޅާފައެވެ. މިއީ ދެވަނަ އައުޓްބްރޭކަކުން ރައްކާތެރިވުމަށް އެ ގައުމުން އަޅާފައިވާ ފިޔަވަޅެކެވެ. ނަމަވެސް ރަސްމީ އަދަދުތަކާއި ދޭތެރޭގައި ސުވާލު އުފައްދާ މީހުންގެ ތުހުމަތުތަކަކީ ތެދެއްނަމަ ގައުމުގެ އެތެރޭގެ ހާލަތުން ދެވަނަ އައުޓްބްރޭކެއް އައިސްދާނެ ކަމުގެ ބިރުބޮޑެވެ.


ޕަބްލިޝްކުރި ތާރީޚް: 27 ޖަނަވަރީ 2020\nޕަބްލިޝްކުރި ގަޑި: 0755\nރިލީފް ޓީޗަރ (ސޯޝަލް ސްޓަޑީޒް)\nމި އިޢުލާންވަނީ 2020-01-27 09:42:09 ގައި ބާތިލް ކުރެވިފައެވެ.\nކޮންޓްރެކްޓް (ތިން މަސް)\n3.4 ސިނކުޑީގެ ނުކުޅެދުންތެރިކަން ހުންނަ ކުދިންނަށް ލިޔަންކިޔަން ދަސްކޮށް ދިނުން\nޘާނަވީ ތަޢުލީމް ފުރިހަމަކޮށްފައިވުން.\nމަތީ ޘާނަވީ ތަޢުލީމު ފުރިހަމަކޮށްފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 05 ފެބުރުވަރީ 2020 ވާ ބުދަ ދުވަހު ގެ 12:00 ގެ ކުރިން، ހުރަވީ ސްކޫލް/ހުޅުމާލެ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 06 ފެބުރުވަރީ 2020 އާއި 13 ފެބުރުވަރީ 2020 އާ ދެމެދު، ހުރަވީ ސްކޫލް، ހުޅުމާލޭ ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3350709 އަށެވެ. އީ-މެއިލް ކުރާނީ [email protected] އަށެވެ.ސިވިލް ސަރވިސްގެ ވަޒީފާތަކަށް މީހުން ހޮވުމާއި ޢައްޔަންކުރުމުގެ މިންގަނޑުތަކާއި އުސޫލުތައް އަދި އެ އުސޫލުތަކާ ގުޅުންހުރި އެންމެހާ ލިޔުންތައް ސިވިލް ސަރވިސް ކޮމިޝަނުގެ ވެބްސައިޓްގެ ޑައުންލޯޑްސްގެ "އައްޔަނުކުރުމުގެ އުސޫލާގުޅޭ" (http://www.csc.gov.mv/dv/recruitment-usoolu) އިން ލިބެން ހުންނާނެއެވެ.


ރެއާލްގެ ކުޅުންތެރިއެއްގެ ގޮތުގައި ހަޒާޑް ތައާރަފްކޮށްފި | Jazeera\tރެއާލްގެ ކުޅުންތެރިއެއްގެ ގޮތުގައި ހަޒާޑް ތައާރަފްކޮށްފި - Jazeera\nރެއާލްގެ ކުޅުންތެރިއެއްގެ ގޮތުގައި ހަޒާޑް ތައާރަފްކޮށްފި\nމުޙައްމަދު ޤާސިމް June 14, 2019 407 views0\nރެއާލް މެޑްރިޑްގެ ކުޅުންތެރިއެއްގެ ގޮތުގައި ބެލްޖިއަމްގެ ތަރި އެޑެން ހަޒާޑް ރޭގެ ވަގުތެއްގައި ސަންޓިއާގޯ ބާނެބެއުގައި ތައާރަފްކުރިއިރު އޭނާ ވަނީ އެ ޓީމާއެކު ގިނަ ކާމިޔާބީތަކެއް ހޯދައި ދުނިޔޭގެ އެންމެ މޮޅު ކުޅުންތެރިޔާއަށްވުން ކަމަށް ބުނެފައެވެ.\nއުމުރުން 28 އަހަރުގެ ހަޒާޑް ރެއާލަށް ބަދަލުވީ ފަސް އަހަރު ދުވަހުގެ އެއްބަސްވުމެއްގެ ދަށުން ބޯނަހާއެކު 150 މިލިއަން ޕައުންޑްގެ ފީ އަކަށެވެ.\nހަޒާޑަށް މަރުހަބާކިޔަން ރޭ ސަންޓިއާގޯ ބާނެބެއު އަށް ދިޔަ ސަޕޯޓަރުންގެ އަދަދު ގެޓަފޭ އާއި ހުއެސްކާ އަދި ވިޔާރެއާލްގެ އިތުރުން ރެއާލް ބެޓިސްއާ ދެކޮޅަށް ރެއާލުން ލީގުގައި ކުޅުނު މެޗުތައް ބަލަން ދިޔަ މީހުންނަށްވުރެ ގިނައެވެ. އެގޮތުން، އެ ޓީމުގެ ދަނޑުގައި ރޭ ބޭއްވި ރަސްމިއްޔާތަށް ގާތްގަނޑަކަށް 50 ހާސް ސަޕޯޓަރުން ދިޔަކަމަށް ރިޕޯޓްތައް ބުނެއެވެ.\nމީގެކުރީން ރެއާލްގެ ކުޅުންތެރިއެއްގެ ގޮތުގައި ޕޯޗުގަލްގެ ތަރި ކްރިސްޓިއާނޯ ރޮނާލްޑޯ ތައާރަފްކުރިތަން ބަލާލަން ދަނޑަށް 70 ހާސް ސަޕޯޓަރުން ގޮސްފައިވެއެވެ.\nރެއާލް ކުޅުންތެރިއެއްގެ ގޮތުގައި ފުރަތަމަ ފަހަރަށް މީޑިއާއާ ކުރިމަތިލުމަށް ފަހު ހަޒާޑް ބުނީ މިއީ ކުޑައިރުއްސުރެ ދެކެމުން އައި ހުވަފެނެއްކަމަށާއި ބޭނުންވަނީ އެ ޓީމާއެކު ގިނަ ކާމިޔާބީތަކެއް ހޯދަން ކަމަށެވެ.\n"އަހަރެން ބޭނުންވަނީ ރެއާލްއާއެކު ގިނަ ތަށިތަކެއް ހޯދައި ދުނިޔޭގެ މޮޅު ކުޅުންތެރިޔާއަށް ވާން."\n"އަހަރެން ޤަބޫލުކުރާގޮތުގައި އަދިވެސް ކުޅުން މިހާރަށްވުރެ ރަނގަޅު ކުރެވޭނެ. އުއްމީދަކީ ރެއާލްއާއެކު ދެވެންއޮތް އެންމެ މަތީ ލެވެލްއަކަށް ދިއުން." ހަޒާޑް ބުންޏެވެ.\nރެއާލުން ހަޒާޑް ތައާރަފްކުރިނަމަވެސް، އެ ޓީމުގައި އޭނާ ބޭނުންކުރާނީ ކޮން ޖާޒީ ނަންބަރެއްކަމެއް އަދި ހާމަކޮށްފައެއްނުވެއެވެ. ނަމަވެސް، ރެއާލުން ކުރިއަށް އޮތް ސީޒަނުގައި ބޭނުންކުރުމަށް ހަމަޖެހިފައިވާ ޖާޒީތައް މިހާރު ދުނިޔޭގެ އެކި ކަންކޮޅުތަކުގައި ވިއްކަމުންދާއިރު ހަޒާޑްގެ7ނަންބަރުޖެހި ޖާޒީތަކަށް ވަރަށް ބޮޑު ތަރުހީބެއްލިބިފައިވެއެވެ. ރެއާލްގައި މިވަގުތު އެއްވެސް ކުޅުންތެރިއަކު ބޭނުންނުކުރާ ހަމައެކަނި ނަންބަރަކީ ޖާޒީ ނަންބަރު 16 އެވެ.\nފްރާންސްގެ ލިއްލޭ އިން 2012 ވަނަ އަހަރު ޗެލްސީއާ ގުޅުނު ހަޒާޑް ވަނީ އެ ޓީމަށް ކުޅެދިން 352 މެޗުގައި 110 ގޯލް ކާމިޔާބުކޮށްފައެވެ. އެ ޓީމުގައި ހޭދަކުރީ ދުވަސްވަރު، އޭނާ ވަނީ ޕްރިމިއާ ލީގާއި ޔުރޮޕާ ލީގު ދެ ފަހަރު އެފްއޭކަޕް އެއް ފަހަރު ކާމިޔާބުކޮށްފައެވެ.\nހަޒާޑްގެ އިތުރުން ރެއާލަށް ކުރިއަށް އޮތް ސީޒަނަށް ގެނައި ކުޅުންތެރިންނަކީ ސާބިއާގެ ފޯވާޑް ލޫކާ ޖޮވިޗް އާއި ބްރެޒިލްގެ އެޑާ މިލިޓާއޯ އަދި ރޮޑްރީގޯ ގޮއެސްގެ އިތުރުން އޮލިމްޕިކް ލިޔޯން އަށް ކުޅެމުން އަންނަ ފްރާންސްގެ ވާތުބެކް ފޭލަން މެންޑީ އެވެ.


Jumayyil anehkaaves aa hair style eh dhahkaalanee\nޖުމައްޔިލް އަނެއްކާވެސް އާ ހެއާ ސްޓައިލެއް ދައްކާލަނީ\nމިިދިޔަ ހުކުރު ދުވަހު ކެއާ ސޮސައިޓީން ބޭއްވި ހަރަކާތުގައި ޖުމައްޔިލް ބައިވެރިވެގެން: އޭނާ ބުނީ މުޅިން އާ ސްޓައިލެއް އާ ފިލްމުން ފެނިގެންދާނެ ކަމަށް. -- ޒަހާ އަހްމަދު | އަވަސް\nރާއްޖޭގަ ފިލްމު ކުޅެން މިއުޅޭ މަދު މީހުންނަކީ އެމީހުންގެ އާންމު ދިރިއުޅުމުގައި އަދި ފިލްމުތަކުން ފެންނަ އިރު ވަކި ތަފާތު ލުކްތަކެއް ފެންނަ ބައެއް ނޫނެވެ. އާންމުކޮށް ފިލްމުން ފެންނައިރު ފެންނަނީ އާންމު ދިރިއުޅުމުގައިވެސް އެ މީހަކު ހުންނަ ގޮތަށެވެ. ފިލްމަކަށްޓަކައި މީހަކު ވަރަށް ބޮޑަށް ފަލަވެ ނުވަތަ ހިކެން މާގިނަ މަސައްކަތެއް ނުކުރެ އެވެ.\nއެހެން ނަމަވެސް ރާއްޖޭގައި ފިލްމެއް ކުޅެން ބޮލުގެ އިސްތަށިގަނޑު ގުރުބާންކޮށްލި އެންމެ މަޝްހޫރު އެކްޓަރަކީ އެފަދަ ދެވަނައެއް ނެތް ބަތަލާ ނިއުމާ މުހައްމަދެވެ. އަމިއްލަ ނަމުން ނަން ދީގެން ޑައިރެކްޓްކޮށް ކުޅުނު "ނިއުމާ" ގެ ލީޑް ރޯލަށް އޭނާ ބޯބޭލީ އެވެ.\nފިލްމު އިންޑަސްޓްރީގައި މިހާރު ރަސްކަން ކުރަމުންދާ އެކްޓަރު ޖުމައްޔިލް ނިމާލް މިއީ ފިލްމުތަކުގައި ތަފާތު ލުކްތައް ދައްކަން މަސައްކަތް ކުރާ ތަރި އެކެވެ. އޭނާގެ ކުރު އިސްތަށިގަނޑު އަދި ދިގު އިސްތަށިގަނޑެއް ދައްކާލައިފި އެވެ. ގިނަ ބައެއްގެ ވޯޓު ލިބުނީ ކުރު އިސްތަށިގަނޑަކަށެވެ. އަނެއްކާވެސް އޭނާގެ އާ ހެއާ ސްޓައިލެއް ދައްކާލަން އުޅޭހެން ވަރަށް ބޮޑަށް ހީވެ އެވެ.\nޖުމައްޔިލްގެ ދެ ހެއާ ސްޓައިލެއް. ---\nމި ފަހަކަށް އައިސް ޖުމައްޔިލް ފެންނަނީ އަބަދިވެސް ބޮލުގައި ކޯން އަޅައިގެން އުޅޭތަނެވެ. މަގުމަތިން ފެނުނަސް ނުވަތަ ފިލްމީ ދާއިރާ އާ ގުޅުންހުރި ހަފްލާއަކުން ފެނުނު ނަމަވެސް އެވެ. ބޮލުގަ ކޯންއެއް އަޅައި އިސްތަށިގަނޑު ފޮރުވައިގެން އުޅޭނީ ކޮންމެވެސް އާ ހެއާ ސްޓައިލެއްގެ ސަބަބުން ކަން ޔަގީނެވެ.\n"އަބަދުގަ ބޮލުގައ ކޯން އަޅައިގެން މިއުޅެނީ ގޮށްރާޅަށް، ގޮށް ރާޅުގައި ފެންނާނީ އެ ހެއާސްޓައިލްގަ، ހަމަ ސަޕްރައިޒެއް މީ،" ޑާކްރެއިން އެންޓަޓެއިންމަންޓުގެ "އެންމެ ފަހު ވިންދާ ޖެހެންދެން" އިން ވިދާލި ތަރި ބުންޏެވެ.\n"ގޮށް ރާޅު" އަކީ ޑާކްރެއިނުން މިހާރު ޝޫޓް ކުރަމުންދާ ތްރިލާ ފިލްމެކެވެ. ފިލްމުގެ ޝޫޓިން މިހާރު ފަށާފައިވާއިރު އަންނަ އަހަރުގެ ކުރީކޮޅު އަޅުވާނެ އެވެ. އެ ސްޓޫޑިއޯގެ "ވާށޭ މަށާ އެކީ" ގަ ޖުމައްޔިލް ވަނީ ދިގު އިސްތަށިގަނޑެއްވެސް ދައްކާލާފަ އެވެ.\nރޭ ބޭއްވި ފިލްމު އެވޯޑް ނޮމިނޭޝަން ހަފްލާގައި ޖުމައްޔިލް. -- ޒަހާ އަހްމަދު | އަވަސް\nޖުމައްޔިލްވެސް އަދި އެހެން މީހުންނަށްވެސް އޭނަ ކަމުދަނީ ކުުރު އިސްތަށިގަނޑަކާ އެކީ އެވެ.\nފިލްމީ ދާއިރާ އަށް އޭނާ ނުކުތީ ނިމާލް ޑައިރެކްޓްކުރި "އަނިޔާ" އިންނެވެ. އެއަށް ފަހު ކުޅުނު ޑާކް ރެއިންގެ ފިލްމު "އެންމެ ފަހު ވިންދާ ޖެހެންދެން" ވެގެން ގޮސްފައި ވަނީ ފަހުގެ ތާރީޚެއްގައި އޮލިމްޕަހުގެ ސްކްރީނަށް އައި އެންމެ ރޮމޭންޓިކް އަދި އެންމެ ކާމިޔާބު އެއް ދިވެހި ފިލްމަށެވެ. އޭގެ ފަހުން އެ ސްޓޫޑުއޯ އިން ގެނެސްދިން "ވާށޭ މަށާ އެކީ"ވެސް ވަރަށް ކާމިޔާބެވެ. މި އަހަރުގެ އެވޯޑް ނޮމިނޭޝަންގަ އެންމެ ކުރިން ޖާގަ ހޯދާފައިވަނީވެސް އެ ފިލްމެވެ.\nއޭގެ ފަހުން މިދިޔަ އަހަރު ފާތުމަތު ނަހުލާ ގެނެސްދިން ބިރުވެރި ފިލްމު "4426" އަދި މި އަހަރު ޑާކްރެއިން އިން ގެނެސްދިން "މީ ލޯތްބަކީ" އަދި "މަލިކާ" އިންވެސް ޖުމައްޔިލް ވަނީ ފެނިގެން ގޮސްފަ އެވެ.\nއަންނަ އަހަރުގެ ކުރީކޮޅު ޑާކްރެއިނުން ގެނެސްދޭ "ވަކިން ލޯބިން" ގަ ވެސް ޖުމައްޔިލް ފެނިގެންދާނެ އެވެ.


REPORT: Hiki mas export nukureveythee masverin bika vanee!\nދިވެހި މަސްވެރިން -- ފޮޓޯ: ސޯޝަލް މީޑިއާ\nލަންކާއަށް ހިކިމަސް އެކްސްޕޯޓް ނުކުރެވޭތީ މަސްވެރިން ބިކަވަނީ!\n11 ނޮވެންބަރ 2020 - 14:47:42\nހިކި ކަނޑުމަސް ވިއްކޭނެ ގޮތެއް ނެތި މަސްވެރިންގެ އާއިލާތައް ބިކަވެދާނެ ކަމުގެ ބިރު ކުރިމަތިވެފައިވާ ކަމަށް ވިދާޅުވެ ރައްޔިތުންގެ މަޖިލީހުގެ ކެންދޫ ދާއިރާގެ މެމްބަރު އަލީ ހުސެން ކަންބޮޑުވުން ފާޅުކުރައްވައިފި އެވެ.\nއަލީ ހުސެން ކުރެއްވި ޓްވީޓެއްގައި ވިދާޅުވީ މަސްވެރިންގެ އާއިލާތައް ބިކަވުމުގެ ކުރިން އެ މައްސަލައަށް އަވަސް ހައްލެއް ހޯދަން ޖެހޭ ކަމަށެވެ.\nދިވެހި ކަނޑުމަހުގެ ބާވަތްތައް ސްރީލަންކާއަށް އެތެރެކުރުން މަނާކޮށްފައިވާ ކަމަށް މީޑިއާތަކުގައި ދާދި ފަހުން ވަނީ ހަބަރު ފަތުރާފަ އެވެ.\nނަމަވެސް ފޮރިން މިނިސްޓްރީން އެކަމުގެ އެއްވެސް މައުލޫމާތެއް ސްރީލަންކާ ސަރުކާރުން ދިވެހި ސަރުކާރާ މިހާތަނަށް ހިއްސާކޮށްފައި ނުވާ ކަމަށެވެ.\nރާއްޖޭގެ ކަނޑު މަހުގެ ބާވަތްތައް އެއްވެސް ހުރަހެއް ނެތި ސްރީލަންކާއަށް އެތެރެ ކުރެވޭނެ ކަމުގެ ޔަގީންކަން ދިވެހި ސަރުކާރަށް އޮކްޓޯބަރު މަހުގެ 27 ވަނަ ދުވަހު ދީފަައިވާ ކަމަށް ވެސް ފޮރިން މިނިސްޓްރީން ބުނެ އެވެ.\nފޮރިން މިނިސްޓްރީން އެހެން ބުނި ނަމަވެސް ލަންކާގެ އާ ޓެކުހުގެ ރޭޓުތަކާއި އެކު ރާއްޖެއިން ލަންކާއަށް އެކްސްޕޯޓު ކުރާ ކަނޑުމަހުގެ ބާވަތްތަކުން ނަގާ ޓެކުހުގެ ރޭޓު ވަނީ ބޮޑުކޮށްފަ އެވެ.\nމިދިޔަ އަހަރު 5000 ޓަނުގެ ހިކިމަސް ލަންކާއަށް ފޮނުވި\nއެގައުމުގައި އަލަށް އަމަލުކުރަން ފަށާފައިވާ މަހުގެ ބާވަތްތަކުން ނަގާ އާ ޓެކުހުގެ ރޭޓުތަކާއި އެކުއެކު ރާއްޖެއިން ލަންކާއަށް އެތެރެކުރާ މަހުގެ ބާވަތްތަކުން ނަގާ ޓެކްސްގެ ގޮތުގައި ކިލޯއަކަށް 62.49 ރުފިޔާ ނެގުމަށް ވަނީ ނިންމާފައެވެ.\nއަދި އެހެން ގައުމުތަކުން ލަންކާއަށް އެތެރެކުރާ ގަނޑުކުރި މަހުގެ ކިލޯއަކަށް ނަގާ ޓެކްސް ރޭޓް 41.39 ރުފިޔާއަށް ބޮޑުކޮށްފައިވާއިރު ހިކި މަސް ކިލޯއަކަށް ނަގާ ޓެކްސް ރޭޓްގެ އަދަދުވެސް ވަނީ 26.28 ރުފިޔާއަށް ބޮޑުކޮށްފައެވެ.\nރާއްޖެއިން ލަންކާއަށް އާއްމުކޮށް އެކްސްޕޯޓު ކުރަމުންދަނީ ވަޅޯމަހެވެ. އެގޮތުން މިދިޔަ އަހަރު ތެރޭގައި ވެސް ރާއްޖެއިން ލަންކާއަށް 5000 ޓަނުގެ ވަޅޯމަސް އެކްސްޕޯޓްކޮށްފައިވާ ކަމަށް ފިޝަރީޒް މިިނިސްޓްރީން ބުނެއެވެ.\nމަސްވެރި ފަރާތްތަކުގެ ކަންބޮޑުވުން\nސޯޝަލް މީޑިއާގައި މަސްވެރިކަމާ ގުޅުން ހުރި ފަރާތްތަކުން އަންނަނީ މި މައްސަލާގައި ކަންބޮޑުވުން ފާޅުކުރަމުންނެވެ. އެގޮތުން ހެންވޭރު ދެކުނު ދާއިރާގެ މެމްބަރު މުހައްމަދު އަބްދުލް ކަރީމް (ރުކުމާ) ވަނީ ލަންކާ ސަރުކާރުން ނެރުނު ބަޔާނެއް އާއްމުކޮށް، އެ ނިންމުން ކުށްވެރިކޮށްފަ އެވެ.\nއެހެން މީހަކު ކުރި ޓްވީޓެއްގައި ބުނީ ލަންކާގެ ނިންމުމުގެ ސަބަބުން އއ. އުކުޅަހުގެ ގިނަ މަސްވެރިންތަކެއް ގޮތް ހުސްވެ، މާޔޫސްވެފައިވާ ކަމަށެވެ.\nއިތުރު މީހަކު ބުނެފައި ވަނީ ލަންކާއިން އެގޮތަށް ނިންމި ކަމަށް ބުނެ، މަސް ބޭރު ކުރާ ވިޔަފާރިވެރިން މަސް ގަތުން ހުއްޓާލާފައިވާ ކަމަށެވެ. އޭގެ ސަބަބުން ރ. އަތޮޅާއި ބ. އަތޮޅުގެ މަސްވެރިން ވެސް ބިކަވެފައިވާ ކަމަށް ބުނެފައި ވެއެވެ.\nއިގްތިސާދު ހިފަހެއްޓީ މަސްވެރިން: ރައީސް\nހަައްގު އަގު ހޯދަން އަމިއްލަ ބްރޭންޑެއް މުހިންމު


ވަގުތަކީ ޖަވާހިރެއް – Ubufili\nComments Off on ވަގުތަކީ ޖަވާހިރެއް\nViews: 2155\t81\nއަހުމަދަކީ ދަނޑުވެރިއެކެވެ. މުޅި ރަށުގައިވެސް އެންމެ ކާމިޔާބު ދަނޑުވެރިޔަކީ އަހުމަދުއެވެ. އަހުމަދުގެ ދަނޑުގައި އެކި ބާވަތުގެ ގޮވާން އުފެދެއެވެ. އޭގެތެރެއިން މިރުސް، ލުބޯ، ބަބުކެޔޮ، ފަޅޯ، ކައްޓަލަ، ޖުމްހުރީ މޭވާ، ކަރާ، ފޭރު، ހިކަނދިފަތް، އަދި ރާނބާފަތްވެސް ހިމެނެއެވެ. ދަނޑުވެރިކަމުގައި އަހުމަދު އެހާ ކާމިޔާބު ވިޔަސް އޭނާޔަށް ވަރަށް އުދަނގޫ ކުރުވާ އެއް ކަމެއްވެއެވެ. އެއީ ކޮންމެ ދުވަހެއްގެ ހެނދުނު ދޫނިތަކެއް އައިސް އަހުމަދު ހައްދާފަހުންނަ އެއްޗެހި ކައިހަދަކަމެވެ.\nދަނޑުން ހައްދާ ބާވަތްތަށް ވިއްކައިގެން ވަރަށް ރަގަޅު އާމްދަނީއެއް އަހުމަދަށް ލިބެއެވެ. ނަމަވެސް މީނާ މި ފައިސާގެ ބޭނުން ހެޔޮގޮތުގައި ދުވަހަކުވެސް ނުހިފައެވެ. ޒަކާތް ނުނެރި ސަދަގާތް ދީ ހެދުމަކީ އަހުމަދު ދެކޭގޮތުގައި ކޮންމެހެން ކުރަންޖެހޭ ކަމެއް ނޫންކަމުގައެވެ.\nއެއްދުވަހަކު އަހުމަދު ފަސްގަނޑު ކޮންނަމުން ދަނިކޮށް ވަރަށް ހަރު އެއްޗެއްގައި އުދަލި ޖެހުނެވެ. އެއީ ކޮންއެއްޗެއްތޯ ބެލުމަށް އެ ހިސާބު ތަންކޮޅެއް ބޮޑަށް ކޮނުނެވެ. ބިމު އަޑިން އަހުމަދު ބޮޑު ފޮށްޓެއް ނެގިއެވެ. އަހުމަދު ހީކުރީ އެއީ ބޮޑު ރަން ފޮށްޓެއް ކަމަށެވެ. އެހެންކަމުން އުފަލުން އެ ފޮށި ހުޅުވާލިއެވެ. ނަމަވެސް އެއީ ރަންފޮށްޓެއް ނޫނެކެވެ. ފޮށި ފުރާލާ ހުރީ ކަޅު ގާތަކެކެވެ. އެ ގާތަށް ފެނުމުން އަހުމަދު ހިތަށް އެރިއެވެ. “އަހަރެންގެ ދަނޑުގޮވާންތަށް ކާން އަންނަ ދޫނިތަށް ފައްސާލަން މީ ރަގަނޅު ހަތިޔާރެކެވެ.\nޖެހިގެން އައި ދުވަހުވެސް އެއްކަލަ ދޫނިތަށް އައެވެ. ދޫނިތަށް އައުމުން އަހުމަދު އެއްކަލަ ގާތަށް އުކަން ފެށިއެވެ. އަހުމަދު ގާތަށް އުކަމުން ދަނިކޮށް އެ ހިސާބު ކައިރިން ޖަވާހިރު ވިއްކާ މީހަކު އޭނަގެ ޖަވާހިރުތަށް ވިއްކަމުން ދިޔައެވެ. އަހުމަދު ދޫނިތަކަށް އެއްލި ގަލެއްގޮސް އެ މީހާގެ ކުރިމަށްޗަށް ވެއްޓުނެވެ. އެ ގައު ނެގުމަށްފަހު އެ މީހާ އަހުމަދު ގާތަށް އައިސް ކޮންމެ ގަލެއް 500 ރުފިޔާއަށް ގަނެފާނެކަމަށް ބުންޏެވެ. އެ މީހާ މިހެން ބުނުމުން އެ މީހާ އަކީ މޮޔަ މީހެއް ކަމަށް އަހުމަދު ހީކޮށް ދޫނިތަށް ފައްސާލުމުގައި އެ’ގާ’ތައް އުކަމުން ގެންދިޔައެވެ.\nޖަވާހިރު ވިއްކާ މީހާ ދެވަނަ ފަހަރަށް އަހުމަދު ގާތު އެއިން ކޮންމެ ގައުކޮޅެއް 1000 ރުފިޔާއަށް އޭނައަށް ވިއްކުމަށާއި އެ ގާތަކަކީ ވަރަށް އަގުބޮޑު ޖަވާހިރު ކަޅު ގައު ތަކެއްކަން ބުންޏެވެ. މި މީހާ މިހެން ބުނުމުން އަހުމަދު ގައު އުކުން ހުއްޓާލުމަށްފަހު ފޮށި ތެރެ ބަލާލިއިރު ބާކީ އެންމެ ގައުކޮޅެއްވެސް ނެތެވެ. އަހުމަދަށް މި އުކާލެވުނީ ކިހާ އަގުބޮޑު އެއްޗެއްކަމާއި މެދު ދެރަވެ ރޯންފެށުނެވެ.\nއަހުމަދު އުކި މި އަގުބޮޑު ގައުތަށް ފަދައިން ވަގުތުގެ ކޮންމެ މިނިޓެއް އަދި ސިކުންތަކީވެސް އެހާމެ އަގުހުރި އެއްޗެކެވެ. އަހުމަދު ގައު އުކި ފަދައިން މިއަދު އަހަރުމެން ވަގުތު ބޭކާރު ގޮތުގައި ހޭދަކުރަނީއެވެ. އެ އަގުބޮޑެތި ގައުކޮޅުތަށް އަހުމަދު އެއްވެސް ގޮތެއް ނުބަލައި އުކައި ހުސްކުރުމުން އޭގެ ބޭނުން ޖެހުނުއިރު އެންމެ ގައުކޮޅެއްވެސް އަހުމަދު އަތަކު ނެތެވެ. ހަމަ އެގޮތަށް ބޭކާރު ގޮތުގައި ހޭދަކުރާ ވަގުތަކީވެސް އަނބުރާ ލިބޭނެ އެއްޗެއް ނޫނެވެ.\nއެހެންކަމުން ވަގުތު ފާއިތުވުމުގެ ކުރިން ވަގުތުގެ ބޭނުން އެންމެ ހެޔޮގޮތުގައި ހޭދަކުރާށެވެ. ނޫނީ ފަހުން ރޯން ޖެހިދާނެއެވެ.\nComments Off on ދެރަ ދޭ މީހުންނަށް މާފު ކުރުމުގެ ހިތްހަމަޖެހުމާއި އުފާ\nދެރަ ދޭ މީހުންނަށް މާފު ކުރުމުގެ ހި� ...\nComments Off on ދީނުން ފިލާވަޅެއް: ނޫހުގެފާނުގެ ނައުކޮޅު\nދީނުން ފިލާވަޅެއް: ނޫހުގެފާނުގެ ނައ ...\nComments Off on މޯޅްޑިވްސް ސްޕޯޓްސް އެވޯޑްސްގައި ބައިވެރިވުމަށް ވޯލްޑް ކަޕް ކާމިޔާބުކުރި ރޮބާޓޯ ކާލޮސް ރާއްޖެއަށް\nމޯޅްޑިވްސް ސްޕޯޓްސް އެވޯޑްސްގައި ބ� ...\nComments Off on ފަތުރުވެރިކަން ރަނގަޅުވެ މިދިޔަ މަހު ޑޮލަރު އާމްދަނީ އަށް 63 މިލިއަން\nފަތުރުވެރިކަން ރަނގަޅުވެ މިދިޔަ މަ� ...\nComments Off on ޝާހިދާއި ރާއްޖެއަށް ދުނިޔޭގެ ބައެއް ވެރިންގެ ތައުރީފް\nޝާހިދާއި ރާއްޖެއަށް ދުނިޔޭގެ ބައެއ� ...\nComments Off on މީސްތަކުންގެ ތެރޭގަ މުސްލިމެއްގެ ގޮތުގައި އުޅެފަ އެކަނިވާހިނދު ﷲ ތައާލާއަށް ބިރު ނުގަންނަ މީހުން- ޤިޔާމަތް ދުވަހު އެންމެ ހިތާމަކުރާނެ މީހުން!\nމީސްތަކުންގެ ތެރޭގަ މުސްލިމެއްގެ ގ� ...\nComments Off on ދަގަނޑޭ، ނާއްކޮ: “ތާޒާ”ގެ ބްރޭންޑް އެމްބެސެޑަރުން4min\nދަގަނޑޭ، ނާއްކޮ: “ތާޒާ”ގެ ބްރޭ ...\nComments Off on މީހަކު އެއްޗެއް ބުނެގެން ކަންބޮޑުވަނީ ކީއްވެ؟ އެއީ ދުނިޔެއަށް އުފަންވާ ވަގުތުން ފެށިގެން ކުރާކަމެއް!: މުފްތީ މެންކް\nމީހަކު އެއްޗެއް ބުނެގެން ކަންބޮޑުވ� ...\nComments Off on އެމްޑީޕީގެ އެތެރޭގެ އިންތިހާބުތަކުގައި ޕީޕީއެމްގެ 20،000 މެންބަރުން ވޯޓުލާ: ފައްޔާޒު\nއެމްޑީޕީގެ އެތެރޭގެ އިންތިހާބުތަކު ...\nComments Off on އަތޮޅު ތެރޭގައި 207 އެކްޓިވް ކޭސް\nއަތޮޅު ތެރޭގައި 207 އެކްޓިވް ކޭސް\nComments Off on ވޯޓު ލާނެ ބަޔަކު ނެތް، ފޯރިއެއް ވެސް ނެތް!\nވޯޓު ލާނެ ބަޔަކު ނެތް، ފޯރިއެއް ވެސ� ...\nComments Off on އީސީގެ ތަރުޖަމާނަކަށް ފުއާދު\nއީސީގެ ތަރުޖަމާނަކަށް ފުއާދު


Gasim Ge Hamalaa Eh Nasheed Ah - Sifainnai Fuluhunnai Behey Gothun Huthuru Vaahaka Nudhahkaa - Vaguthu\nގާސިމްގެ ހަމަލާއެއް ނަޝީދަށް - ސިފައިންނާއި ފުލުހުންނާއި ބެހޭގޮތުން ހުތުރު ވާހަކަ ނުދައްކާ\nނަޝީދާއި ގާސިމް ވާހަކަފުޅު ދައްކަވަނީ – ވަގުތު އިމޭޖްސް: އަޝްހާދް އަބްދުﷲ (ޖެރީ)\nފަހަކަށް އައިސް ފުލުހުންނާއި ދިމާކޮށް ފާޑުފާޑުގެ ޖެއްސުމާއި މަލާމާތް ކުރަމުންދާ މަންޒަރު ފެންނަމުން އަންނަ ކަމަށާއި، އެކަން ކުރަމުންދާ މީހުންނަކީ އެއީ ކޮން ބަޔަކު ކަން ނޭނގިގެން ނޫޅޭ ކަމަށް ވިދާޅުވެ ޖުމްހޫރީ ޕާޓީގެ ލީޑަރު ޤާސިމް އިބްރާހީމް ކުރީގެ ރައީސް މުހައްމަދު ނަޝީދަށް މިރޭ ބަހުގެ ހަމަލާތަކެއް ދެއްވައިފިއެވެ.\nމ.ކުނޫޒް ގައި މިރޭ ބޭއްވި ބައްދަލުވުމެއް ގައި ޖޭޕީ އަށް އަލަށް 16 މީހަކު ގުޅުނު ޖަލްސާގައި ޤާސިމް ވިދާޅުވީ "އެކި ދުވަސްވަރު، އެކި ސިޔާސީ ލެވެލް ގައި ތިބި އެކި މީހުންގެ ނުފޫޒާއި ބާރުވެރިކަމުގައި އެކި ގޮތްގޮތައް ފުލުހުންގެ މުއައްސަސާގެ ވެރިން މަސައްކަތް ކުރަން ޖެހޭ ޖެހުމަކީ އެއީ އާދައިގެ ރައްޔިތަކަށް އެނގޭނެ އެއްޗެއް ނޫން. އަދި އެކަންތައް ކިޔާދެވޭކަށް ވެސް ނޯންނާނެ." ޤާސިމް ވިދާޅުވިއެވެ.\nދާދި ފަހުން "ސިފައިންނާއި ފުލުހުންގެ ތެރެއިން އެއްބާރުލުން ނުލިބެއޭ، ސިފައިންގެ ތެރެއިން ބަޔަކު ފާރަލަމުން ދަނީ އެއްބަޔަކު ބުނަނީ މިހެންވިއޭ އެހެންވިއޭ" ކަމަށާއި އަދި މިކަހަލަ ހަޑިހުތުރު ވާހަކަ ނުދެއްކުމަށް ޤާސިމް ގޮވާލެއްވިއެވެ.\nއަމަލުކުރަންޖެހެނީ ގާނޫނާ އެއްގޮތަށް ކަމަށް ވިއަސް ކޮންމެ މީހެއްގެވެސް އަނބިދަރިން ތިބި ކަން އެނގެންޖެހޭ ކަމަށާއި، އާއިލާ މީހުން ބަލިވެ، ކިޑްނީ ފެއިލްވެގެންނާއި، އަމިއްލަ މީހާ ވެސް ބަލި ހާލަތަށް ބަލާފައި ތިމާ ކާންބޯން ކުރާ މަސައްކަތުން ވަކި ވެދާނެތީ އެކަމަށް މަދު މީހަކު ނޫނީ ވިސްނާނެ ކަމަށާއި، މިކަހަލަ ނުފޫޒުތަކެއް ހުރެގެން ކަންތައްތަކެއް ނުވެ ހުރެދާނެ ކަމަށް ޤާސިމް ވިދާޅުވިއެވެ. ނަމަވެސް އެއީ މުޅި މުއައްސަސާ ބަދުނާމު ކުރަން ޖެހޭ މައްސަލައެއް ނޫން ކަމުގައި ގާސިމް ވިދާޅުވިއެވެ.\nޤާސިމް ވިދާޅުވީ އިންސާނީ ތަބީއަތް ދައްކާ މަންޒަރަކީ ތާ އަބަދު ކަންތައްތައް އެއްގޮތަކަށް ނޯންނާނެ ކަން ކަމަށެވެ. އެހެންކަމުން ނޭދެވޭ ކަންތައްތައް ނުކުރުމަށް ގާސިމް ގޮވާލިއެވެ. "ގައުމު ފަސާދައިގެ ތެރެއަށް ވެއްޓޭނެ، ހަމަނުޖެހުން އުފެދޭނެ ކަންތައް ކޮށް، ދޭތެރެ ޖައްސާ، އަދި ނުވިތާކަށް ދީނީ ގޮތުން ނުހައްގު ކަންތައް ކޮށް، ހަމަ ނޫން ކަންތައްކޮށް ދީނަށް ގޮންޖަހާ.. މިކަހަލަ ކަންތައް ކުރުމަކީ އެއް ގޮތަކަށް ވެސް ބަލާގަނެވޭނެ ކަމެއް ނޫން" ގާސިމް ވިދާޅުވިއެވެ.\nނަޝީދަށް ފުލުހުން ފާރަލާކަމަށް އެމަނިކުފާނު ވިދާޅުވި މައްސަލައެއް މިހަފްތާގައި ވަނީ ހޫނުވެފައެވެ. ނަޝީދުގެ ވާހަކަތައް ފުލުހުންނާއި ސިފައިން ވެސް ވަނީ ދޮގުކޮށްފައެވެ.\nސެޕްޓެމްބަރު 11, 2019 23:38\nގާސިމްބޭ އަބިކަބަލެއް ހޯއްދަންވީ ހީވޭ\nސެޕްޓެމްބަރު 12, 2019 02:41\nގާސިިމް ކަލޭ އަނގަ ނުތަޅާ. މާދަމާ ކަލޭ ބުނާނެ ހާދަ ރަނގަޅު ކަމެކޭ ގަންޖާ ކުރީ.\nސެޕްޓެމްބަރު 12, 2019 05:44\nސެޕްޓެމްބަރު 12, 2019 06:33\nގާސިމަކީ ސަރުކާރުތެރެއަށް ވަދެ ނުފޫޒުބޭނުންކޮށްގެން ގަވައިދާ ޙިލާފަށް ކަންކަން ކުރުވާ މީހެއް.\nސެޕްޓެމްބަރު 12, 2019 07:29\nސިފައިންނާ ފުލުހުން އަނެއްކާ ތިބީ މީނަޔާ އެއްކޮޅެއްގަތަ؟ ޝައްކު މިހާރު އަނެއްކާ ކަމެއް ކުރަން އުޅޭހެން\nސެޕްޓެމްބަރު 12, 2019 07:53\nގާސިމް އަކީ މިވަގުތު ދިވެހިރާއްޖޭގެ ސިޔާސީ މަޝްރަހުން ފެންނަން ހުރި އެންމެ ކަމުނުދާ އަދި ތާކުންތާކު ނުޖެހޭ މީހަކީ. އެޅިވަރެއް ވަރިހަމަ އަދި ފުދޭވަރެއް ވެސް ނޯވޭ.\nހިހި ކަލޭ ހަރަދު ކޮށްގެން ބައިތިއްބާފަ ތިބި ބައެއްދޯ އެީ. ކަލޭ ހީކުރަނީ އަދިވެސް ކަލެ އަށް އެމީހުން ބޭނުންކޮށްގެން ވެރިކަމަށް އާދެވިދާނެ ކަމަށް ދޯ. ވަގު ފުރޭތަ ހަނދާން ނައްތާލާ. މިރާއްޖޭގެ ވެރިކަމަކަށް ކަލެއަށް ހުވަފެނުގަވެސް ނާގެވޭނެ.\nސެޕްޓެމްބަރު 12, 2019 09:45\nގާސިމް އެއްގޮތެއްގައި ހުރެބަލަ އާދޭސް ދެފުއްކެހެރި ނުވާތި


ކައުންސިލް އިދާރާގެ އީމެއިލް އެޑްރެސް ބަދަލުވުން - R. Fainu Council\nކައުންސިލް އިދާރާގެ އީމެއިލް އެޑްރެސް ބަދަލުވުން\nފައިނު ކައުންސިލް އިދާރާ 8:50 PM އިޢުލާން\nމި ކައުންސިލް އިދާރާގައި ބޭނުން ކުރަމުން އައި އީމެއިލް އެޑްރެސް މިހާރުވަނީ ބަދަލުކުރެވިފައެވެ. މިއިދާރާގެ އާ އީމެއިލް އެޑްރެހަކީ info@fainu.gov.mv އެވެ. އަދި މިއިދާރާއިން ބޭނުން ކުރަމުން ގެންދިޔަ އީމެއިލް fainuoffice@gmail.com އަށް ތަކެތި ފޮނުވޭނެ އެންމެ ފަހުގެ ތާރީޚަކީ 23 ފެބްރުއަރީ 2018 އެވެ.\nވީމާ އެކިފަރާތްތަކުން އީމެއިލް މެދުވެރިކޮށް އެކިއެކި ލިޔެކިޔުމާއި ތަކެތި ފޮނުއްވާއިރު މި ކަމަށް ސަމާލުކަން ދެއްވައިގެން ބަދަލުވެފައިވާ އީމެއިލް އެޑްރެސް މެދުވެރިކޮށް މިއަދުން ފެށިގެން މުޢާމަލާތް ކުރެއްވުން އެދެމެވެ.\nތާރީޚް: 23 ޖަނަވަރީ 2018\nކައުންސިލް އިދާރާގެ އީމެއިލް އެޑްރެސް ބަދަލުވުން Reviewed by ފައިނު ކައުންސިލް އިދާރާ on 8:50 PM Rating: 5


Ras Online - ކޮވިޑް-19: އެމެރިކާގައި ބަލި ކޮންޓްރޯލް ވަންދެން ކެނެޑާގެ ބޯޑަރުތައް ބަންދު\nކޮވިޑް-19: އެމެރިކާގައި ބަލި ކޮންޓްރޯލް ވަންދެން ކެނެޑާގެ ބޯޑަރުތައް ބަންދު\nމާޝާ މިދުހަތު 17 އޮކްޓޯބަރު 2020\nކެނެޑާގެ ބޮޑުވަޒީރު ޖަސްޓިން ޓްރޫޑޯ\nކޯވިޑް-19 އާއިގުޅިގެން ބަންދުކޮށްފައިވާ ކެނެޑާގެ ބޯޑަރުތައް އަންނަ ހަފުތާގައި ހުޅުވާގޮތަށް ހަމަޖެހިފައި އޮތް ނަމަވެސް އެމެރިކާގައި ބަލި ކޮންޓްރޯލް ވަންދެން ކެނެޑާގެ ބޯޑަރުތައް ބަންދު ކުރުމަށް، ކެނެޑާގެ ބޮޑުވަޒީރު ވިދާޅުވެފައިވެއެވެ.\nނޫސްވެރިންގެ ބައްދަލުވުމެއްގައި ކެނެޑާގެ ބޮޑުވަޒީރު ޖަސްޓިން ޓްރޫޑޯ ވިދާޅުވެފައިވަނީ، އެމެރިކާގައި އެއްވެސް ވަރަކަށް ބަލި ކޮންޓްރޯލު ނުވެ، އަދިވެސް އިތުރު ކޭސްތައް ފެންނަމުންދާތީވެ، ދެގައުމުގެ ގުޅޭ ބޯޑަރު ހުޅުވުމަކީ ރަނގަޅު ކަމެއްގެ ގޮތުގައި ފެނިވަޑައި ނުގަންނަވަ ކަމަށެވެ. މީގެ އިތުރުން ދެގައުމުގެ ގުޅުވައިދޭ ބޯޑަރު ހުޅުވުއިފިނަމަ، ކެނެޑާގައި މިހާރު ފެތުރެމުންދާ ކޮވިޑްގެ ދެވަނަ ރާޅުން ސަލާމަތްވާން އިތުރު ހުރަހަކަށް ވުމަކީވެސް އެކަށީގެންވާކަމެއްކަމަށް ކެނެޑާގެ ބޮޑުވަޒީރު ވިދާޅުވެފައިވެއެވެ.\nކެނެޑާ ސަރުކާރުން ހާމަކޮށްފައިވާގޮތުގައި، ކެނެޑާގައި މިހާރު ފެތުރެމުންދާ ކޮވިޑްގެ ދެވަނަ ރާޅުން، މިދިޔަ ދެހަފްތާގައި އެކަނިވެސް 31،000 މީހުން ކޮވިޑަށް ޕޮޒިޓިވްވެ 372 މީހަކު ބަލީގައި މަރުވެފައިވާ ކަމަށެވެ. މިއާއެކު ކެނެޑާއިން މިހާތަނަށް މިބަލި ޖެހުނު މީހުންގެ އަދަދު 190،000 ވުރެ މައްޗަށްގޮސް، މަރުވި މީހުންގެ އަދަދު 9،750 އަށް ވަނީ އަރައިފައެވެ.\nކެނެޑާގައި މިހާރު ކުރިއަށްދާ ކޮވިޑްގެ ދެވަނަ ރާޅުން ސަލާމަތްވުމަށް އެޅިފައިވާ ރައްކާތެރިކަމުގެ ފިޔަވަޅުތަކަށް އަމަލު ކުރުމަށްވެސް މި ނޫސްވެރިންގެ ބައްދަލުވުމުގައި، ކެނެޑާގެ ބޮޑުވަޒީރު ގޮވާލައްވާފައިވެއެވެ.\n"މީގެ ކުރިންވެސް ކޮވިޑް ކޮންޓްރޯލް ކުރެވިއްޖެ، އަދި ފުރަތަމަ ފަހަރު ކޮވިޑް ކޮންޓްރޯލް ކުރުމަށް ކުރެވުނު ކަންތަތައްތަކުން އެތަކެއް ފިލާވަޅެއް ދަސްވެ، ރައްކާތެރި ކަމުގެ ފިޔަވަޅުތައް ވަރުގަދަކޮށް ރަނގަޅު ކުރުމަށް އެކި ގޮތްތައް ހޯދާފައިވާނެ." ކެނެޑާގެ ބޮޑުވަޒީރު ޖަސްޓިން ޓްރޫޑޯ ވިދާޅުވެފައިވެއެވެ.\nމީގެ އިތުރުން ރައްކާތެރި ކަމުގެ މިފިޔަވަޅުތައް ވަރުގަދަކުރިނަމަވެސް، ދަތުރުކުރުމަށް ބޭނުންވާ ފަރާތްތަކަށް މާބޮޑު ހުރަހެއް ނޭޅޭނެ ކަމަށާއި، ގަދަ ކަމުން އެއްވެސް ބަޔަކު ކެނެޑާގައި ބަންދުކޮށްފައި ނުބައިތިއްބާނެ ކަމަށްވެސް ކެނެޑާގެ ބޮޑުވަޒީރު ވިދާޅުވެފައިވެއެވެ. ނަމަވެސް ދަތުރު ކުރާ ކޮންމެ މީހަކުވެސް އަމިއްލަ ނަފްސު ކޮވިޑްގެ ނުރައްކަލަށް ހުށަހެޅިދާނެކަމަށް ވިސްނައިގެން ދަތުރުކުރުމަށްވެސް ކެނެޑާގެ ބޮޑުވަޒީރު ވިދާޅުވެފައިވެއެވެ.


އެމްޑީޕީ މެމްބަރުން ގޮވައިލައްވަަނީ އުމަރު ހައްޔަރުކުރަން\nއުތުރު ތިލަފަޅުގައި ސިފައިންްގެ ބަނދަރެއް ތަރައްގީކުރަން އިންޑިއާއާ އެކު ސޮއިކޮށްފައިވާ އެއްބަސްވުމުގެ ދެލިކޮޕީއެއް ކަމަށް ވިދާޅުވެ، ކުރީގެ ހޯމް މިނިސްޓަރު އުމަރު ނަސީރު އާއްމުކުރެއްވި ލިޔެކިއުންތަކަކީ ބޮޑު އޮޅުވައިލުމެއް ކަމަށް ވިދާޅުވެ، އޭނާ ހައްޔަރުކޮށް ތަހުގީގުކުރަން ރައްޔިތުންގެ މަޖިލީހުގެ އެމްޑީޕީ ބައެއް މެމްބަރުން މިއަދު ގޮވައިލައްވައިފި އެވެ.\nއުތުރު ތިލަފަޅުގެ އެއްބަސްވުންކަަމަށް ބުނެ ފަތުރަމުން ދަނީ ދޮގު ވާހަކަތަކެއް ކަމަށް ވިދާޅުވެ، އެ ކަން ތަހުގީގުކުރަން ގޮވައިލައްވައި އަލިފުށީ ދާއިރާގެ އެމްޑީޕީ މެމްބަރު މުހައްމަދު ރަޝީދު ހުސައިން (ބިގޭ) ހުށަހެޅުއްވި ކުއްލި މައްސަލައިގެ ބަހުސްގައި އިނގުރައިދޫ ދާއިރާގެ އެމްޑީޕީ މެމްބަރު ހަސަން އަހުމަދު ވިދާޅުވީ ގައުމުގެ ސިޔާދަތު ނަގައިލަން ދޮގުހަދައިގެން ވާހަކަ ދައްކާ މީހުން ،މިނިވަންކަމާ އެކީ އުޅެން ދޫކުރުމަކީ ލިބޭނެ ގެއްލުމެއް ކަމަށެވެ.\nއުތުރު ތިލަފަޅު ތަރައްގީކުރަން އިންޑިއާއާ އެކު ސޮއިކޮށްފައިވާ އެއްބަސްވުމުގައި ހުރި ވާހަކަތައް ކަަމަށް ވިދާޅުވެ، އުމަރު ވާހަކަ ދައްކަވަނީ އިންތިހާބާ ދިމާކޮށް "ގައުމު ފަސާދަކުރަން" ކަމަށް އޭނާ ސިފަކުރެއްވި އެވެ. އެހެންވެ އެކަން ހުއްޓުވަން ކަމާ ބެހޭ ހުރިހާ ،މުއައްސަސާތަކުން ފިޔަވަޅު އަޅަން ޖެހޭ ކަމަށް އޭނާ ވިދާޅުވި އެވެ.\nUthuru thilafalhu ehbasvuma behey gothun dhoguhadhaa kamah bune MDP in Majileehah kulli massalaeh\nވިލުފުށީ ދާއިރާގެ އެމްޑީޕީ މެމްބަރު ހަސަން އަފީފު ވިދާޅުވީ ރާއްޖޭގެ އަސްކަރިއްޔާގެ ގާބިލުކަން އިތުރުކުރަން ދޭން ޖެހޭ ތަމްރީނުތައް ދިނުމަށާއި އެހެން ގައުމުތަކުގެ އަސްކަރީ މީހުން ބޭތިއްބުމަކީ ކޮންމެ ސަރުކާރެއް އޮތަސް ހިނގާ ކަމެއް ކަމަށެވެ. އެއީ އެއްވެސް ހާލެއްގައި ބޭރު ބަޔަކަށް އަސްކަރީ ކޮންޓްރޯލް ދޫކޮށްލުން ނޫން ކަމަށް، ރައްޔިތުންގެ މަޖިލިހުގައި އެންމެ ގިނަ ދުވަހު މަސައްކަތްކުރެއްވި އެއް މެމްބަރު ކަމަށް ވާ އަފީފް ވިދާޅުވި އެވެ.\n"މިފަދަ ވާހަކަތައް ދައްކާ ފަރާތްތައް، ހަގީގަތާ ހިލާފަށް ރާއްޖޭގެ ސަލާމަތާ ގުޅޭ ގޮތުން މިފަދަ ވާހަކަ ދައްކައި، ރާއްޖޭގެ ސަލާމަތް ބިރުވެރިކަމެއްގެ ތެރެއަށް ވައްޓައިލަން މަސައްކަތްކުރާ މީހުންނާ ދޭތެރޭ އަޅަން ޖެހޭ ގާނޫނީ ފިޔަވަޅު އެޅުމަށް މި ގޮވައިލާ، ކުއްލި މައްސަލައިގައި މި ގޮވައިލާ ގޮވައިލުން، ދިވެހި ސަރުކާރުން އެކަމުގެ މައްޗަށް އަމަލުކުރުމަށް އަޅުގަނޑު ވެސް ސަރުކާރަށް ގޮވައިލަން،" އަފީފް ވިދާޅުވި އެވެ.\nއެކަމަކު އުމަރު އިއްޔެ ވިދާޅުވެފައި ވަނީ ލީކްކޮށްގެން އުޅެނީ އިންޑިއާއާ އެކު މި ސަރުކާރުން ކޮށްފައިވާ އެއްބަސްވުމުގެ ޑްރާފްޓެއް ކަމަށެވެ. އަދި އެކަމާ ބެހޭ އިތުރު މައުލޫމާތު ހާމަކުރަައްވާނެ ކަމަށް، އިންޑިއާ ސިފައިން ރާއްޖޭގައި ތިބުމާ އަބަދުވެސް ދެކޮޅަށް ވާހަކަ ދައްކަވަމުން ގެންދަވާ އުމަރު ވިދާޅުވި އެވެ.\nޑްރާފްޓް އެގްރިމެންޓްގައި ހިމެނޭ ބައެއް ކަންކަމާއި މައުލޫއުގެ ހުލާސާ\nއުތުރު ތިލަފަޅު މިހާރުގެ މަޝްހޫރު ނަމުންނަމަ ޔޫޓީއެފްގައި ކޯސްޓް ގާޑުގެ އުޅަނދުފަހަރު ބަނދަރުކުރާށާއި މަރާމާތުކުރަން ޑޮކްޔާޑަކާއި ވައިގެ ބަނދަރަކާއި ސިފައިން ތިބޭނެ ތަންތަން ހެދުން ފަދަ އެތައް ފެސިލިޓީއާ އެކު ތަރައްގީކޮށްދެނީ އިންޑިއާ ސަރުކާރުންނެވެ. އެކަމަކު އިދިކޮޅު ފަރާތްތަކުން ތުހުމަތުކުރާ ގޮތުގައި އިންޑިއާއާ އެކު އެއްބަސްވެފައިވާ ގޮތަށް އެކަން ކުރިއަށް ދާ ނަމަ އެ ބަނދަރު އޮންނާނީ އިންޑިއާ ސިފައިންގެ ކޮންޓްރޯލްގެ ދަށުގަ އެވެ.\nއިދިކޮޅުން ދައްކާ ވާހަކަ އެމްއެންޑީއެފާއި ސަރުކާރުން ދޮގުކުރެ އެވެ.\nޕީޕީއެމް/ޕީއެންސީން ކުރިން ބުނެފައިވާ ގޮތުގައި ކުރީގެ ރައީސް އަބްދުﷲ ޔާމީންގެ ވެރިކަމުގައި ޔޫޓީއެފް ތަރައްގީކުރަން އިންޑިއާއާ އެކު އެއްބަސްވުމަކަށް ނުދެވުނީ ވެސް ރާއްޖޭގެ ސިޔާސަދަށް ގެއްލުން ހުރި ކަންކަން ހުރުމުންނެވެ. އަދި ޔޫޓީއެފް އޮތް ސަރަހައްދަކީ، ބައިނަލްއަގުވާމީ ގޮތުން ވެސް މުހިންމު ޕޮއިންޓަކަށް ވެފައި، އިންޑިއާ ނޫނަސް އެހެން ބައެއް ގައުމުތަކުން ވެސް އެތަން ތަރައްގީކުރަން އެދެމުން ދާތީ، އެންމެ މަސްލަހަތު ހުރީ ސަރުކާރުން އެކަން އަމިއްލައަށް ކުރުން ކަމަށް، ޔަމީން ގަބޫލުފުޅުކުރެއްވި ކަމަށް ވެސް، އިދިކޮޅުން ބުނެ އެވެ.\nއެކަމަކު މި ސަރުކާރުން ވަނީ ސީދާ އިންޑިއާ ސަރުކާރުގެ އެހީގައި ޔޫޓީއެފް ތަރައްގީކުރަން އެއްބަސްވެ، ސޮއި ވެސް ކޮށްފަ އެވެ. އިއްޔެ ލީކްކޮށްގެން އުޅެނީ، އެ އެގްރިމެންޓްގެ ޑްރާފްޓެއް ކަމަށް، ބައެއް މީޑިއާތަކުން ބުނެ އެވެ. އެއީ ޑްރާފްޓެއްކަން، ރާއްޖޭގައި ހުންނަ އިންޑިއަން ހައި ކޮމިޝަންގެ ސިޓީން އެނގެ އެވެ. އެ ސިޓީގައި އެދިފައި އޮތީ "މި ޑްރާފްޓާ މެދު ދިވެހި ސަރުކާރުން އެއްވެސް ހިޔާލެއް އޮތް ނަމަ އެކަން ހުށައެޅުމަށެ"ވެ.\nޑްރާފްޓްގައި ހިމެނޭ އެއް ކަމަކީ ޔޫޓީއެފް "ހިންގާށާއި އިދާރީ ކަންކަމަށް އެކަށީގެންވާ ވަރަށް އިންޑިއާ ސިފަައިިންނަށް ހުއްދަ ލިބެން ޖެހޭ" ވާހަކަ އެވެ. އެގޮތުން ބަނދަރު ތަރައްގީކުރުމުގެ ކުރިން ޑިޒައިންކުރުމާއި ބަނދަރު ހެދުމުގެ މަސައްކަތް ކުރިއަށް ދާއިރު ވެސް، އަދި ފަހުން ފެސިލިޓީ މަރާމާތުކުރުމާއި ބެލެހެއްޓުމުގައި ވެސް، އެކަމަށް އެކަށީގެންވާ ވަރަށް އިންޑިއާގެ އަސްކަރީ ފަރާތްތަކަށް ފުރުސަތު އޮންނަން ޖެހޭ ކަމަށް، ޑްރާފްޓްގައިވެ އެވެ.\nޔޫޓީއެފް ތަރައްގީކުރަނީ، ދިވެހި ސަރުކާރުގެ ލަފައާ އެކު އިންޑިއާ ސަރުކާރުން ކަނޑައަޅާ ކޮންޓްރެކްޓެއް ކަމަށް ވެސް، އޭގައިވެ އެވެ.\nކޮމިޓީތަކުގައި ދެ ގައުމުން އެއްވަރަކަށް!\nއެއްބަސްވުމުގައި ސޮއިކުރި ދުވަހު، އެމްއެންޑީއެފުން ބުނީ ޔޫޓީއެފް ތަރައްގީކުރުމުގެ ހުރިހާ ކަމެއް ކުރިއަށް ގެންދާނީ އެކަމަށް ކަނޑައަޅާ "ޖޮއިންޓް ޕްރޮޖެކްޓް މޮނިޓަރިން ކޮމިޓީ"ން ކަމަށެވެ. ޑްރާފްޓްގައި ވެސް އެ ވާހަކަ އެބަ އޮތެވެ. އެކަމަކު ޖޭޕީއެމްސީގައި ރާއްޖެއަށް އަގުލަބިއްޔަތެއް ނުލިބެ އެވެ. ކޮމިޓީގައި ކޮންމެ ގައުމަކުން ތިބެނީ ތިން މެމްބަރުންނެވެ. އެގޮތުން ރާއްޖެއިން، ޗީފް އޮފް ޑިފެންސް ފޯސް އާއި ސަރުކާރުން ކަނޑައަޅާ އިތުރު ދެ މީހެކެވެ. އިންޑިއާ ތަމްސީލުކުރައްވާނީ ރާއްޖޭގައި ހުންނަވާ އިންޑިއާގެ ހައި ކޮމިޝަނަރާއި އިންޑިއާ ސަރުކާރުން ކަނޑައަޅާ އިތުރު ދެ މީހެކެވެ.\nކޮންމެ ހަ މަހަކުން މަދުވެގެން ކޮމިޓީގެ އެއް ބައްދަލުވުން، އިންޑިއާ ނުވަތަ ރާއްޖޭގައި ބާއްވަން ޖެހެ އެވެ. މި ކޮމިޓީ އުވޭނީ ޔޫޓީއެފް ތަރައްގީކޮށް ނިމޭތާ ހަ މަސް ފަހުންނެވެ.\nޑްރާފްޓް އެގްރިމެންޓް ބުނާ ގޮތުން ޔޫޓީއެފަކީ ދިވެހި ރާއްޖޭގެ މިލްކެކެވެ. ނަމަވެސް ތަން މެނޭޖްކުރުމާއި ބެލެހެއްޓުމުގެ ޒިންމާ އުފުލާނީ ރާއްޖެ އާއި އިންޑިއާ ގުޅިގެންނެވެ. އެކަމަށްޓަކައި ކޮންމެ ގައުމަކުން މަދުވެގެން ދެ އޮފިސަރުން ހިމެނޭ ގޮތަށް ޖޮއިންޓް ރެސިޑެންޓް ޓީމް (ޖޭއާރުޓީ) އެއް އުފައްދަ އެވެ.\nޔޫޓީއެފްގެ ހިންގުމުގައި ދުވަހުން ދުވަހަށް ނަގަން ޖެހޭ ޒިންމާތައް ނަގާނީ ޖޭއާރުޓީންނެވެ.\nޔޫޓީއެފްގައި ހިމެނޭ ހުރިހާ ފެސިލިޓީއެއް، އޭގެ ތެރޭގައި ކޯސްޓް ގާޑު ބަނދަރާއި ވައިގެ ބަނދަރު ވެސް، ދެ ގައުމުގެ ސިފައިންނަށް ބޭނުންކުރެވޭނެ ކަމަށް، ޑްރާފްޓް އެގްރިމެންޓްގައި ބުނެ އެވެ. ބަނދަރު ހެދުމާއި ހިންގުމުގައި އިންޑިއާއިން ވެސް ހޭދަކުރާތީ، ޑްރާފްޓް އެގްރިމެންޓް އޮތް ގޮތުން، ބަނދަރުން އިންޑިއާއިން ހޯދާ އެއްވެސް ހިދުމަތަކަށް ޗާޖެއް ނުކުރެވޭނެ އެވެ.\nއެހެން ގައުމެއްގެ އަސްކަރީ އުޅަނދަކަށް ފުރުސަތެއް ނެތް!\nޔޫޓީއެފް ފުރަތަމަ ތަރައްގީކުރުމުގެ ހިޔާލު، ކުރީގެ ރައީސް މުހައްމަދު ވަހީދުގެ ސަރުކާރުގައި ގެންގުޅުނީ ބޭރުގެ އަސްކަރީ އުޅަނދު ފަހަރަށް ވެސް ހިދުމަތް ހޯދޭ ގޮތަށެވެ. އެކަމަކު ލީކްވި ޑްރާފްޓްގައި ބުނެފައިވާ ގޮތުން، އެތަނުގެ ބޭނުން ތިން ވަނަ ޕާޓީއަކަށް (އިންޑިއާ އާއި ދިވެހި ސިފައިން ނޫން) ހޯދޭނީ، ހަމައެކަނި އަމިއްލަ ފަރާތްތަކަށެވެ.\nމިއީ ކުރީގެ ރައީސް ޔާމީން ވެސް އެންމެ ކަންބޮޑުވެވަޑައިގެންނެވި އެއް މައްސަލަ ކަމަށް، އިދިކޮޅުގެ ބައެއް ބޭފުޅުން ވިދާޅުވެ އެވެ. ރަހުމަތްތެރި އެހެން ގައުމެއްގެ ސިފައިންގެ އުޅަނދުފަހަރަށް ވެސް ހިދުމަތް ނުހޯދޭ ގޮތަށް ހަމައެކަނި އެއް ގައުމެއްގެ ބާރު ހިނގާހެން، ޔޫޓީއެފް ތަރައްގީކުރުމަކީ މައްސަލައެއް ކަމަށް، އިދިކޮޅުގެ ބަައެއް ބޭފުޅުން ދެކެވަޑައިިގަންނަވަ އެވެ.\nމި ޑްރާފްޓަކީ ދޮގެއް ކަމަށް ބުނެ ޑިފެންސް މިނިސްޓްރީން ނެރުނު ބަޔާނުގައި އިތުރު ތަފުސީލެއް ނުހިމެނެ އެވެ. އެހެންކަމުން ސޮއިކޮށްފައިވާ އެއްބަސްވުމުގައި މީގެ ތެރެއިން އުނިކޮށްފައި ވަނީ ކޮން ބައެއް ކަމެއް ނުވަތަ ސަރުކާރުން އިތުރުކުރީ ކޮން ޕޮއިންޓްތަކެއްކަމެއް އެނގޭނެ ގޮތެއް ނެތެވެ.\nއަރުޝީފަށް ނެގީ 16/03/2021 12:45\nއެންމެފަހުން އަޕްޑޭޓްކުރީ 16/03/2021 12:45\nއ-ވޮއިސް 1 މިނެޓު ކުރިން\nސައިފް އަޒްހަރު 24 މިނެޓު ކުރިން


Assange Ah Kaiveni Kurumuge Hudha Dheefi\nއަސާންޖަށް ކައިވެނި ކުރުމުގެ ހުއްދަ ދީފި\n13 ނޮވެންބަރ 2021 - 09:17:59\nއެމެރިކާ ސަރުކާރުގެ ސިއްރު ލިޔުންތަކެއް ލީކް ކޮށްލި ވިކިލީކްސްގެ ފައުންޑަ ޖޫލިއަން ޕައުލް އަސާންޖަށް ޖަލުގައި ހުރެ ކައިވެނި ކުރުމުގެ ހުއްދަ ދީފި އެވެ.\nއިނގިރޭސިވިލާތުގެ ޖަލު ތަކާއި ބެހޭ އިދާރާ އިން މި ހުއްދަ ދިން ނަމަވެސް ކައިވެނި ކުރާނެ ތާރީހެއް އަދި އޭނާ ހާމަައެއް ނުުކުރެ އެވެ.\nއަސާންޖްގެ ލޯބިވެރިޔާ އަކީ އޭނާގެ ގާނޫނީ ވަކީލުންގެ ޓީމުގައި ހިމެނޭ މޮރިސް ނަމަކަށް ކިޔާ ވަކީލެކެވެ. އެ ދެމީހުންގެ ދެމެދުގައި ލޯބީގެ ގުޅުން އުފެދުނީ އަސާންޖް ލަންޑަންގައި ހުންނަ އިކްއެެޑޯ އެމްބަސީގައި ބަންދުވެގެން ހުއްޓާ 2015 ވަނަ އަހަރު ކަމަށް ހަަބަރުތައް ބުނެ އެވެ. އޭގެ ދެ އަހަރު ފަހުން އެ ދެމީހުން ވަނީ އެންގޭޖްވެފަ އެވެ.


Hithuge mahasala kurimathive Aubameyan ah Afican cup nimmaalan jehijje - AO News\nހިތުގެ މައްސަލަ ކުރިމަތިވެ އޮބަމަޔަން އަށް އެފްރިކަން ކަޕް ނިންމާލަން ޖެހިއްހެ\nކެމަރޫންގައި މިހާރު ކުރިޔަށްދާ އެފްރިކަން ކަޕް އޮފް ނޭޝަންސް ފުޓްބޯޅަ މުބާރާތުގައި ވާދަކުރާ ގޭބޮން ގައުމީ ޓީމުގައި ހިމެނޭ އާސެނަލްގެ އިތުބާރު ފޯވާޑް ޕިއެރޭ އެމެރިކް އޮބަމަޔަން އަށް ހިތުގެ މައްސަލަ ކުރިމަތިވެ ބުމާރާތް ނިންމާލަން ޖެހިއްޖެއެވެ.\nއާސެނަލައަށް ކުޅެމުން އަން އުމުރުން 32 އަހަރުގެ ގޭބޮން ފޯވާޑް އަށް ހިތުގެ މައްސަލައެއް ކުރިމަތިވެފައިވާ ކަން ގޭބޮން ގައުމީޓީމުން ކަށަވަރު ކޮށްދީފައިވާއިރު، އެ ޓީމުން ނެރުނު ބަޔާނުގައި ބުނެފައިވަނީ އޮބަމަޔަން އަށް ހިތުގެ މައްސަލަ ކުރިމަތިވެ މުބާރާތުގައި ކުޅެވޭ ގޮތް ނުވުމުން މިހާރު އެނބުރި އިނގިރޭސި ވިލާތައް ގޮސްފައިވާ ކަމަށެވެ. އަދި އޭނާއަށް ހިތުގެ މައްސަލަ ކުރިމަތިވެފައި ވާކަން އެނގުނީ ކޮވިޑް-19 އަށް ފައްސިވެ އައިސޮލޭޝަންގައި ހުރުމަށްފަހު ކޮންފެޑެރޭޝަން އޮފް އެފްރިކަން ފުޓްބޯލް (ސީއޭއެފް)ގެ މެޑިކަލް އޮފިޝަލުން ހެދި މެޑިކަލް ޓެސްޓުތަކަކުންނެވެ.\nއޮބަމަޔަންގް ކޮވިޑަށް ޕޮޒިޓިވްވުމާ ގުޅިގެން މެޑިކަލް އޮފިޝަލުންހެ ޓީމުންް ވަރަށް ގާތުން އޭނާގެ ހާލު ބަލަމުން ގެންދިޔައެވެ. އެގޮތުން އިތުރު ޓެސްޓުތަކެއް ވެސް ވަނީ ހަދާފައެވެ. މި ޓެސްޓުތަކަށް ފަހުވެސް އޮބަމަޔަންގެ ހިތުގެ ހާލަތު ގޯސްކަމަށް ވަނީ ދައްކާފައެވެ. މުބާރާތުގެ އުސޫލު ބުނާ ގޮތުން ހިތުގެ އެއްވެސް މައްސަލައެއް ހުރިނަމަ މުބާރާތުގައި ނުކުޅެވޭނެއެވެ.\nއޮބަމަޔަންގެ އިތުރުން ގޭބޮން ގައުމީތީމުގެ އެހެން ކުޅުންތެރިއަކަށް ވެސް ވަނީ މި މައްސަލަ ކުރިމަތިވެފައެވެ. އެއީ އެޓީމުގެ މިޑްފީލްޑަރު މާރިއޯ ލެމިނާއަށެވެ. މި ދެކުޅުންތެރިން ވެސް މިހާރު ވަނީ އެނބުރި ކުލަބާއި ގުޅިފައެވެ. ލެމިނާ އަކީ ފްރާންސްގެ ނީސްއަށް ކުޅޭ ކުޅުންތެރިއެކެވެ.\nމި ދެކުޅުންތެރިން ވެސް އެނބުރި ކުލަބާއި ގުޅިގައިވާއިރު، ކުލަބުން ވެސް މި ދެ ކުޅުންތެރިންގެ ހިތުގެ އިތުރު މެޑިކަލް ޓެސްޓުތަކެއް ހަދާނެއެވެ. އަދި މި ޓެސްޓުތަކަށް ފަހުގައި ނޫނީ މި ދެކުޅުންތެރިންނަށް ކުލަބުގައިވެސް މެޗެއް ނުކުޅެވޭނެއެވެ.


Deputy mayorun June 20 ge kurin hovan angaifi\nޑެޕިއުޓީ މޭޔަރުންނާއި ނައިބް ރައީސުން ޖޫން 20ގެ ކުރިން ހޮވަން އަންގައިފި\nމާލެ ސިޓީ ކައުންސިލްގެ ޑެޕިއުޓީ މޭޔަރު ކަމަށް ވާދަކުރައްވާ ބޭފުޅުން\nޑެޕިއުޓީ މޭޔަރުންނާއި ނައިބް ރައީސުން ހޮވާފައި ނުވާ ކައުންސިލްތަކުން ޖޫން މަހުގެ 20 ވަނަ ދުވަހުގެ ކުރިން އެ މަގާމުތަކަށް ބޭފުޅުން ހޮވުމަށް ލޯކަލް ގަވަރުމަންޓް އޮތޯރިޓީ (އެލްޖީއޭ) އިން އަންގައިފި އެވެ.\nއެލްޖީއޭގެ އޮފިޝަލަކު މިރޭ ވިދާޅުވީ ކައުންސިލްތަކަށް ޑެޕިއުޓީ މޭޔަރުންނާއި ނައިބް ރައީސުން ހޮވަން ވަކި މުއްދަތެއް ދިނީ ކޮވިޑް 19ގެ ހާލަތަށް ވެސް ބެލުމަށްފަހު ކަމަށެވެ. އެގޮތުން ކައުންސިލަރަކު މިހާތަނަށް ރަށަށް ނުދެވި ހުރި ނަމަ ރަށަށް ގޮސް 14 ދުވަހުގެ ކަރަންޓީނެއް ފުރިހަމަކުރުމަށްފަހު ވެސް މިމަހުގެ 20 ވަނަ ދުވަހުގެ ކުރިން އެ މަގާމުތަކަށް ބޭފުޅުން ހޮވާ ނިންމޭނެ ކަމަށްވެސް އޮފިޝަލް ވިދާޅުވި އެވެ.\nއެލްޖީއޭ އިން ވަނީ ޖޫން މަހުގެ 20 ވަނަ ދުވަހުގެ ކުރިން އަންހެނުން ތަރައްގީއަށް މަސައްކަތް ކުރާ ކޮމިޓީގެ ރައީސް އާއި ނައިބު ރައީސުން ހޮވަންވެސް އަންގާފަ އެވެ.\nޑެޕިއުޓީ މޭޔަރު ނުހޮވާ އޮތް ހަމައެކަނި ކައުންސިލަކީ މާލެ ސިޓީ ކައުންސިލް އެވެ. ނައިބް ރައީސް ނުހޮވާ ބައެއް ރަށްތައް ހުރި ނަމަވެސް ސީދާ އަދަދެއް ވަނީ ސާފުވާ ގޮތް ނުވެފަ އެވެ.\nޕީޕީއެމް އެލްޖީއޭ މާލޭ ސިޓީ + ޕީޕަލްސް ނޭޝަނަލް ކޮންގްރެސް - ޕީއެންސީ މާލޭ ސިޓީ ކައުންސިލް ޕޮލިޓިކްސް\n"ޑެޕިއުޓީ މޭޔަރަށް ވަކި ބޭފުޅަކަށް ތާއީދެއް ނެތް"


Naaiz ge dhe landun raajje ah rangalhu feshumeh\nނާއިޒްގެ ދެ ލަނޑުން ރާއްޖެ އަށް ރަނގަޅު ފެށުމެއް\nމެޗުގައި ރާއްޖޭގެ ދެ ލަނޑު ވެސް ޖެހި ނާއިޒް: މިއީ އޭނާ ގައުމީ ޓީމަށް ޖަހައިދިން ތިން ވަނަ ލަނޑު.\nޓީސީގެ ފޯވަޑް ހަސަން ނާއިޒް ޖަހައިދިން ދެ ލަނޑާއެކު 3-2އިން ކެމްބޯޑިއާ ބަލިކޮށް، ބަންގް ބަންދު ގޯލްޑް ކަޕުގެ ފެށުން ރާއްޖެ މިއަދު ރަނގަޅުކޮށްފި އެވެ.\nމި މެޗުގައި ތިން ފަހަރު ވެސް ލީޑު ނެގީ ރާއްޖެ އެވެ. މެޗުގެ ފުރަތަމަ ލަނޑު ފަސް ވަނަ މިނިޓްގައި ޖެހީ ރާއްޖޭގެ އިސްމާއީލް އީސާ (މެސީ) އެވެ. ކެމްބޯޑިއާއިން އެއްވަރުކުރީ މެޗުގެ 23 ވަނަ މިނިޓްގަ އެވެ. މި ލަނޑަކީ ރާއްޖޭގެ ކީޕަރު މުހައްމަދު ފައިސަލްގެ އަތުގައި ޖެހިފައި ވަން ބޯޅައެކެވެ. މިއީ އަނިޔާގެ ސަބަބުން ހުސްވި އަހަރު ނުކުޅެ ހުރި ކީޕަރު 2014 ވަނަ އަހަރުގެ ނޮވެމްބަރުގެ ފަހުން ކުޅުނު ފުރަތަމަ މެޗެވެ.\nސާފް ސުޒުކީ ކަޕުގެ ނާކާމިޔާބީ އަށް ފަހު ސީނިއާ ގިނަ ކުޅުންތެރިން ނުލައި ވަރަށް ޒުވާން ޓީމަކާއެކު މުބާރާތަށް ދިޔަ ރާއްޖޭގެ ޓީމުން ދެ ވަނަ ލަނޑު ނާއިޒް ޖެހީ މެޗުގެ މެޗުގެ 42 ވަނަ މިނިޓްގަ އެވެ. އޭގެ ކުރިން މެސީ ޖެހި ބޯޅައެއް ހުރަސް ދަނޑީގައި ޖެހިފައި ނުކުތެވެ. އަދި ނާއިޒަށް ގޯލަށް ފޮނުވާލަން ހުސް ފުރުސަތެއްވެސް ލިބުނެވެ. މެޗުގެ ފުރަތަމަ ހާފު ނިމުނީ 2-2އިން ދެ ޓީމު އެއްވަރުވެގެންނެވެ. އެއީ އިތުރު ވަގުތުގައި ޑިމާ ޓިޓް ޖެހި ގޯލުންނެވެ.\nރާއްޖެ މެޗުން މޮޅުވި ލަނޑު ނާއިޒް ޖެހީ ފަހު ހާފުގެ 32 ވަނަ މިނިޓްގަ އެވެ.\nމި ނަތީޖާއާއެކު ރާއްޖެ އޮތީ ބަހުރޭނާއި ބަނގްލަދޭޝްގެ ޒުވާން ޓީމު ހިމެނޭ ގްރޫޕުގެ ކުރީގަ އެވެ. ރާއްޖެ އަށް ތިން ޕޮއިންޓް ލިބިފައިވާއިރު އަނެއް ދެ ޓީމަށް ލިބިފައިވަނީ އެއް ޕޮއިންޓެވެ. ކެމްބޯޑިއާ އަށް ޕޮއިންޓެއް ނުލިބެ އެވެ.\nމި މެޗަށް ފަހު ރާއްޖޭގެ ދެ ވަނަ މެޗުގައި ބުދަ ދުވަހު ކުޅޭނީ ބަހުރޭނާ އެވެ.


Uefa Pro Licence Shaazly Furihama koffi\nޔޫއޭފާ ޕްރޯ ލައިސަންސް ޝާޒްލީ ފުރިހަމަކޮށްފި\nބީޖީގެ ކުޅުންތެރިންނާއި އޮފިޝަލުންނާއެކު ޝާޒްލީ (މ): އޭނާ ވަނީ ކޯސް ފުރިހަމަކުރުމަށްފަހު ރޭ މާޒިޔާ ބަލިކުރި އިރު އލުން ބެންޗުގައި އިނދެފައި.\nޔޫރަޕުގެ ފުޓްބޯޅަ ޖަމިއްޔާ ޔޫއޭފާއިން ކޯޗުންނަށްދޭ އެންމެ މަތީ ފާސްކަމަށްވާ ޔުއޭފާ ޕްރޯ ލައިސަންސް ކޯޗިން ކޯސް ބީޖީގެ ކޯޗު މުހައްމަދު ޝާޒްލީ ފުރިހަމަކޮށްފި އެވެ.\nސްވިޒަލޭންޑުގައި ދެ ހަފުތާ މަޑުކޮށް، ކޯސް ފުރިހަމަކުރުމަށްފަހު އޭނާ މާލެ އައީ ބުރާސްފަތި ދުވަހު އެވެ. އަދި ރޭ އުރީދޫ ދިވެހި ޕްރެމިއާ ލީގުގައި ވަރުގަދަ މާޒިޔާ އަތުން ބީޖީ މޮޅުވި މެޗުގައި އޭނާ ވަނީ އަލުން ބެންޗުގައި ހުރެ ޓީމަށް އިރުޝާދު ދީފަ އެވެ.\nކުރިން ވިކްޓަރީ އަށް ކުޅުނު ޝާޒްލީ އަކީ ބީޖީ ފުރަތަމަ ޑިވިޝަނަށް ކޮލިފައިކޮށްދިން ކޯޗުވެސްމެ އެވެ. އޭނާ އަކީ އޭ ލައިސަންސްގެ ކޯޗަކަށްވާއިރު ރާއްޖޭގައި ހުރި ފުޓްސަލް ކޯޗިން އިންސްޓަކްޓަރަކީ ވެސް އޭނާ އެވެ.\nޝާޒްލީގެ ބެލުމުގެ ދަށުން ބީޖީ ވަނީ ލީގުގެ މިހާތަނަށް ކުޅުނު9މެޗުން 11 ޕޮއިންޓާއެކު ހަ ވަނާގަ އެވެ. އަދި ޕްރެޒިޑެންޓްސް ކަޕުގެ ސެމީ އަށް ނުގޮސް އެ ޓީމު ކެޓީ ނިއު އާއ ޓީސީއާ ޕޮއިންޓުން ހަމަހަމަވި ނަމަވެސް ފައިދާ ގޯލުގެ ތަފާތުންނެވެ.\nނިއުއާ ދެކޮޅަށް ކުޅޭނެ ޓީމަކަށް ބީޖީ


Nsreenaa ah nasheyhatheh | Bithufangi\nކަމަނާއެވެ. ދަންނާށެވެ. އަހަން އަމާ ބުނާ ވަރަށްބޮޑު ތެދެއް އޮވެއެވެ. ދުނިޔެމަތީ ކުޅަ ނުބައި ކަމެއްގެ ރަހަ ނުދައްކަވާ މަރުނުގައްނަވާނޭ ވާހަކައެވެ. އެދުވަހު ކަމަނާ ބޮޑުގަނޑުވަރުގެ ބޮޑު ކޮޓަރިކޮޅުގައި އިންނެވިއިރު މި ނިކަމެތި ރައްޔިތުން ރުއި ރުއިމުގެ އަޑު ނީވުނީތީ ހިތާމަ ކުރަމެވެ. އާރާ ބާރަކީ ކޮންމެވެސް ދުވަހަކުން ނެތިފިލާ ދާނޭ އެއްޗެއްކަމާ އިންސާފު ހަމަ ކޮންމެ މީހެއްގެ މައްޗަށް ގާއިމުވާނޭކަން ނުވިސްނުނީ ދެރަވަމެވެ.\nކަމަނާ ދަންނަންވީ ކަމެއް އެބައޮތެވެ. ފިރިކަލުން ހައްޔަރުކުރީ ގާނޫނުގެ ދިގު އަތް ކަމެވެ. އެކަމަށް މެދުވެރިވީ އެ ގާނޫނޫ ތަންފީޒުކުރަންތިބި ފަރާތްތަކެވެ. އެހެންކަމުން އެފަރާތްތަކަށް ކިތަންމެ ސިޓީއެއް ފޮނުވިޔެއްކަމަކު ގާނޫނުން އެކަމަށް ޖާގައެއް ނެތްނަމަ ތިޔަ ފޮނުވާ ކޮންމެ ސިޓީއަކަށް ޖާގަ ލިބިގެންދާނީ ކުނިވަށިން ކަމެވެ. ކަމަނާއެވެ. ގަބޫލުކުރައްވާށެވެ. މީ ފިރިކަލުންގެ ވެރިކަމެއް ނޫނެވެ. މިއަދު މިދެކޭ ގާނޫނީ ވެރިކަން ހިނގާނީ ގާނޫނުގެ ތަރަހާގެ ތެރެއިން އެވެ.\n30 އަހަރު ވެރިކަން ކުރެއްވީތީ ގާނޫނަށްވުރެ މަތީގައި ނުހުރެވޭނެއެވެ. މިއީ އިގިރޭސިވިލާތެއް ނޫނެވެ. ކަމަނާގެ ފިރިކަލުންނަށް ޖަލުގައި ގަނޑުވަރެއް ދެންތިބި ގައިދީންނަށް ކުޑަގޮޅިން ޖާގަ ދެވިއްޖެނަމަ އިންސާފެއް ކޮބައިތޯއެވެ؟ ކަމަނާއަށް މައުމޫނާއެކު ޖަލުގައި އުޅެވެން ވެއްޖެނަމަ ދެންތިބި ކޮންމެ މީހަކަށްވެސް އެމީހެއްގެ އާއިލާއާއިއެކު އުޅެވެން ވާނޭ ނޫންތޯއެވެ؟ ކަމަނާއަށް މައުމޫނާއިއެކު ޖަލުގައި ރޭކުރެވޭނަމަ ޖަލުގައިދެންތިބި ކޮންމެ މީހަކަށްވެސް އެފުރުސަތު ދޭންޖެހޭނެ ނޫންތޯއެވެ؟ ގަބޫލުކުރަންވަންޖެހޭ ހަޤީގަތަކީ މައުމޫނު އެހުރީ ހައްޔަރުގައި ކަމެވެ. ކުރެވުނު މޮޅުކަމަކުން ޕިކުނިކު ފޮނުވާފައި ނޫންކަމެވެ.\nMay 08, 2018 by ެިއިސްކުރުބެ Reply\nތީހަމަ އިންތިހާ އަށް ކަމުދާ ވާހަކަ ފުޅެއް،!\nMay 10, 2018 by ކުޑަކުއްޖާ Reply\nވަރަށް ރަނގަޅު ވާހަކައެއް ތިބުނީ.....ހަމަ ސާބަސް.....


Abahani katuvaalai Maziya play off burah | Mihaaru\nމާޒިޔާގެ ކޯނޭ (ކ) އަތުން ބޯޅަ ހޯދަން އަބަހާނީގެ ކުޅުންތެރިޔަކު ޓެކްލް ކުރަނީ. --ފޮޓޯ: ނިޝާން އަލީ/ މިހާރު\nއަބަހާނީ ކަޓުވާލައި މާޒިޔާ ޕްލޭއޮފަށް\n12 ފެބުރުއަރީ 2020 - 18:56 11 comments\nއޭއެފްސީ ކަޕުގެ ޕްރިލިމިނަރީ ބުރުގެ ދެ ވަނަ ލެގުގައި މިއަދު މާލޭގައި ބަންގްލަދޭޝްގެ ޑާކާ އަބަހާނީއާ 0-0 އިން އެއްވަރުކޮށް، ރާއްޖޭގެ ޗެމްޕިއަން މާޒިޔާ އިން ދެ ލެގުގެ އެގްރިގޭޓުން ލަނޑުގެ ތަފާތުން ކުރި ހޯދައި މުބާރާތުގެ ޕްލޭއޮފުން ޖާގަ ހޯދައިފި އެވެ.\nބަންގްލަދޭޝްގެ 500 އެއްހާ ސަޕޯޓަރުން ވަދެ ތިބި މިއަދުގެ މެޗު 0-0 އިން އެއްވަރުވުމުން މާޒިޔާ އަށް ކުރި ލިބުނީ ޑާކާގައި ކުޅުނު ފުރަތަމަ ލެގު 2-2 އިން އެއްވަރުވެފައިވާތީ މާޒިޔާ އަށް ރަށުން ބޭރުގައި ޖެހި ގޯލުން ކުރި ލިބޭތީވެ އެވެ.\nމާޒިޔާ އިން މި މެޗަށް ނުކުތީ އެންމެ ބަދަލަކާ އެކު އެވެ. އެއީ އަނިޔާގައި ހުރި ނާއިޒު ހަސަން (ދާދު)ގެ ބަދަލުގައި ޓީމުގެ ކެޕްޓަން އަސަދުﷲ އަބްދުﷲ (އަސައްކޮ) އެރުވުމެވެ.\nފުރަތަމަ ލެގެކޭ އެއްގޮތަށް މި މެޗު ވެސް އަބަހާނީން ފެށީ ފަހަތުން ދިގު ބޯޅަތަކެއް ކުރިއަށް ފޮނުވައިގެން ކުޅޭ ސްޓައިލަކަށެވެ. އެ ބޯޅަތަކުގެ ބޭނުން އަބަހާނީގެ ފޯވާޑުން ކަމަށްވާ ނައިޖީރިއާގެ ސަންޑޭ ޗިޒޯބާ އާއި ހައިޓީގެ ކާވެންސް ބެލްފޯޓް އަށް ބޭނުންނުކުރެވުނީ މާޒިޔާގެ ސާބިއާ ޑިފެންޑަރު ޕީޓަ ޕެލަނިޗް އާއި އަފްގާނިސްތާން ޑިފެންޑަރު ޝަރީފް މުހައްމަދު އަވަސްކުޅުމެއް ކުޅެމުން ދިއުމުންނެވެ.\nމާޒިޔާގެ ކެޕްޓަން އަސަދުﷲ (ކ) އަތުން ބޯޅަ ހޯދަން އަބަހާނީގެ ކުޅުންތެރިޔަކު މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nމެޗުގެ ކުރީކޮޅުގައި މާޒިޔާ އިން ކައުންޓަ އެޓޭކުގައި ފުރުސަތު ތަނަވަސްކުރެވޭތޯ މަސައްކަތްކުރި އެވެ. އެ ގޮތުން މެޗުގެ 13 ވަނަ މިނިޓްގައި ހަމްޒާ މުހައްމަދު (ހަމްޕު) ޖެހި ބޯޅައެއް އަބަހާނީގެ ބްރެޒިލް ޑިފެންޑަރު މެއިލްސަން އަލްވޭސް ވަނީ ބްލޮކްކޮށްފަ އެވެ. ފުރަތަމަ ހާފުގައި އަބަހާނީން އެންމެ ރަނގަޅު ހަމަލާއެއް ފޮނުވާލީ އެ ޓީމުގެ ކަނާތު ބެކް ސާދުއްދީން (ސާދު) އެވެ. މެޗުގެ 27 ވަނަ މިނިޓްގައި މާޒިޔާ އޭރިއާތެރެއިން ސާދު ފޮނުވާލި ބާރު ބޯޅަ މާޒިޔާގެ އަފްގާނިސްތާން ގޯލްކީޕަރު އޮވޭސް އަޒީޒީ ވަނީ ހުއްޓުވައިފަ އެވެ.\nމާޒިޔާ އަށް ފުރަތަމަ ހާފުގައި މާ ރަނގަޅު ކުޅުމެއް ނުދެއްކެ އެވެ. އެ ޓީމުގެ ކޯޗު މެސެޑޯނިއާގެ މަރުޖާން ސެކުލޮސްކީ ދިޔައީ ކުޅުންތެރިންނަށް ތަކުރާރުކޮށް ކުޅެންވީ ގޮތް ބުނެދެމުންނެވެ. އެކަމަކު އޭނާ ބޭނުންވާގޮތަށް ކުޅުމުގައި މާޒިޔާ ކުޅުންތެރިންނަށް ދަތިތަކެއް ދިމާވީ އަބަހާނީގެ ފިޒިކަލް ގޭމްގެ ސަބަބުންނެވެ. ފުރަތަމަ ހާފުގައި މާޒިޔާ އަށް ގޯލާ ސީދާކޮށް ފޮނުވާލެވުނީ އެންމެ ހަމަލާއެކެވެ. މެޗުގެ 42 ވަނަ މިނިޓްގައި މާޒިޔާގެ އިބްރާހިމް މަހުދީ (ފޭދޫ އިއްބެ) ޖެހި ބޯޅަ އަބަހާނީ ގޯލުގައި ހުރި ޝާހިދުލް އާލަމް ވަނީ މަތަކޮށްފަ އެވެ.\nދެ ވަނަ ހާފްގެ ކުޅުން ފަށައިގެން މާޒިޔާ އިން ގިނަ އެޓޭކްތަކެއް ކުރިނަމަވެސް ފުރަތަމަ ފުރުސަތު ތަނަވަސްކުރީ އަބަހާނީންނެވެ. މެޗުގެ 56 ވަނަ މިނިޓްގައި އަބަހާނީގެ ކިރްގިސްތާން މިޑްފީލްޑަރު އެޑްގާ ޖެހި ބޯޅަ ކީޕަރު އަޒީޒީ ހުއްޓުވި އެވެ. އޭގެ ދެ މިނިޓް ފަހުން މާޒިޔާގެ ސެއިން ވިންސެންޓް ފޯވާޑް ކޮނޭލިއަސް ސްޓެވާޓް ގޯލު ކުރިމަތީގައި ހުސްކޮށްހުރެފައި ބޮލުން ޖެހި ބޯޅަ ދިޔައީ އަރިމަތިން ބޭރުންނެވެ.\nމާޒިޔާ އަށް ލީޑުނަގައިދޭން މެޗުގެ 65 ވަނަ މިނިޓްގައި އަސަދުﷲ އަށް ރަނގަޅު ފުރުސަތެއް ލިބުނެވެ. އެކަމަކު އެ ބޯޅަ ފޮނުވާލި ނަމަވެސް އަބަހާނީ ޑިފެންޑަރުން ވަނީ ބްލޮކްކޮށްފަ އެވެ. އޭގެ ފަހުން އަބަހާނީ ފަހަތުން ހެދި ގޯހެއްގެ ފައިދާނަގަން އަސަދުﷲ މަސައްކަތްކުރި ނަމަވެސް އެ ވެސް ކާމިޔާބެއްނުވި އެވެ.\nމާޒިޔާގެ ކޯޗު ސެކުލޮސްކީ ޓީމަށް އިރުޝާދު ދެނީ. --ފޮޓޯ: ނިޝާން އަލީ/ މިހާރު\nއަބަހާނީ ހާފުގެ ތެރޭގައި ކުޅެ މާޒިޔާ އިން އެޓޭކްކުރަމުންދިޔައިރު މެޗުގެ 79 ވަނަ މިނިޓްގައި ކޯނަރެއްގައި އޭރިއާތެރެއަށް ހުރަސްވި ބޯޅަ ގޯލު ރޮނގުކައިރީގައި މުޅިން ހުސްކޮށްހުރެފައި ޝަރީފް ބޮލުން ޖެހި ބޯޅަ ދިޔައީ އަރިމަތިން ބޭރުންނެވެ.\nބަދަލުތަކެއް ގެނެސްގެން އަބަހާނީން ލަނޑު ޖަހަން ކުރި މަސައްކަތް މެޗުގެ 81 ވަނަ މިނިޓްގައި ކާމިޔާބުނުވީ ކިރިޔާ އެވެ. މާޒިޔާ އޭރިއާ ތެރެއިން ރުބެލް މިޔާ ޖެހި ބޯޅަ ދިޔައީ ދަނޑިކައިރިންނެވެ. ފަހު ވަގުތު އަބަހާނީން ކުރިއަށް ޖެހިގެން ކުޅެ ލަނޑެއް ޖަހަން ގިނަ މަސައްކަތްތަކެއްކުރި އެވެ. އެކަމަކު ކާމިޔާބުވާގޮތެއްނުވި އެވެ. އަބަހާނީން ކުރިއަށް ގިނަ ބޯޅަތަކެއް ކުޅެމުން ދިއުމުން މާޒިޔާ އިން ވަނީ ފަހު ވަގުތު އެޓީމުގެ ޑިފެންޑަރު އަމްދާން އަލީ (އެންޑީ) ކުޅެން އަރުވައިފަ އެވެ.\nމެޗުގެ އިތުރު ވަގުތުގެ ގޮތުގައި ދެއްކި ހަތަރު މިނިޓުގެ ތެރޭގައި ދެ ޓީމުގެ މެދުގައި ކޮންމެވެސް ވަރެއްގެ ހަމަނުޖެހުމެއް ހިނގި އެވެ. އެކަންތައް ފެށުނީ ބަންގްލަދޭޝްގެ ކުޅުންތެރިޔަކު މާޒިޔާގެ ބެންޗު ކައިރިން ބޯޅަ އެއްލަން އުޅުމުގެ ތެރޭ މާޒިޔާގެ ކޯޗު ސެކުލޮސްކީގެ ގައިގައި ޖެހުމުންނެވެ. އެ ވަގުތު އެ ކުޅުންތެރިޔާ ހިތްހަމަނުޖެހި ކޯޗާ ދިމާލަށް ދިޔަ އެވެ. އެ ވަގުތު ރުޅިގަދަވެފައި ތިބި އަބަހާނީގެ ކުޅުންތެރިންނާއި އޮފިޝަލުން މާޒިޔާ ބެންޗު ކައިރިއަށް އެއްވުމުން ހަމަނުޖެހުން ހިނގީ އެވެ. އެކަންތައްގަނޑުގެ ތެރެއިން ރެފްރީ ވަނީ މާޒިޔާގެ އެސިސްޓަންޓް ކޯޗު އަހުމަދު ސުޒޭރު ބެންޗުން ފޮނުވާލައިފަ އެވެ.\nމާޒިޔާގެ ސަމުއްޓެ (ކ) މެޗަށް ފަހު އުފާފާޅުކުރަނީ. --ފޮޓޯ: ނިޝާން އަލީ/ މިހާރު\nމެޗަށް ފަހު އަބަހާނީގެ އޮފިޝަލުންނާއި ކުޅުންތެރިން ވަނީ ރެފްރީގެ ނިންމުންތަކާ މެދު ވަރަށް ބޮޑަށް ހިތްހަމަނުޖެހުން ފާޅުކޮށްފަ އެވެ. އެ ވަގުތު އަބަހާނީގެ އޮފިޝަލަކާ އެ ޓީމުގެ ބިދޭސީ ކުޅުންތެރިޔަކާ ދެމެދު ވެސް ދެބަސްވުމެއް ހިނގި އެވެ.\nއަބަހާނީ އަކީ މިދިޔަ އަހަރުގެ މުބާރާތުގެ ގްރޫޕް ސްޓޭޖު ފަހަނައަޅައި އިންޓަ ޒޯން ފައިނަލުގައި ކުޅުނު ޓީމެވެ. އެ ޓީމު ވަނީ މީގެ ކުރިން ރާއްޖޭގެ ދެ ޓީމާ ދެކޮޅަށް ކުޅުނު ހަތަރު މެޗުން ބަލިވެފަ އެވެ. އެއީ 2017 ވަނަ އަހަރުގެ ގްރޫޕް ސްޓޭޖުގައި މާޒިޔާ އަތުންނާއި 2018 ވަނަ އަހަރުގެ ގްރޫޕް ސްޓޭޖުގައި ނިއު ރޭޑިއަންޓް އަތުންނެވެ.


ހުވަދުއަތޮޅު އުތުރުބުރީ މާމެންދޫ ކައުންސިލްގެ އިދާރާ\nރުއްގަހުގެ ވެރިން ހޯދުމާގުޅޭ\nމި ރަށު އިންޖީނުގޭގެ ދެކުނުފަރާތާއި، އުތުރުފަރާތު ސަރަޙައްދުގައިހުރި ރުއްގަހުގެ ވެރިން ހޯދަން ބޭނުން ވެއްޖެއެވެ. މިގޮތުން އެ ސަރަހައްދުގައިވާ ރުއްތަކުގައި ހުދުކުލައިގެ ދަވާދުން ނަންބަރުތަކެއް ޖަހާފައިވާނެއެވެ.\nވީމާ، އެ ސަރަހައްދުގައި ހުދުކުލައިގެ ދަވާދުން ނަންބަރު ޖަހާފައިވާ އެއްވެސް ރުކެއް ނުވަތަ ގަހެއްގެ މިލްކުވެރި ފަރާތެއްވާނަމަ، އެކަން އެނގޭނެ ލިޔުމަކާއެކު އެ ރުކެއް ނުވަތަ ގަހެއްގައިވާ ނަންބަރު އެނގޭގޮތަށް 19 ނޮވެންބަރު 2019 ވާ އަންގާރަ ދުވަހުގެ 12:00ގެ ކުރިން މި އިދާރާއަށް ހުށަހެޅުއްވުން އެދެމެވެ. އަދި ދަންނަވަމެވެ. މަތީގައި ބަޔާންކޮށްފައިވާ މުއްދަތުތެރޭގައި މިލްކުވެރިކަމާމެދު ހުށަހަޅާފައިނުވާ އެއްވެސް ރުކެއް ނުވަތަ ގަހެއްވާނަމަ، އެ ރުކެއް ނުވަތަ އެގަހެއް ބަލާނީ ބަންޑާރަ ރުއްގަސް ކަމުގައެވެ.\nމިހެންވެ މިކަން ޢާއްމުކޮށް އެންގުމަށްޓަކާ ޢިއުލާން ކުރީމެވެ.\nސުންގަޑި: 19 ނޮވެންބަރު 2019 1200


(5 ޑިސެމްބަރ 2021 އާ ގުޅޭ)\n"މަންމީގެ އެންމެ ލޯބިވާ ޔޫކް." އެތައް އަސަރެއް ހޫރައިންގެ އަޑުގައި އެކުލެވިފައި ވިއެވެ. ދަރިފުޅުގެ އަތުގައި ހިފައިލައިގެން ހުރެ އޭނާ ހިނގައިގަތީ ދެނެވެ. އެތައް ހަނދާންތަކެއް ސިކުނޑީގައި އާވެއާލާވަމުން އޭރު ދިޔައެވެ.\nސައިކަލު ޕާކުކޮށްލާފައި ޒެހެން ފޭބީއެވެ. މަގުގެ އަނެއް ފަރާތުން ފެންނަން ހުރި ދިހަ ބުރީގެ މ.ރަތްވިލާގެއަށް ވަންނަން އޭނާ އައެވެ. ވޮލެޓުގައި އޮތް ކީކާޑު ޖައްސާލުމާއެކު ދޮރޯށި ހުޅުވުނެވެ. އެތެރެއަށް ވަންނައިރު ދިމާ ކުރިމަތިން ފެންނަން ހުންނަ ލިފްޓަށް އޭނާ އެރިއެވެ. ހަތްވަނަ ފަންގިފިލާގައި ހުންނަ 7- ބީ އެޕާޓްމެންޓަކީ އޭނާ ދިރިއުޅޭ ތަނެވެ. ތިން ކޮޓަރީގެ ބޮޑު އެޕާޓްމެންޓެކެވެ. އެތަނުގައި އޭނާ ދިރިއުޅެނީ މަންމައާއެކުއެވެ. ކުއްޔަށެވެ. އެ އެ އެޕާޓްމެންޓަށް ބަދަލުވިތާ ތިން އަހަރުވާން ކައިރިވަނީއެވެ. މެންދުރު ގެއަށް އައިސްފަ އެނބުރި ޔުނިވަރސިޓީއަށް ދިޔަ މީހާއަށް ގެއަށް އާދެވުނުއިރު އިރުއޮއްސިއްޖެއެވެ. އެހާ ލަސްވީ ޝާފީއާއި ރަހީމްއާއެކު ކޮފީއަކަށް އެރީމައެވެ. ނުވިތާކަށް ކޮފީ ވަގުތު ދިގުދެމިގެން ދާން މެދުވެރިވީ ތަހާނީއާއި ޔުނިވަރސިޓީގަ އުޅޭ އޭނާގެ ރައްޓެއްސެއް ވެސް އެ ކޮފީގަ ބައިވެރިވީމައެވެ.\nއަނދިރިކޮށް އޮތް އެޕާޓްމެންޓުގެ ބޮކިތައް ޒެހެން ދިއްލާލިއެވެ. އޭނާ އައިސް ވަނީ ކޮޓަރިއަށެވެ. ތަނަވަސް ބޮޑު ކޮޓަރިއެކެވެ. މަޑުމަޑު ނޫކުލައިއަކާއި ހުދުކުލައިގެ ފާރުތަކެވެ. އެއްފަރާތު ފާރުގައި ފަސް ދޮރުފަތުގެ ބޮޑު އަލަމާރިއަކާއި "ކިންގް" ސައިޒުގެ އެނދެވެ. އެނދުގެ ދެއަރިމަތީގަ "ސައިޑް ކަބާޑް" އެވެ. ލިޔާމޭޒަކާއި ޒަމާނީ ފަރުމާއަކަށް ހުރި ފޮތް ހަރެކެވެ. ކޮޓަރިއަށް ވަންނައިރު ވައަތް ފަރާތުގައި ފާޚާނާގެ ދޮރެވެ. ހުރިހާ ފަރުނީޗަރެއްވަނީ ހުދު ކުލައިގައެވެ. އެނދުން ފައިބާއިރު ފައިޖެހޭނީ އަޅާފައި އޮތް އަޅިކުލައިގެ ކުރެހުން އެޅި ބޮޑު ރަގުގައެވެ. ޒެހެން އައިސް މަޑުކޮށްލީ ފާޚާނާ ކައިރީގައެވެ. ލައިގެން ހުރި ގަމީސް ބޭލުމާއެކު އެއިން އޭނާ ވަސްބަލާލިއެވެ. ދެން ކައިރީގަ ހުރި ދާވަށިގަނޑު ހުޅުވާލައި އޭގެ ތެރެއަށް ލިއެވެ. ލައިގެން ހުރި ހުރިހާ އެއްޗެއް ދާވަށިގަނޑަށް ލުމަށްފަހު އަލަމާރި ކައިރީ ހެނދުން އަޅުވަން ހުރި ދިގު ދަނޑިއަށް އެއްލާފައި އޮތް ސޯޓު ނަގައި ލިއެވެ. ދެން އައިސް އެނދު މައްޗަށް އޭނާ އުއްޑުން ވެއްޓިގަތެވެ. ވަރުބަލިވެފައި ވީ ފަދައިން ފުންނޭވާއެއް ޒެހެން ލިއެވެ. ލޯ މަރާލައިގެން އޮވެ ނިތުގެ ދެފަރާތުގައި ދެއަތްތިލައިގެ އިނގިލިތައް ޖައްސާލިއެވެ. މަޑުމަޑުން މަސާޖުކޮށްލިއެވެ.\nއެ ހިޔާލުތައް ވަގުތުން ޒެހެންގެ ސިކުނޑިއާއި ހިތަށް ވެރިވާން ފެށިއެވެ. އެކަނިވެއްޖެނަމަ އެ ނޫން ހިޔާލެއް މިހާރު ނުކުރެވެއެވެ. ހޫރައިންގެ ހިޔާލެވެ.\n"ދަރިފުޅުތަ އެއީ؟. ހޫރްގެ ދަރިއަކު އެބަހުރިތަ؟. މީހަކާ އިނދެގެންތަ އުޅެނީ؟. ތީ އެހެން މީހެއްގެ ހައްގެއްތަ؟. އެހެންވެތަ ބަލާނުލަނީ... ފެންނައިރަށް ދުރަށް ދަނީ... ތި މޫނުކޮޅު ފެނިދާނެ. ވަރަށް ބަލާލާ ހިތްވޭ ހުންނަ ގޮތް... ދެ ލޯހާ މޫނު ވެސް ލޯބިވާނޭ ހިތަށް އަރަނީ. ކުޑަކުޑަ އަތްތިލައެއް. ހަން އޮމާން ދޮން އަތްތިލައެއް... ހިމަ ދިގުކޮށް ހުރި ނިޔަފަތިތަކެއް... ހޫރްގެ ހުރިހާކަމެއް ވެސް ވަރަށް ލޯބިވާނެހެން ހީވޭ. ސުކުންތަކަށް ވެސް މަޑުކޮށްލޭނަމަ. އައި ލައިކް ޔޫ... ކީއްވެތަ މިހާ ލައިކްވެވެންވީ... ހޫރް!... މަގޭ ފަރި ހޫރް!... ލެޓް މީ ކިސް ދޯސް އައިސް... ހޫމް!... އިޓް ވޯންޓް ބީ އިނަފް... ހެ ހެ ހެ... ވަންޑޭ އިފް އައި އޭމް ލަކީ އިނަފް... އައި ވިލް ޓޭކް ދޯސް ވީލްސް އެންޑް ކިސް ޔޯ ލިފްސް... ހެ ހެ ހެ... ވަޓް!... ޒެން... ވަޓް އާ ޔޫ ސެއިން... އަސްތަގްފިރުﷲ!... މިކުރެވެނީ ހާދަ ނުރައްކާތެރި ހިޔާލެކޭ. ހޫރަކީ މީހެއްގެ އަނތްބެއްނޫން ކަމެއް ނޭނގެ. އެވަރު ޔަގީން ނުވަނީސް ހިތް މިއޮތް ދޫވަނީ... އަމިއްލަ އިހްތިޔާރުން ބޭރުވަނީ. ކީއްވެތަ!." ޒެހެންއަށް މޫނުގައި ދެއަތްތިލަ އަޅާލެވުނެވެ. ފުންނޭވާއެއް ލިއެވެ. ހިޔާލުތައް އެއްފަރާތްކޮށްލަން ބޭނުންވިއެވެ. ހޫރައިންއަށް ބޭނުންވިޔަސް އެ އިހްސާސްތަކަށް ހުރަސް އަޅަނީ އޭނާއަށް ހޫރައިން ނޭނގޭތީ ހިތަށް ވެރިވާ ޖެހިލުންވުމެވެ. މީހެއްގެ ހައްޤަކަށް ހޫރައިން ވެދާނޭތީއެވެ. މީހެއްގެ އަނތްބަކާމެދު އޭނާ އެފަދަ ހިޔާލު ކުރާކަށް ނޭދެއެވެ. ހިޔާލުތަކާ ދުރަށްދާން ޒެހެން ކުއްލިއަކަށް ބޭނުންވިއެވެ. އެހިނދު އޭނާއަށް ހަނދާންކޮށްދިނުމެއްކަމުގައި ﷲ އިރާދަކުރެއްވީ ނަމާދެވެ. ތަންމަތިން ޒެހެން ތެދުވިއެވެ. ފަރުވާކުޑަކޮށްލާފައި އޭނާ އެ އޮތީ ކަންނެތްކަންމަތީއެވެ. ގެއަށް އައި މަގުމަތީ ދެ މިސްކިތަކުން މަޣްރިބު ނަމާދަށް ބަންގި ގޮވި އަޑު އިވުމުގެ ނަސީބު ލެއްވިއެވެ. އެހެންނަމަވެސް ގެއަށް ވަދެވުމުން ވެފައި ވަރުބަލިކަމާއެކު އެނދު ފެނުމުން ކަންނެތްވެ އިބިލީހުގެ ވަސްވާހުގައި ޖެހުނީއެވެ. އެކަމަކު ހޫރެއިންގެ ހިޔާލުތަކުން އޭނާއަށް ނަމާދުގެ މަތިން ހަނދާންކޮށްދީފިއެވެ.\nކޮޓަރިން ޒެހެން ނުކުތީ މިސްކިތަށް ދާށެވެ. މިއުނާއަށް އައިސް އެޕާޓްމެންޓަށް ވަދެވުނީ އެވަގުތެވެ. 48 އަހަރުގެ މިއުނާއަކީ އިސްކޮޅުން ދިގު، ދޮން ރީތި އަންހެނެކެވެ. އަޅާއުޅެނީ ކުލަކުލައިގެ ބޮޑެތި ބުރުގާއާއެކު ބައްޓަން ނޭނގޭހާ ދޫކޮށް ހުންނަ އާބާޔާ ހެދުމެވެ. އަބަދުވެސް ހުންނާނީ އިސްޓާކީނަށް އަރާފައެވެ. ގޭތެރޭގައި އުޅޭ އިރު ވެސް މެއެވެ. ހަށިގަނޑަށް އުޅެނީ ނުހަނު ބަލައިގެންނެވެ. ކަސްރަތު ކުލާހަށް އޭނާ ބަރާބަށް ދާނެއެވެ. އެންމެ ގާތްކޮށް އުޅޭ ޒަމާންވީ ހަތަރު ރަޙުމަތްތެރީންނާއެކު ހަފްތާއަކު ދެ ރޭ މޫދު ކަސްރަތަށް ދެއެވެ. ﷲ ގެ ރަހުމަތުން މިހާތަނަށް ސިއްހީ އެއްވެސް މައްސަލައެއް އޭނާގެ ނެތީ އެހާ ބަލައިގެން އުޅޭތީކަން ޔަގީނެވެ. އެ މޫނުން ހިނިތުންވުމެއް ނުފެންނަ އިރެއް ނުދާނެއެވެ. ކައިރީގަ އުޅޭ މީހުންނަށް އެހާމެ ހެޔޮ ދީލަތި އަންހެނެކެވެ. މިއުނާގެ ހަޔާތް އޭނާ އުންމީދުކުރިހާ ބާއްޖަވެރިއެއް ނުވިއެވެ. އެހެންވިޔަސް ހިތާމައެއް ނުކުރެއެވެ. ހަޔާތުން ފިރިއެއްގެ ލޯބި އުނިވެގެން ދިޔައިރު ﷲ ވަނީ ބަދަލުގައި އެތައް ނިޢުމަތެއް އޭނާއަށް ދެއްވާފައެވެ. އެހެން އަންހެނެއްގެ ފަހަތުން ފިރިމީހާ ދިޔައީ މިއުނާ ވަރިކޮށްފައެވެ. ދަރިފުޅުގެ އުމުރުން އެގާރަ އަހަރުގައެވެ. އެ ދިޔަ ގޮތަށް އަދި އަދަދަށް ވެސް އެއީ އުޅޭ މީހެއްކަން ނޭނގެއެވެ. ދަރިއަކު ހުރިއްޔޭ ކިޔާފައި ދެއިނގިލިކުރީން ވެލިފުކެއްހާ މިންވަރު ވެސް ދިއްކޮށްލާފައެއް ނެތެވެ. މިއަދު ފިރިހެން ދަރިފުޅު ހުރީ ފުރިހަމަ ޒުވާނަކަށް ވެފައެވެ. އެކުއްޖާގެ ހުރިހާކަމެއް ބެލެހެއްޓީ މިއުނާ އަމިއްލައަށެވެ. ކުރީން އޭނާގެ ނެތް ތަނަވަސްކަން މިއަދު ވަނީ ﷲ މިންވަރު ކުރައްވާފައެވެ. އެންމެން ދަންނަ "ބްލޫ މާޓް" އަކީ ފުރަތަމަ ކަންމަތީ ފިހާރައެކެވެ. ﷲ ގެ ރަހުމަތް އޭނާގެ މައްޗަށް އެތައް ގުނައެއް ތަނަވަސްވެގެން ވެއެވެ. އެކަލާނގެ އިރާދަފުޅުން ވިޔަފާރި ފުޅާވީއެވެ. ސުޕަމާކެޓަކަށް ބަދަލުވީއެވެ. އެއަށްފަހު އެ ނަމުގެ އިތުރު ފިހާރަތައް ހުޅުވުނެވެ. މާލޭގައި ދެ ފިހާރަ ހުރިއިރު ހުޅުމާލޭގައި ތިން ފިހާރަ މިހާރު އެބަހުއްޓެވެ.\nމިއުނާގެ އާއިލާއޭ ބުނަން މިހާރު ހުރި މީހަކީ ހަމައެކަނި އެއްބަނޑު އެއްބަފާ ބޭބެއެވެ. މިއުނާގެ ބޭބެ، މުނައްވަރަކީ އެންމެން ދަންނަ މޫނެކެވެ. މަޖިލީހުގެ ތަޅުމުން ފެންނާތީއެވެ. މުނައްވަރަކީ ގަލޮޅު ދެކުނު ދާއިރާ މެންބަރުގެ އިތުރުން ހިއުމަން ރައިޓްސް އެންޑް ޖެންޑާ ކޮމިޓީގެ މެންބަރެކެވެ. މުނައްވަރު ދިރިއުޅެނީ އޭނާއާއި މިއުނާގެ މައިންބަފައިންގެ ގޭގައެވެ. ގ.ސައިމާގެއެވެ. ދެމެދުގައި އޮންނަނީ ގާތް ވަރުގަދަ ގުޅުމެކެވެ. މުނައްވަރު ބަރާބަރަށް މިއުނާގެ ދެމައިންގެ ހާލު ބަލައެވެ. މީހަކާ އިނދެގެން ގެއިން ނުކުތް ގޮތަށް މިއުނާ ދިރިއުޅެނީ ކުއްޔަށެވެ. ވަރިކޮށްލުމުން ވެސް އެނބުރި ދަރިފުޅު ގޮވައިގެން އަމިއްލަ ގެއަށްދާން މިއުނާ ބޭނުންނުވީއެވެ. ވަކި ސަބަބެއް އެކަމުގައި އޭނާގެ ނެތެވެ. ވަކިން އުޅޭން ހިތްޖެހިފައި ހުރީމަ ކަމަށް ވެދާނެއެވެ.\n"ކޮންތާކަށް؟." ދަރިފުޅު ނުކުންނަން އައީތީ ގޭތެރެއަށް ވަންނަމުން މިއުނާއަށް އަހާލެވުނެވެ.\n"މިސްކިތަށް." ޒެހެން ބުނެލިއެވެ.\n"ހާދަ ރަނގަޅޭ... އަވަހަށް ދޭ." މިއުނާ ބުނެލިއެވެ.\nޒެހެން ނުކުންނަންދެން އޭނާއަށް ދޮރުކައިރީ ހުރެވުނެވެ. ނަމާދު ކުރަން އަބަދު ހަނދާންކޮށްދޭން މިއުނާއަކަށް ގޭގައެއް ނުހުރެވެއެވެ. ޒުވާންވެފައި ހުރި ދަރިފުޅު އުޅެނީ ވަޒީފާގައެވެ. ވީއިރު ދެމައިން ބައްދަލުވަނީ ދުވާލުގެ ގިނަވަގުތުތަކެއް ނުފެނި ފާއިތުވާ ފަހުންނެވެ. އެހެންވިޔަސް ޒެހެންއާ ބައްދަލުވީ ވަގުތަކުން ނަމާދު ކޮށްފިންތޯ މިއުނާ އަހާލައެވެ. ޒެހެންއާއި މިއުނާއާ ދެމެދު އޮންނަނީ މަންމައާއި ދަރިފުޅުގެ ގުޅުމުގެ އިތުރުން ގާތް ރަޙުމަތްތެރިކަމުގެ ގުޅުމެކެވެ. މަންމައާ ނުދެއްކޭ ވާހަކައެއް ޒެހެންގެ ނޯވެއެވެ. ކަންކަމާ ހިޔާލު ބަދަލުކޮށްލަން އަދިވެސް ޒެހެންއަށް އެންމެ ރަނގަޅީ މަންމައެވެ. އޭނާއަށް ހެޔޮ އެދިގެން ފައިދާވާނޭ ގޮތަށް ނިންމުންތައް ނިންމައިދޭނެ ހަމައެކަނި މީހަކީ މަންމަކަން ޒެހެންއަށް ޔަގީންވާތީއެވެ. މަންމަގެ ހިތްހާ ކައިރީގެ އުޅޭ އެކަކުގެ ހިތް ވެސް ސާފުނުވާނޭކަން ޒެހެން ދަނެވެ.\nރޭގަނޑު ދިހައެއް ޖެހިއިރު ގޭތެރެއަށް އޮތީ ފުން ހިމޭންކަމެއް ވެރިވެފައެވެ. ގޭތެރޭގަ ކުރަން ހުރި ކަންކަން ނިންމާލާފައި ސުމައްޔާ ވެސް ވަދެ އޮތީ ކޮޓަރީގައެވެ. ހޫރައިން ވެސް ދަރިފުޅު ނިންދަވަން ކޮޓަރިއަށް ވަން ގޮތަށް ނުނިކުމެވެ.\nއާދައިގެ މަތިން ކޮޓަރިން އިވެމުންދިޔައީ ހޫރައިންގެ ފޯނުން ޖަހާފައިވާ ޤުރުއާނުގެ އަޑެވެ. ކޮޓަރީގެ ކަނަކަށް ވާހެން ފާރުގައި ޖައްސާފައި ހުރި ބޮޑު އެނދުގެ ބިއްދޮށުގައި ޔޫކް ނިދާފައި އޮތެވެ. ދަރިފުޅަށް ފުރަގަސް ދީގެން އަރިއަކަށް ހޫރައިން އޮތެވެ. ދޭތެރެއަކުން ލޮލުން ފައިބާ ކަރުނަ އޭނާ ފުހެލައެވެ. އެ ދެ ލޯ ރޮއްވާލައި ހޫރައިންގެ ހިތުގައި ޖެއްސީ ފުހެވިގެންނުދިޔަ ހަނދާންތަކެވެ. އަޒްހަދަކީ އެ ހަނދާންތަކުގެ ބައެކެވެ. ހޫރައިންގެ ހިތުގައި ފޮރުވި ނިދާފައި އޮތް ފުން ޖަޒުބާތެއް ހޭލައްވާލި ފަރާތެވެ.\n"ކީއްވެތަ އަހަންނަށް މިހެންވާންވީ؟. ކިހާ ލޯބިން އަހަރުމެން އުޅުނީ... އަހަރެމެން ދެމީހުންގެ ވެސް ފުރަތަމަ ލޯބި. ދެން ކީއްވެ ހުރިހާކަމެއް މިގޮތަށް ނިމިގެންދާންވީ؟. މީ އަހަންނަށް ހުރި ގޮތްތަ؟. އަޒްހަދު ދެން ދުވަހަކުވެސް އަހަރެން ބޭނުމެއްނުވާނެތަ؟. އެ ހަޔާތަށް އެނބުރި އަންނާށޭ ބުނާނެނަމަ..."\nއެ ސުވާލެއް ކުރުން ހޫރައިން ހުއްޓާލިތާ އަހަރުތަކަކަށްފަހު އަނެއްކާ ހަމަ ސުވާލު އޭނާ ހިތް ކޮށްފިއެވެ. ﷲ ގެ މިންވަރުފުޅު ގަބޫލުނުކުރާތީއެއް ނޫނެވެ. އެ ނަފްސު ބަލިކަށިވީއެވެ. ހަނދާންތަކާއެކުވެގެން އެ ހިތާއި ސިކުނޑި ހިސާރުކޮށްފައިވާ ހިތްދަތި ޖަޒުބާތުގައި ޖެހިގެންނެވެ. ކަރުނަތައް ގިނަވެ ހޫރައިންއަށް ގިސްލެވުނެވެ. އަވަހަށް އަނގަމަތީ އަތްއަޅައި ބާރުކޮށްލެވުނެވެ. ގާތުގައި އޮތް ދަރިފުޅަށް ހޭލެވިދާނެތީއެވެ. މަޑުމަޑުން އޭނާ އެނދުން ތެދުވެ ހެޑްބޯޑުގައި ލެނގިލިއެވެ. ހިފެހެއްޓުމެއްނެތި ދެ ލޮލުން ފައިބަމުންދިޔަ ކަރުނަ ކޯތާފަތް ތެތްމަމުން މޫނުގެ ކޮޅުން ފައިބަމުންދިޔައެވެ. އެ ދެ ލޮލުން ހޫރައިން ބަލަން އިނީ ކުޑަކުޑަ ޔޫކް އަށެވެ.\n"މިހާ ބޮޑު އިމްތިހާނަކުން ﷲ އަހަރެން އިމްތިހާނު ކުރައްވަނީ ކީއްވެ؟." ހޫރައިންއަށް މޭގައި އަތް އަޅާލެވުނެވެ. އެ މޭގައިވާ ފާރަށް ޝިފާއަށް ނުވާ ފަދައެވެ. ތަދާއިވޭން ފިޔަވާ އިތުރު އިހްސާސެއް އޭނާއަކަށް މިއަދު ނުކުރެވެއެވެ. އެހެންވިޔަސް މި ދިރިއުޅުމުގައި ވަރިބަލިވާނޭ ފުރުސަތެއް އޭނާއަކަށް ނެތެވެ.\nރޭގަނޑުގެ އެންމެ ފަހު ދަމެވެ. ވުޟޫކޮށްލައިގެން ފާޚާނާއިން ނުކުތް ސުމައްޔާ ތުވާލިން އަތްފައި ހިއްކަމުން ކޮޓަރިން ނުކުތެވެ. އޭނާ އައިސް މަޑުމަޑުން ހޫރައިންގެ ކޮޓަރި ދޮރު ހުޅުވާލިއެވެ. ދެފައި ކުރުކޮށްލައިގެން ހެޑްބޯޑުގައި ލެނގިލައިގެން އިން ހޫރައިން ފެނުނެވެ. ސުމައްޔާ އައިސް ދަރިފުޅުގެ ކައިރީ ހުއްޓިލިއެވެ. މަގަތުން އެނދުގައި އިށީނދެ ހޫރައިންގެ ކޯތާފަތުގައި ކަނާއަތްތިލަ ޖައްސާލިއެވެ. ފަނޑު އަލިކަމުގައި ހޫރައިންގެ ތެތްކަން ނުފިލާ ހުރި ކޯތާފަތް ސުމައްޔާއަށް ފާހަގަ ކުރެވުނީއެވެ.\n"ހޫރައިން..." ކިހިނެއްތޯވީ އަހާލުމުގެ ބަދަލުގައި ސުމައްޔާ ގޮވާލީ ދަރިފުޅުގެ ނަމުންނެވެ.\n"މަންމާ... މިއަދު... މިއަދު އަޒްހަދް ދުށީން..." މަންމަގެ އަތުގައި ހިފާ ބާރުކޮށްލުމާއެކު ގިސްގެ އަސަރު އެކުލެވިވާ އަޑުން ހޫރައިން ބުނެލިއެވެ. ވަގުތުން ސުމައްޔާއަށް ހުރިހާކަމެއް ނަގައިގަނެވިއްޖެއެވެ.\n"އަހަރެމެން ކުރާ އުންމީދު ފުނޑުފުނޑުވީމާ ހިތަށް ވަރަށް އަސަރުކުރޭ. އެކަމަކު ވިސްނަންވީ... ﷲ އަކީ ހުރިހާކަމެއް މޮޅަށް ދެނެވޮޑިގެންވާ އިލާހުކަން. އަހަރެމެންގެ މައްޗަށް ހުރި މޮޅަކާއި ދެރައެއް ވެސް އެ އިލާހަށް ސިއްރުވެގެންނުވޭ. ﷲ އީ ތައުބީރު ކުރެއްވުން އެންމެ މޮޅު ރަސްކަލާނގެ. ހޫރް!... މާޔޫސްނުވޭ. ފުރިހަމައަށް ﷲ އަށް ވަކީލްކުރޭ. އެކަލާނގެއަށް އިތުބާރުކުރޭ. ތާއަބަދު ދުނިޔެ މިގޮތުގައި ނޯންނާނެ. ޒަމާން ބަދަލުވެދޭ... ދަރިފުޅުގެ ހަޔާތަށް އައިސްފަ މިވާ ދަތިކަން ﷲ ފިއްލަވާދެއްވާނެ. އާ ދުވަހަކަށް އަލިވިލޭ ފަދައިން، ދަރިފުޅުގެ ހަޔާތް އަލިކޮށްދިނުމަށް އެކަލާނގެ ކުޅަދުންވަންތަވެގެންވޭ. ހިތްސާފުކޮށް މިންވަރުފުޅަށް ރުހޭ... ހޫރް!... ބަލާބަލަ... މި އޮތް ކުޑަކުޑަ ފުރާނަ މި ދުނިޔެއަށް އުފަންކުރަން ދަރިފުޅަށް ﷲ ސާބިތުކަން ދެއްވި. އެ ސާބިތުކަމުގައި ހުރޭ. ގިނަގިނައިން އެކަލާނގެއަށް ދަންނަވާ. ކޮންމެ އިމްތިހާނެއްގައި ހެވެއްވާނެ... ދަތިހާލު ޖެހޭ ހިނދު ނިޢުމަތްތައް ދެއްވި ރަސްކަލާނގެއަށް ދެންނެވުން އޮތީ. ﷲ ދަރިފުޅުދެކެ ލޯބިވޭ. ﷲ އީ އެކަލާނގެ ލޯބިވާ އަޅުން ގިނަގިނައިން އިމްތިހާނު ކުރައްވާ ރަސްކަލާނގެ. އެއްގޮތަކަށް ވެސް މާޔޫސްނުވޭ ހޫރް. އަވަހަށް ތެދުވޭ... ރޭގެ އެންމެ ފަހުވަގުތުމީ. ފަތިސްވުމުގެ ކުރީން ނަމާދަށް އަރާ. ތިހިތުގައިވާ ރިހުން ހާމަކުރުމަށް ނަމާދަށްވުރެ ހެޔޮ އަޅުކަމެއްނެތް. ދަރިފުޅުގެ އަޑު ﷲ އައްސަވާނެކަން ޔަގީން. އަދި ތިހިތަށް ހަމަޖެހުން އެކަލާނގެ ދެއްވާނެކަން މަންމައަށް އެނގޭ."\nހޫރައިންގެ ކޯތާފަތް ސުމައްޔާ ފުހެލިއެވެ. ދަރިފުޅުގެ ދެކޮނޑުގައި ފިރުމާލިއެވެ. ހިނިތުންވުމާއެކު ދަރިފުޅު ކޮޅަށް ނެގުވިއެވެ. ނަމާދު އެއްޗެހި ހިފައިގެން އޭނާ އެ ކޮޓަރިއަށް އަންނަންވާއިރަށް ވުޟޫކޮށްގެން ނުކުންނަން ހޫރައިން ކައިރީ ސުމައްޔާ ބުންޏެވެ. މިއަދު ސުމައްޔާއަށް ކުރެވެން އޮތީ ﷲ އަށް ވަކީލު ކުރުމާއެކު އެ ދަރިފުޅަށް ހިތްވަރު ދިނުމެވެ. އެ ދަރިފުޅާއެކު ހުރިހާ ވަގުތަކު އޭނާ އެބަހުރިކަން އިހްސާސް ކޮށްދިނުމެވެ. މާޔޫސްވެ ނުތަވަސްވާ ވަގުތު ﷲ ގެ ރަޙުމަތް ތަނަވަސްވެގެންވާކަން އެކުއްޖާއަށް ހަނދާންކޮށްދިނުމެވެ. މިއަދު އަޒްހަދަކީ މީހެއްގެ ފިރިއެކެވެ. އެހެންވިޔަސް އަޒްހަދުގެ ހަޔާތުން ހޫރައިން ބޭރުކޮށްލުމަށްފަހު އަލުން ހޫރައިންގެ މައްޗަށް އޭނާގެ ހިތް ޖެއްސުމަށް ﷲ ކުޅަދުންވަންތައެވެ. ހޫރައިންގެ ހަޔާތް އާރާސްތުކޮށްދީ އުފާވެރިކަމާއި ހިތްހަމަޖެހުމުން ފުރާލަދޭނެ މީހަކީ އަޒްހަދަށް ނުވުމަކީ ވެދާނޭ ގޮތެވެ. ހޫރައިންގެ މައްޗަށް ﷲ ރާއްވަވާފައިވާނީ އޭނާއަށް އެންމެ ހެޔޮކަން ބޮޑުވެގެންވާ ފައިދާ ކުރުވަނި ގޮތަކަށް ގައިމެވެ. ދެރަކަމެއް ދިމާވުމާއެކު މީ ހުރި ގޮތްހޭ ކިޔާ ޝަކުވާ ކުރުމުގެ ބަދަލުގައި ﷲ އެފަދައިން މިންވަރުކުރެއްވީ އެކަމުގައި އޭނާގެ މައްޗަށް ހެވެއް އޮވެގެންކަން ހިތުގެ އަޑިން ގަބޫލުކުރަން ޖެހެއެވެ. (ނުނިމޭ)


Amitabh ge "KBC" gai mifaharu aa kanthahthakeh\n"ކޯން ބަނޭގާ ކްރޯޅްޕަތީ" (ކޭބީސީ) އަކީ ހިނދުކޮޅެއްގެ ތެރޭގައި މިލިއަނަރަކަށް ވާން ބޭނުންވާ ގިނަ ބަޔެއްގެ ހުވަފެނީ ޝޯ އެކެވެ. މި ޝޯ ވުޖޫދަށް އައީ މީގެ 20 އަހަރު ކުރިންނެވެ. މި ޝޯގައި ބޮލީވުޑްގެ އެންމެ މަޝްހޫރު ޝަޚްސިއްޔަތުން ބައިވެރިކުރި އެވެ. މިއީ ޓީވީ ސްކްރީނަށް އަމީތާބު އަލަށް ތައާރަފުވީ ފަހަރެވެ. އެހެންކަމުން ޓީވީ ބެލުންތެރިން ޝޯ އަށް ދޭނެ ތަރުހީބަކާއި އަމީތާބުގެ މަޝްހޫރު ކަމަށް ޓީވީ ޝޯއަކުން އަންނާނެ ބަދަލު އޭރު އޮތީ އަޖުމަ ބެލުމަށް ދޫކޮށްލަން ޖެހިފަ އެވެ.\nއަމީތާބު ކޭބީސީ ހޯސްޓް ކޮށްދޭން ފެށިއިރު އޭނާގެ ފިލްމީ ކެރިއަރު އޮތީ ވަރަށް ހާލަތު ގޯސްކޮށެވެ. އަދި އަމިއްލަ ގޮތުން ކުރި ގިނަ ވިޔަފާރިތަކެއް ބަނގުރޫޓުވުމުގެ ސަބަބުން ފައިސާގެ ގޮތުން ވެސް އޭނާ ހުރީ ވަރަށް ދަށު ދަރަޖައަކަށް ވެއްޓިފަ އެވެ.\nނަސީބު ދިމާ ކުރިގޮތުން މި ޝޯ ވެގެން ދިޔައީ އަމީތާބަށާއި ޝޯ ޕްރޮޑިއުސްކުރި ފަރާތަށް ހީވެސް ނުކުރާ ވަރުގެ ބޮޑު ކާމިޔާބެއް ލިބުނު ޝޯ އަކަށެވެ. ދެ ވަނަ ފަހަރަށް އަމީތާބުގެ ނަސީބު އަތުގައި ހިފީ މި ޝޯގެ ސަބަބުންނޭ ބުންޏަސް ދޮގަކަށް ނުވާނެ އެވެ.\nމިރެއަކީ އަނެއްކާވެސް މި ޝޯގެ މުޅިން އާ ސީޒަނެއް ފެށޭ ރެއެވެ. މީގެ 20 އަހަރު ކުރިއެކޭ އެއްގޮތަށް މިފަހަރުވެސް ހޯސްޓަކީ އަމީތާބެވެ. ކޮވިޑް ޖެހި ވަރަށް ހާލަތު ގޯސްވެފައި ގިނަ ދުވަސްތަކަކު ބަލި އެނދުގައި އޮތުމަށްފަހު އަމީތާބު އެނބުރި އަންނަނީ ކުރިއަށް ވުރެ ވެސް ހިތްވަރާއި ޖޯޝުގައި އަދި އޭނާގެ ކިބައިގައި ހުރި އެހެން މީހުންގެ ހިތްތައް އަތުލައިގަންނަ ޖާދޫއާ އެކުގަ އެވެ.\nނަމަވެސް ކޮރޯނާވައިރަހުގެ ބޮޑު ބަލިމަޑުކަމެއް މުޅި ދުނިޔެއަށް އަދި އިންޑިޔާއަށް ކުރިމަތިވެފައިވާ މި ދުވަސްވަރު ކޭބީސީގެ މިފަހަރުގެ ސީޒަނަށް ވެސް ބޮޑު ބަދަލެއް ވަނީ ގެނެއްސަ އެވެ. ލައިވް އޯޑިއަންސެއް ނެތި މި ޝޯ ހުށަހަޅައިދޭ ފުރަތަމަ ފަހަރަކީ މި ފަހަރެވެ.\nކޭބީސީ ކަހަލަ ކުއިޒް ޝޯއަކަށް ލައިވް އޯޑިއަންސެއް މުހިއްމެވެ. އެމީހުންގެ ތަރުހީބުގެ އަތްތިލަބަޑިއާއި ހިތްވަރުދިނުމުގެ އެކިއެކި ހަރަކާތްތަކުން ޝޯގެ ބައިވެރިންނަށް އިތުރު ހިތްވަރާއި ޖޯޝް ލިބެ އެވެ. ނަމަވެސް ލައިވް އޯޑިއަންސް އަކާއެކު މިފަހަރުގެ ޝޯ ގެނެސްދެވޭނެ ގޮތެއް ނެތެވެ. އެހާ ގިނަ ބަޔަކު އެއްތަނަކަށް އެއްކުރުން ރައްކާތެރި ކަމަކަށް ނުވާތީ އެވެ.\nޝޯގައި އޯޑިއަންސްގެ ހަޅޭއްފަޅޭއްކާއި ތަރުހީބުގެ އަޑު ހިމަނާފައި ވަނީ ފައިނަލް އެޑިޓްގަ އެވެ. އެހެންކަމުން އަމީތާބަށް މިފަހަރުގެ ޝޯގައި ހޯސްޓެއްގެ ހައިސިއްޔަތުން މާ ބޮޑު ރޯލެއް ކުޅެން ޖެހެ އެވެ. ޓީވީން ޝޯ ބަލާ މީހުންގެ ސަމާލުކަން ހުއްޓޭ ވަރަށް ޝޯގެ ބައިވެރިންނާއެކު ގުޅުން ވަރުގަދަ ކުރަން ޖެހެ އެވެ. އަމީތާބު ކަހަލަ ހުނަރުވެރި އެކްޓަރަކަށް މިއީ އެއްގޮތަކަށް ވެސް އުނދަގޫ ކަމަކަށް ނުވާނެ އެވެ.\nޝޯ ޝައުގުވެރިވާނީ ބައިވެރިންގެ ފަރާތުން އެކަށީގެންވާ ޖަޒުބާތުތަކެއް ބަލާ މީހުންނާ ހަމަޔަށް ފޯރުކޮށްދީގެންނެވެ. އެ ޖަޒުބާތުތައް ބޭރުކޮށް ބަންޑުން ކޮށްލެވޭނީ ހަމަ އަމީތާބު ކަހަލަ ހޯސްޓަކަށެވެ.\nމިފަހަރުގެ ޝޯގައި އޯޑިއަންސް ޕޯލް ލައިފްލައިނެއް ނޯންނާނެ އެވެ. އޭގެ ބަދަލުގައި "ވީޑިއޯ އަ ފްރެންޑް" ލައިފްލައިން ވަނީ ހިމަނާފަ އެވެ. މީގެ އިތުރުން ކަމާ ގުޅޭ ތަޖުރިބާކާރެއްގެ އެހީތެރިކަން ލިބޭ ލައިފްލައިނަކާއި 50-50 އޮޕްޝަން އަދި ސުވާލު ދޫކޮށްލެވޭ ލައިފް ލައިން ހިމެނޭނެ އެވެ.\nމިފަހަރުގެ ޝޯގައި ބައިވެރިންނަށް 11 އޮޕްޝަނެއް ލިބޭނެ އެވެ. އަދި ކުރިން 10 ބައިވެރިން "ފާސްޓަސް ފިންގާ ފަސްޓް"ގައި ބައިވެރި ވެވުނަސް މިފަހަރު ތިބޭނީ އަށް ބައިވެރިންނެވެ. މި އަށް ބައިވެރިން ތިބޭނީ އެކަކު އަނެކަކާ ވަރަށް ދުރުދުރުގަ އެވެ. އަދި އަމީތާބު އާއި ކޮންޓެސްޓެންޓާ ދެމެދު ވެސް ފުދޭ ވަރެއްގެ ދުރުމިނެއް ހުންނާނެ އެވެ. އަދި ޝޯގެ ބައިވެރިންނަށް އުފަލުން ގޮސް އަމީތާބާ ހަމަޔަށް ނުދެވޭނެ ފަދަ ގޮތަކަށް ޝޯގެ ސެޓު ވަނީ ޑިޒައިން ކޮށްފަ އެވެ.\nޝޯއަށް މިފަހަރު ބައިވެރިން ހޮވީ ޑިޖިޓަލް އޮޑިޝަނަކަށް ފަހުގަ އެވެ. އެގޮތުން ހޮވުނު މީހުން މުމްބައިއަށް ގެނެސް ހޮޓަލެއްގައި ކަރަންޓީނު މުއްދަތު ފުރިހަމަ ކޮށްފައި ވެއެވެ. އަދި ޝޯގެ ސެޓަށް ވަނުމުގެ ކުރިން އެމީހުން ކޮރޯނާވައިރަސް ޓެސްޓް ހަދާފައިވެއެވެ. ޝޯގައި ދައްކާ ރިއަލިޓީ ވީޑިއޯތައް ވެސް މިފަހަރު ޝޫޓް ކޮށްފައިވަނީ ޕްރޮޑަކްޝަން ޓީމުގެ އިރުޝާދުގެ ދަށުން އެ ބައިވެރިއަކު އަމިއްލައަށެވެ.\nމިފަހަރު ސީޒަންގައި ދައްކަން ހަމަޖެހިފައިވަނީ ކޭބީސީގެ 95 އެޕިސޯޑެވެ. އެއީ 19 ހަފުތާ އަށް ދެމިގެންދާ ގޮތަށެވެ. ނަމަވެސް ޝޯގެ އެޕިސޯޑް އިތުރުކުރުން ނުވަތަ މަދުކުރަން ބިނާ ވެގެން ދާނީ ޝޯ އަށް ލިބޭ ތަރުހީބެއްގެ މައްޗަށެވެ.\nދެ ޑޯޒް ޖެހިފަހުން ޕޮޒިޓިވްވީ 31 މީހަކަށް ފަރުވާ ދެނީ